text: 1ၵမ်း ၼႆႉ၊ၵွပ်ႈ ႁဝ်း ယုမ်ႇမၢတ်ႈ ၸင်ႇ ၽြႃးပဵၼ်ၸဝ်ႈ မၢတ်ႈ ႁဝ်း ပဵၼ် ၵူၼ်း သိုဝ်ႈတေႃႇ ယဝ်ႉ။ ၵွပ်ႈပိူဝ်ႈ ၼႆ လႄႈ ႁဝ်း တင်း ၽြႃးပဵၼ်ၸဝ်ႈ ထုၵ်ႇမေႃ ၵၼ် ယူႇ ၵွပ်ႈ လူၺ်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ဢေႃႈ။- 2ၵွပ်ႈပိူဝ်ႈ ၸဝ်ႈ ယေႇသု၊ၼၼ်ႉ ႁဝ်း လႆႈ ယုမ်ႇမၢတ်ႈ သေလႄႈ လႆႈ ဢၶႂၢင်ႉ ဢၼ် ၶဝ်ႈ ၸၢမ်ႇၸႃး ၵျေးၸူး ၸဝ်ႈ တီႈ ဢၼ် ႁဝ်း တႄႇ ဝႆႉ ယူႇ ၼၼ်ႉ သေယဝ်ႉ၊ႁဝ်း လႆႈ သိူဝ်း ၸူမ်း ၼႂ်း တၢင်း ဢၼ် ႁဝ်း မုင်ႈမွင်း ႁႂ်ႈလႆႈ ၸၢမ်ႇၸႃး မုၼ်ၽုင်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 3လိူဝ် သေ ၼၼ်ႉ ႁဝ်း သိူဝ်း ၸူမ်း ၼႂ်း တၢင်း ဢၼ် ႁဝ်း တုၵ်ႉၶႃႉ ၺႃး ၽေး၊ၵွပ်ႈပိူဝ်ႈ ႁဝ်း ႁု လွင်ႈ ဢၼ် ၽေး တုၵ်ႉၶႃႉ ၼၼ်ႉ ၸၢင်ႈ သွၼ်ပၼ် ႁႂ်ႈ ႁဝ်း မေႃ ယိူၼ်ႉၶၢမ်ႇ ၸႂ် ယၢဝ်း ဢေႃႈ။- 4တၢင်း ဢၼ် ယိူၼ်ႉၶၢမ်ႇ ၼၼ်ႉ ႁဵတ်း ႁႂ်ႈ ၽြႃးပဵၼ်ၸဝ်ႈ ထုၵ်ႇၸႂ် ႁဝ်း လႄႈ၊တၢင်း ဢၼ် မၼ်းၸဝ်ႈ ထုၵ်ႇၸႂ် ၼၼ်ႉ ပွင်ႁဵတ်း ပွင် သၢင်ႈ တၢင်း ဢၼ် မုင်ႈထႃႈ မွင်းထႃႈ ဢေႃႈ။- 5တၢင်း ဢၼ် မုင်ႈမွင်း ၼၼ်ႉ တိုၼ်း ဢမ်ႇ ႁႂ်ႈ ႁဝ်း လႆႈ ဢူၵ်း လႆႈ ဢၢႆ ပိူၼ်ႈ၊ၵွပ်ႈပိူဝ်ႈ ၽြႃးပဵၼ်ၸဝ်ႈ ဢဝ် ဝိၺိၺ်ႇ မူတ်းၸၢင်ႇ ၸဝ်ႈ ဢၼ် ပဵၼ် သု ၵျေးၸူး တီႈ ႁဝ်း ၼၼ်ႉ လႄႈ သွၼ်းလေႃႇ တၢင်းႁၵ်ႉ မႅတ်ႈတႃႇ မၼ်းၸဝ်ႈ ဝႆႉ ၵႃႈၼႂ်း ႁူဝ် ၸႂ် ႁဝ်း ယဝ်ႉ ဢေႃႈ။ 6ၼႂ်း မိူဝ်ႈ ဢၼ် ႁဝ်း ယင်း တိုၵ်ႉ ႁႅင်းဢူၼ်ႈ ယူႇ ၼၼ်ႉ လႄႈ ၶိင်ႇ မၼ်း ၵေႃႈ သၢင်ႇထုၵ်ႇ ယဝ်ႉ ၸင်ႇ ၸဝ်ႈ ၶရိၸ်ႈ၊ၶၢမ်ႇတၢႆ တၢင် ၵူၼ်း ၸိူဝ်း ဢၼ် ၽိတ်းပိူင်ႈ ၽြႃး တြႃး ၼၼ်ႉ ဢေႃႈ။- 7တၢင်း ဢၼ် သေၵေႃႉသေၵူၼ်း တၵ်း ၶၢမ်ႇတၢႆ တၢင် ၵူၼ်း ဢၼ် ၵမ်ၵျၢင်ႉ ၸွမ်း တြႃး ၼၼ်ႉ ပဵၼ် လွင်ႈ ဢၼ် ၶႆႈၸႂ် ယၢပ်ႇ ယူႇ ဢေႃႈ။ ၵေႃႉ ဢၼ် ႁတ်း ၶၢမ်ႇတၢႆ တၢင် ၵူၼ်း ဢၼ် မျၢတ်ႈ လီ ၼၼ်ႉ ၸိုင်၊ၸၢင်ႈၶႄး တၵ်း မီး ယူႇ ဢေႃႈ။- 8ၵူၺ်းၵႃႈ၊ၽြႃးပဵၼ်ၸဝ်ႈ ၼႄပျႃး တၢင်း ဢၼ် မၼ်းၸဝ်ႈ ႁၵ်ႉ ႁဝ်း ထၼ်ႇ လႂ် ၼၼ်ႉ ၼႂ်း တၢင်း ဢၼ် ၸဝ်ႈ ၶရိၸ်ႈ၊ၶၢမ်ႇတၢႆ တၢင် ႁဝ်း ယၢမ်း မိူဝ်ႈ ဢၼ် ႁဝ်း ယင်း တိုၵ်ႉ ပဵၼ် ၵူၼ်း ၽိတ်းပိူင်ႈ ယူႇ ၼၼ်ႉ ဢေႃႈ။- 9ၵွပ်ႈပိူဝ်ႈ မၼ်းၸဝ်ႈ ထွၵ်ႇ လိူတ်ႈ မၼ်းၸဝ်ႈ၊ၶၢမ်ႇတၢႆ တၢင် ႁဝ်း၊ႁႂ်ႈ ႁဝ်း လႆႈ ပဵၼ် ၵူၼ်း သိုဝ်ႈတေႃႇ ၼၼ်ႉ လႄႈ မၼ်းၸဝ်ႈ တၵ်း ယဵင်ႈၶႅၼ်း ၵႄႇၶျွတ်ႈ ဢဝ် ႁဝ်း ဢွၵ်ႇ သေ ၵႃႈတီႈ တၢမ်ႇ ဢပျတ်ႈ ဢၼ် ၽြႃးပဵၼ်ၸဝ်ႈ တၵ်း ၸီႇယၢင်ႇ ၼၼ်ႉ ဢေႃႈ။- 10ႁဝ်း ၼႆႉ ပိၵ်ႉသမ်ႉ ပဵၼ် ရၢၼ်ႇသူႇ ၽြႃးပဵၼ်ၸဝ်ႈ သေၵေႃႈ ပေႃး မၼ်းၸဝ်ႈ ယင်း ႁႂ်ႈ လုၵ်ႈၸဝ်ႈ ၶၢမ်ႇတၢႆ ႁႂ်ႈ ႁဝ်း လႆႈ ၶိုၼ်း လီ ၵၼ် တင်း မၼ်းၸဝ်ႈ ၸိုင်၊တေႃႈလဵဝ် ၼႆႉ ႁဝ်း ၶိုၼ်း လီ ၵၼ် တင်း မၼ်းၸဝ်ႈ ယဝ်ႉ လႄႈ မၼ်းၸဝ်ႈ တၵ်း ယဵင်ႈၶႅၼ်း ၵႄႇၶျွတ်ႈ ဢဝ် ႁဝ်း ၵွပ်ႈပိူဝ်ႈ ဢသၢၵ်ႈ ၸဝ်ႈ ၶရိၸ်ႈ၊ၼၼ်ႉ ဢေႃႈ။- 11လိူဝ် သေ ၼႆႉ ၵူၺ်းဢမ်ႇၵႃး၊ႁဝ်း လႆႈ သိူဝ်း ၸူမ်း ၼႂ်း ၽြႃးပဵၼ်ၸဝ်ႈ ၵွပ်ႈပိူဝ်ႈ မိူဝ်ႈလဵဝ် ၼႆႉ ၸဝ်ႈႁဝ်း ၶႃႈ ၸဝ်ႈ ယေႇသု ၶရိၸ်ႈ၊ႁဵတ်း ႁႂ်ႈ ႁဝ်း ၶိုၼ်း လီ ၵၼ် တင်း ၽြႃးပဵၼ်ၸဝ်ႈ ယဝ်ႉ ၼၼ်ႉ ဢေႃႈ။ 12ဢပျတ်ႈ တြႃး ၶဝ်ႈ မႃး ၼႂ်း လေႃးၵႃႉ ၼႆႉ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ လႄႈ တြႃး တၢင်းတၢႆ ၵေႃႈ ၶဝ်ႈ ၸွမ်း ဢပျတ်ႈ တြႃး ၼၼ်ႉ မႃး ဢေႃႈ။ ၵွပ်ႈပိူဝ်ႈ ၵူၼ်း တင်းသဵင်ႈတင်းလူင် မီး ဢပျတ်ႈ လႄႈ တြႃး တၢင်းတၢႆ လႆႈ ၸွတ်ႇတူဝ်ႈ ၵႂႃႇ ၵႃႈၼႂ်း ၸိူဝ်ႉၶိူဝ်း ၵူၼ်း တင်းသဵင်ႈတင်းမူတ်း ဢေႃႈ။- 13ဢပျတ်ႈ တြႃး ၼၼ်ႉ မီး ဝႆႉ ၼႂ်း လေႃးၵႃႉ ၼႆႉ ဢွၼ်တၢင်း ၽြႃးပဵၼ်ၸဝ်ႈ ပၼ် ပိင်းၺၢပ်ႈတြႃး ၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၵွပ်ႈပိူဝ်ႈ မၼ်းၸဝ်ႈ ယင်း ဢမ်ႇ ပႆႇ ပၼ် တြႃး ၸဝ်ႈ လႄႈ မၼ်းၸဝ်ႈ ဢမ်ႇ မၢတ်ႈမၢႆ ဢပျတ်ႈ ၶဝ် ဝႆႉ။- 14ၼႂ်းဝႃႈၼၼ် သေၵေႃႈ ၸႃႉၸဵမ် ၸူဝ်ႈပၢၼ် ဢႃႇတမ်ႇ၊တေႃႇထိုင် ၸူဝ်ႈပၢၼ် သြႃႇ မူဝ်းသေႇ၊ၼၼ်ႉ တြႃး တၢင်းတၢႆ ဢုပ်ႉပိူင်ႇ ယူႇ ၼိူဝ် ၵူၼ်း တင်းသဵင်ႈတင်းလူင် ဢေႃႈ။ တီႈ ၶဝ် ၸိူဝ်း ဢၼ် ပိၵ်ႉသမ်ႉ ဢမ်ႇ ၽိတ်းပိူင်ႈ မဵဝ်း ဢၼ် ဢႃႇတမ်ႇ၊လိူဝ် ၵႂၢမ်း ၸဝ်ႈ ၼၼ်ႉ ၵေႃႈ တြႃး တၢင်းတၢႆ ယင်း လႆႈ ဢုပ်ႉပိူင်ႇ ဢေႃႈ။ ဢႃႇတမ်ႇ၊ၼႆႉ ပဵၼ် ပုင်ႇႁၢင်ႈ ၸိၼႄ ၸဝ်ႈ ဢၼ် တၵ်း မႃး ၵမ်းလိုၼ်း ၼၼ်ႉ ဢေႃႈ။- 15ၵူၺ်းၵႃႈ၊သု ၵျေးၸူး ၸဝ်ႈ ဢၼ် ဢမ်ႇ ဢဝ် ၵႃႈ ဢဝ် ၶၼ် ၼၼ်ႉ ဢမ်ႇ မိူၼ် ၸိူဝ်ႉ ၼင်ႇ ဢပျတ်ႈ ဢႃႇတမ်ႇ၊ၵွပ်ႈ ဢပျတ်ႈ ၵူၼ်း ၵေႃႉ ၼိုင်ႈ လႄႈ ၵူၼ်း တင်းလၢႆ လႆႈ ၶၢမ်ႇ တၢင်းတၢႆ ဢေႃႈ။ ၵူၺ်းၵႃႈ၊ၵွပ်ႈ ၵျေးၸူး ၵူၼ်း ၵေႃႉ ၼိုင်ႈ ဢၼ် ဝႃႈ ၸဝ်ႈ ယေႇသု ၶရိၸ်ႈ၊ၼၼ်ႉ လႄႈ ၵူၼ်း တင်းလၢႆ လႆႈ ႁပ်ႉ ဢဝ် သု ၵျေးၸူး ၸဝ်ႈၽြႃး ဢၼ် ယဵင်ႈၶႅၼ်း ယႂ်ႇ မျၢတ်ႈ ၼႃႇ လႄႈ ယင်း ဢမ်ႇ ဢဝ် ၵႃႈ ဢဝ် ၶၼ် ၼၼ်ႉ ဢေႃႈ။- 16လိူဝ် သေ ၼၼ်ႉ သု ၵျေးၸူး ၸဝ်ႈၽြႃး ပႅၵ်ႇပိူင်ႈ ၵၼ် တင်း ဢပျတ်ႈ ၵူၼ်း ၵေႃႉ ၼိုင်ႈ ၼၼ်ႉ ဢေႃႈ။ ၵွပ်ႈပိူဝ်ႈ ပျတ်ႈ ဢၼ် ၼိုင်ႈ လႄႈ မၼ်း လႆႈ ၶၢမ်ႇတၢမ်ႇ ဢၼ် ၸီႇယၢင်ႇ လႄႈ ၵွပ်ႈ လွင်ႈ သု ၵျေးၸူး ၸဝ်ႈ ၼၼ်ႉ ၸမ်ႉ၊ပိၵ်ႉသမ်ႉ ၵူၼ်း မီး ဢပျတ်ႈ ၼမ်ၼႃႇ သေၵေႃႈ လႆႈ ႁပ်ႉ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ မၢတ်ႈ ၶဝ် ပဵၼ် ၵူၼ်း သိုဝ်ႈတေႃႇ ဢေႃႈ။- 17လိူဝ် သေ ၼၼ်ႉ ပေႃး ဝႃႈ ၵွပ်ႈ ၵူၼ်း ၵေႃႉ ၼိုင်ႈ ၽိတ်းပိူင်ႈ လႄႈ တြႃး တၢင်းတၢႆ လႆႈ ဢုပ်ႉပိူင်ႇ ၵွပ်ႈ ၵူၼ်း ၵေႃႉ ၼၼ်ႉ ၸိုင်၊ၵွပ်ႈပိူဝ်ႈ ၸဝ်ႈ ပႃး ၼိုင်ႈ ဢၼ် ဝႃႈ ၸဝ်ႈ ယေႇသု ၶရိၸ်ႈ၊ဢၼ် ယဵင်ႈၶႅၼ်း ယႂ်ႇ မျၢတ်ႈ ၼႃႇ ၼၼ်ႉ လႄႈ ၶဝ် ၸိူဝ်း ဢၼ် လႆႈ ႁပ်ႉ ၶၢမ်ႇ ဢဝ် ၵျေးၸူး ၸဝ်ႈ ၼမ် ၵိုၼ်း ၼႃႇ၊ဢိၵ်ႇတင်း လႆႈ ၶၢမ်ႇ မၢတ်ႈ ပဵၼ် ၵူၼ်း သိုဝ်ႈတေႃႇ ၵွပ်ႈပိူဝ်ႈ ၵျေးၸူး ၸဝ်ႈ ၼၼ်ႉ တၵ်း လႆႈ ဢုပ်ႇ ပိူင်ႇ လႄႈ ၸၢမ်ႇၸႃး ဢသၢၵ်ႈ ၵွပ်ႈ လူၺ်ႈ ၸဝ်ႈ ၼၼ်ႉ ဢေႃႈ။ 18ပိူဝ်ႈ ၼႆ လႄႈ ၸွမ်းၼင်ႇ ၵူၼ်း တင်းသဵင်ႈတင်းလူင် လႆႈ ၶၢမ်ႇ ၸီႇယၢင်ႇ ဢပျတ်ႈ တၢမ်ႇ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ မီး ဢပျတ်ႈ ၼၼ်ႉ ၵူၼ်း တင်းလၢႆ လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ လႄႈ လႆႈ ဢသၢၵ်ႈ ၶျၢမ်းသႃႇ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ ႁဵတ်း လွင်ႈတၢင်း ဢၼ် သိုဝ်ႈတေႃႇ ဢေႃႈ။- 19ပိူင်လဵဝ် ၵၼ် ၸွမ်းၼင်ႇ ၵူၼ်း တင်းလၢႆ ၽိတ်းပိူင်ႈ ၵွပ်ႈပိူဝ်ႈ ၵူၼ်း ၵေႃႉ ၼိုင်ႈ ဢမ်ႇ ထွမ်ႇဢဝ် ၵႂၢမ်း ၸဝ်ႈၽြႃး ၼၼ်ႉ၊ၵူၼ်း ၼမ်ၼႃႇ တၵ်း လႆႈ ပဵၼ် ၵူၼ်း သိုဝ်ႈတေႃႇ ၵွပ်ႈပိူဝ်ႈ ၸဝ်ႈ ပႃး ၼိုင်ႈ ထွမ်ႇဢဝ် ၵႂၢမ်း ၸဝ်ႈၽြႃး ၼၼ်ႉ ဢေႃႈ။ 20ၼႄး ၼိုင်ႈ ၸမ်ႉ၊ပိင်းၺၢပ်ႈတြႃး ၸဝ်ႈ ပၼ် မႃး ႁႂ်ႈ ၵူၼ်း ၽိတ်းပိူင်ႈ ၼမ် မႃး ၵိုၼ်း မႃး ဢေႃႈ။ ၵူၺ်းၵႃႈ၊ၵႃႈ ၼင်ႇ ဢၼ် ဢပျတ်ႈ တၢင်း ဢၼ် ၽိတ်းပိူင်ႈ တူဝ်း ၼမ် မႃး ၼၼ်ႉ ၵျေးၸူး ၽြႃးပဵၼ်ၸဝ်ႈ ယဵင်ႈၶႅၼ်း ၼမ် ၵိုၼ်း မႃး ၼႃႇ သေ ၼၼ်ႉ ဢေႃႈ။- 21ၵွပ်ႈပိူဝ်ႈ ၸိူဝ်ႉ ၼင်ႇ ၼႆ လႄႈ ၸိူဝ်ႉ ၼင်ႇ ဢၼ် ဢပျတ်ႈ တြႃး လႆႈ ဢုပ်ႉပိူင်ႇ ႁွတ်ႈထိုင် တၢင်းတၢႆ ၼၼ်ႉ ၸိုင်၊ၵျေးၸူး တြႃး တၵ်း လႆႈ ဢဝ် တြႃး ဢၼ် သိုဝ်ႈတေႃႇ ဢုပ်ႉပိူင်ႇ ႁွတ်ႈထိုင် ထႃႇဝရႃႉ ဢသၢၵ်ႈ ၵွပ်ႈပိူဝ်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ဢေႃႈ။


c: text/html

text: 1မိူဝ်ႈလဵဝ် ၼႆႉ၊ၼင်ႇ ႁိုဝ် ႁဝ်း တၵ်း လႆႈ ၶဝ်ႈ တီႈ ၵတ်းယဵၼ် ၶျၢမ်းသႃႇ၊ၸွမ်းၼင်ႇ ဢၼ် ၽြႃးပဵၼ်ၸဝ်ႈ လၢတ်ႈ ဝႆႉ ၼၼ်ႉ ၸိုင်၊မၼ်းၸဝ်ႈ ဝႆႉၵတိ တီႈ ႁဝ်း ယဝ်ႉ။ ပိူဝ်ႈ ၼႆ လႄႈ ၼင်ႇ ႁိုဝ် သေၵေႃႉသေၵူၼ်း တၵ်း ဢမ်ႇ လႆႈ ၵိုတ်းၵျၢၼ်ႇ ဝႆႉ ဢၼ် တေ ႁပ်ႉ ဢဝ် ၵတိ ၸဝ်ႈ လွင်ႈ ဢၼ် တၵ်း လႆႈ လိုဝ်ႈ သဝ်း ယူႇ ၼိမ် ၼၼ်ႉ ၸိုင်၊ဢွၼ်ၵၼ် ဝႆႉ သတိ တႃႉ ႁဝ်း။- 2လွင်ႈ မၼ်း ၸမ်ႉ၊ၶၢဝ်ႇတြႃးသိူဝ်းပျေႃႇ ၸဝ်ႈ ၸိုင်၊ႁွတ်ႈထိုင် တီႈ ႁဝ်း မိူၼ် မိူၼ် ၵၼ် တင်း ၶဝ် ယဝ်ႉ။ ၼႂ်းဝႃႈၼၼ် သေၵေႃႈ၊ၵႂၢမ်း တြႃး ဢၼ် ၶဝ် လႆႈ ငိၼ်း ၼၼ်ႉ၊ၵွပ်ႈပိူဝ်ႈ ဝႃႈ၊ၶဝ် ဢမ်ႇ ႁပ်ႉတုင်း ဢဝ် တင်း ႁူဝ်ၸႂ် ဢၼ် ယုမ်ႇမၢတ်ႈ လႄႈ တြႃး ၼၼ်ႉ ဢမ်ႇ ပၼ် ဢၵျူဝ်း ၶဝ်။- 3ပိူဝ်ႈ ၼႆ လႄႈ ႁဝ်း ၸိူဝ်း ဢၼ် ယုမ်ႇမၢတ်ႈ ၼႆႉ၊လႆႈ ၶဝ်ႈ တီႈ ၵိုတ်း ၼိမ် ယဝ်ႉ၊မႅၼ်ႈ ၸွမ်းၼင်ႇ ဢၼ် မၼ်းၸဝ်ႈ လၢတ်ႈ လႄႈ ဝႃႈ၊ "ၵဝ် ၸႂ်မႆႈ ၶႂ်ႈၸႃႉ တီႈ ၶဝ် လႄႈ တိူင်ႇ ဝႃႈ၊ 'ၶဝ် တေ ဢမ်ႇ လႆႈ ၶဝ်ႈ လိုဝ်ႈ သဝ်း ၵႃႈတီႈ ဢၼ် ၵဝ် တၵ်း ပၼ် ႁႂ်ႈ ၶဝ် ယူႇ ၼိမ် ၼိမ် ၼၼ်ႉ၊' ဝႃႈ ၼင်ႇ ၼႆ ယဝ်ႉ။" ဝႃႈ ၼင်ႇ ၼႆ ၼၼ်ႉ ဢေႃႈ။ မၼ်းၸဝ်ႈ လၢတ်ႈ ၵႂၢမ်း ၶေႃႈ ၼႆႉ၊ပိၵ်ႉသမ်ႉ ၵၢၼ်ငၢၼ်း မၼ်းၸဝ်ႈ လႆႈ ယဝ်ႉ တူဝ်ႈ လီ ငၢမ်း ၸဵမ်မိူဝ်ႈ ၶိင်ႇၵႃႇလႃႉ ဢၼ် မၼ်းၸဝ်ႈ ၽၢၼ်ႇသၢင်း ႁဵတ်း ပဵၼ် လိၼ်မိူင်း ယဝ်ႉ ၼၼ်ႉ ဢေႃႈ။- 4လွင်ႈ မၼ်း ၸမ်ႉ၊ၵျၢမ်းလိၵ်ႈ တီႈ ၼိုင်ႈ လၢတ်ႈ လူၺ်ႈ လွင်ႈ ဝၼ်း တီႈ ၸဵတ်း ၼၼ်ႉ လႄႈ ဝႃႈ၊ "ယၢမ်း မိူဝ်ႈ ဢၼ် ၵၢၼ်ငၢၼ်း ယဝ်ႉ တူဝ်ႈ လီ ငၢမ်း ၼႂ်း ဝၼ်း တီႈ ၸဵတ်း ၼၼ်ႉ၊ၽြႃးပဵၼ်ၸဝ်ႈ ၵိုတ်း လိုဝ်ႈ ယူႇ ၼိမ် ၼိမ် လီ လီ ဢေႃႈ၊" ဝႃႈ ၼင်ႇ ၼႆ ဢေႃႈ။- 5လွင်ႈတၢင်း ၼႆႉ ၼင်ႇၵဝ်ႇ သမ်ႉ လၢတ်ႈ ထႅင်ႈ ဝႃႈ၊ "ၶဝ် တေ ဢမ်ႇ လႆႈ ၶဝ်ႈ လိုဝ်ႈ သဝ်ႈ ၵႃႈၼႂ်း တီႈ ဢၼ် ၵဝ် တၵ်း ပၼ် ႁႂ်ႈ ၶဝ် ၵိုတ်း ယူႇ ၼိမ် ၼိမ် ၼၼ်ႉ၊" ဝႃႈ ၼင်ႇ ၼႆ ဝႆႉ ဢေႃႈ။- 6ၵွပ်ႈပိူဝ်ႈ ဝႃႈ၊ၵတိ ၸဝ်ႈ မီး ဝႆႉ၊ပုၼ်ႈ ၵမ်ႈၽွင်ႈ တႃႇ တေ လႆႈ ၶဝ်ႈ ၵိုတ်း လိုဝ်ႈ သဝ်း သေၵေႃႈ၊ၶဝ် ၸိူဝ်း ဢၼ် လႆႈ ငိၼ်း ၶၢဝ်ႇတြႃးသိူဝ်းပျေႃႇ ၸဝ်ႈ ဢွၼ်တၢင်း ပိူၼ်ႈ ၼၼ်ႉ၊ဢမ်ႇ လႆႈ ၶဝ်ႈ လိုဝ်ႈ သဝ်း၊ၵွပ်ႈပိူဝ်ႈ ဢၼ် ဢမ်ႇ ယုမ်ႇမၢတ်ႈ ၼၼ်ႉ ဢေႃႈ။- 7ၵွပ်ႈ ႁွႆး ၼႆႉ လႄႈ ၽြႃးပဵၼ်ၸဝ်ႈ မၢတ်ႈမၢႆ ဝႆႉ၊ဝၼ်း ၼိုင်ႈ လီ လီ ငၢမ်း ငၢမ်း ဢၼ် ႁွင်ႉဝႃႈ၊ "ဝၼ်း မိူဝ်ႈ ၼႆႉ" ၼၼ်ႉ လႄႈ၊ဝၢႆးသေ ပီ မိူင်း ႁိုင် ၼႃႇ ယဝ်ႉ ၸင်ႇ၊မၼ်းၸဝ်ႈ လၢတ်ႈ ဢွၵ်ႇ လွင်ႈတၢင်း ၼႆႉ၊ၵႃႈၼႂ်း ၵျၢမ်း ဢၼ် တႃႇဝိတ်ႈ၊တႅမ်ႈ ဝႆႉ လႄႈ ဝႃႈ၊ "ၼႂ်း ဝၼ်း မိူဝ်ႈၼႆႉ၊ပေႃး သူ လႆႈ ငိၼ်း သဵင် ၽြႃးပဵၼ်ၸဝ်ႈ ၸိုင်၊ ယႃႇပေ မီး တၢင်း ဢၼ် ႁူဝ်ၸႂ် ၼူၵ်ႇတၼ်၊" ဝႃႈ ၼင်ႇ ၼႆ ၼၼ်ႉ ဢေႃႈ။ 8လွင်ႈ မၼ်း ၸမ်ႉ၊ပေႃး ယေႃးသု၊လႆႈ ပၼ် တၢင်း ဢၼ် ၵတ်းယဵၼ် ၶျၢမ်းသႃႇ တီႈ ၵူၼ်း တင်းလၢႆ၊ဢၼ် ၽြႃးပဵၼ်ၸဝ်ႈ ဝႆႉၵတိ ၼၼ်ႉ ယဝ်ႉ ၸိုင်၊ၵမ်းလိုၼ်း ၽြႃးပဵၼ်ၸဝ်ႈ တေ ဢမ်ႇ မီး တီႈ လၢတ်ႈ လူၺ်ႈ ဝၼ်း တၢင်ႇ ဝၼ်း၊ၸိူဝ်ႉ ၼင်ႇ ၼၼ် ထႅင်ႈ ယဝ်ႉ။- 9ပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼၼ် လႄႈ ဝၼ်း တၢင်း ဢၼ် ၵတ်းယဵၼ် ၶျၢမ်းသႃႇ ယင်း မီး ဝႆႉ ထႅင်ႈ ပုၼ်ႈ ၵူၼ်း ၽြႃးပဵၼ်ၸဝ်ႈ၊မိူၼ် ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ၵိုတ်း လိုဝ်ႈ ယူႇ ၼိမ် ၼိမ် လီ လီ ၼႂ်း ဝၼ်း တီႈ ၸဵတ်း ၼၼ်ႉ ဢေႃႈ။- 10လွင်ႈ မၼ်း ၸမ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် လႆႈ ၶဝ်ႈ တီႈ တၢင်း ဢၼ် ၶျၢမ်းသႃႇ ၽြႃးပဵၼ်ၸဝ်ႈ ၼၼ်ႉ ၵေႃႈ၊တၵ်း လႆႈ လိုဝ်ႈ ၼႂ်း ၵၢၼ် တၢင်းႁဵတ်း တူဝ်ၸဝ်ႈၵဝ်ႇ၊မိူၼ် ၸိူဝ်ႉ ၼင်ႇ ၽြႃးပဵၼ်ၸဝ်ႈ လိုဝ်ႈ ႁိူဝ်ႈ ယူႇ ၼိမ် ၼိမ် လီ လီ သေ ၵႃႈတီႈ ၵၢၼ်ငၢၼ်း မၼ်းၸဝ်ႈ ၼၼ်ႉ ဢေႃႈ။- 11ၵွပ်ႈပိူဝ်ႈ ၼႆ လႄႈ၊ႁဝ်း ဢွၼ်ၵၼ် ၶတ်းၸႂ်၊ၶဝ်ႈ တီႈ တၢင်း ဢၼ် ၵတ်းယဵၼ် ၶျၢမ်းသႃႇ ၼၼ်ႉ တႃႉ ႁဝ်း။ ၵႃႈၼႂ်း ႁဝ်း ၼႆႉ သေၵေႃႉသေၵူၼ်း၊ယႃႇပေ ႁႂ်ႈလႆႈ လု သုမ်း မိူၼ် ၸိူဝ်ႉ ၼင်ႇ ၶဝ် ၸိူဝ်း ဢၼ် လႆႈ လု သုမ်း ၵႂႃႇ ၼၼ်ႉ၊ၵွပ်ႈပိူဝ်ႈ ၶဝ် ဢမ်ႇ ယုမ်ႇမၢတ်ႈ ၼၼ်ႉ ဢေႃႈ။ 12ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ၸမ်ႉ၊ဢသၢၵ်ႈလိပ်း ယူႇ၊ဢိၵ်ႇတင်း ၸၢင်ႈ ၶိုင် ပွင် သၢင်ႈ ႁဵတ်း ယူႇ လႄႈ ၽၢႆ သေ လၢပ်ႇ သၼ်ႇ လႅၵ်ႈ ဢေႃႈ။ ၸၢင်ႈ တႅင်း ပွင်ႇ ထၢၼ်ႈပေႃး ၸၵ်း ၽႄ တီႈ ဢၼ် ၸႂ် တင်း ဝိၺိၺ်ႇ ၶွႆႈ ၵၼ်၊ဢိၵ်ႇတင်း တီႈ ဢၼ် ပွင်ႈ လုပ်ႇ တင်း မၼ်း လုပ်ႇ ၸပ်း ၵၼ် ၼၼ်ႉ ဢေႃႈ။ ၸၢင်ႈ ႁုႁၼ် ထိုင် ၼႂ်း ႁူဝ်ၸႂ် ၵူၼ်း ဢၼ် ၶႆႈၸႂ် လႄႈ ၵျၢမ်ႇပွင် ၼၼ်ႉ ဢေႃႈ။- 13ၵႃႈတီႈ ၽၢႆႇၼႃႈ မၼ်းၸဝ်ႈ ၼၼ်ႉ၊ၶိူင်ႈပိူင် ဢၼ် တၵ်း သိူင်ႇ ဝႆႉ လပ်ႉ ဝႆႉ၊ဢမ်ႇ မီး သေ ၸိူဝ်ႉ သေ ပိူင် လႄႈ လွင်ႈတၢင်း ၵႃႈမီး တင်းသဵင်ႈတင်းမူတ်း ပိုတ်ႇ ပၢင်ႇ သေ ၽုၺ်ႇ ဝႆႉ မီး ယူႇ သိုဝ်ႈ ၼႃႈ တႂ်ႈတႃ မၼ်းၸဝ်ႈ ဢေႃႈ။ ပိူဝ်ႈ ၼႆ လႄႈ ႁဝ်း တၵ်း လႆႈ ၽုၺ်ႇၼႄ ၵႃႈ ဢၼ် ႁဝ်း ပဵၼ် ယူႇ ၼႆႉ၊ထၢင်ႇထၢင်ႇသႃးသႃး ၽၢႆႇၼႃႈ မၼ်းၸဝ်ႈ ဢေႃႈ။ 14ပိူဝ်ႈ ဝႃႈ၊ႁဝ်း မီး ၶုၼ် ယဵၸ်ႈပရေႃးႁဵၵ်ႈ ဢၼ် သမ်ႇ ပေႃး လႆႈ ၶဝ်ႈ ၵႂႃႇ ယဝ်ႉ ၵႃႈၼႂ်း မိူင်းၵၢင်ႁၢဝ် ဢၼ် ဝႃႈ၊ၸဝ်ႈ ယေႇသု၊လုၵ်ႈၽြႃးပဵၼ်ၸဝ်ႈ ၼၼ်ႉ လႄႈ၊ဢွၼ်ၵၼ် တႄႇ မၼ်ႈ ယူႇ ၼႂ်း တၢင်းယုမ်ႇမၢတ်ႈ ဢၼ် ႁဝ်း ႁပ်ႉတုင်း ဢဝ် ယဝ်ႉ ၼၼ်ႉ တႃႉ ႁဝ်း။- 15လွင်ႈ မၼ်း ၸမ်ႉ၊ၶုၼ် ယဵၸ်ႈပရေႃးႁဵၵ်ႈ ႁဝ်း ၼၼ်ႉ ဢမ်ႇၸႂ်ႈ ဝႃႈ၊ပဵၼ် ၵေႃႉ ဢၼ် ဢမ်ႇ ဢဵတ်းလူ ႁဝ်း၊ၵွပ်ႈပိူဝ်ႈ တၢင်း ဢၼ် ႁႅင်း လဵၵ်ႉ ႁႅင်းဢူၼ်ႈ ၼၼ်ႉ ၵူၺ်း၊ႁဝ်း မီး ၶုၼ် ယဵၸ်ႈပရေႃးႁဵၵ်ႈ ဢၼ် ယၢမ်ႈ လႆႈ ၶၢမ်ႇ ၸၢမ်းတူၺ်းယႃႉယုၵ်ႉ ၵူႈၸိူဝ်ႉၵူႈပိူင်၊မိူၼ် ၸိူဝ်ႉ ၼင်ႇ ဢၼ် ႁဝ်း လႆႈ ၶၢမ်ႇ ၼၼ်ႉ ယဝ်ႉ ဢေႃႈ။ ၼႂ်းဝႃႈၼၼ် သေၵေႃႈ၊မၼ်းၸဝ်ႈ တိုၼ်း ဢမ်ႇ မီး ဢပျတ်ႈ လႃးလႃး။- 16ပိူဝ်ႈ ၼႆ လႄႈ ႁဝ်း ဢွၼ်ၵၼ် ႁတ်းႁၢၼ် သေလႄႈ ၶဝ်ႈ ၸမ် ၵႃႈတီႈ ပလၢင်ႇ ၽြႃးပဵၼ်ၸဝ်ႈ ဢၼ် မီး သု ၵျေးၸူး ၵရုၼႃႇ ၼၼ်ႉ တႃႉ ႁဝ်း။ ၵႃႈတီႈ ၼၼ်ႈ ႁဝ်း တၵ်း လႆႈ ႁပ်ႉ ဢဝ် ၵရုၼႃႇ တၢင်း ဢဵတ်းလူ၊ဢိၵ်ႇတင်း တၵ်း လႆႈ ထူပ်း သု ၵျေးၸူး တၢင်းလီ ဢၼ် မၼ်းၸဝ်ႈ ၸွႆႈထႅမ် ႁဝ်း ၼႂ်း မိူဝ်ႈ ဢၼ် ႁဝ်း လူဝ်ႇ ၼၼ်ႉ ဢေႃႈ။

robotstxt: allowed

filter: keep


text: 1ၵဝ် ပေႃးလု၊ဢၼ် လႆႈ ၶၢမ်ႇ တူၵ်းထွင်ႇ ယူႇ ၵွပ်ႈပိူဝ်ႈ တၢင်းယုမ်ႇမၢတ်ႈ ၼႂ်း ၸဝ်ႈ ယေႇသု ၶရိၸ်ႈ၊ၼႆႉ ဢိၵ်ႇတင်း သြႃႇ တိမေႃးသေႇ၊ၼွင်ႉ ႁဝ်း ၼႂ်း တၢင်းယုမ်ႇမၢတ်ႈ မီး လိၵ်ႈ ပၼ် ထိုင် ၽိလေႇမုၼ်ႇ၊ၵေႃႉသႄႈ ဢၼ် ႁဝ်း ႁၵ်ႉပႅင်း လႄႈ ႁဵတ်းၵၢၼ် ၸဝ်ႈၽြႃး ၸွမ်း ႁဝ်း၊- 2ဢိၵ်ႇတင်း ၵူၼ်း ၸိူဝ်း ဢၼ် ၸုတုမ် ၵၼ် ၵႃႈၼႂ်း ႁိူၼ်း သူ၊ဢိၵ်ႇ ပႃး တင်း ဢပ်ႉပိ၊ၼွင်ႉယိင်း ႁဝ်း ၼႂ်း တၢင်းယုမ်ႇမၢတ်ႈ၊ဢိၵ်ႇတင်း ဢႃႇၶိပ်ႉပု၊ၵေႃႉ ဢၼ် ႁူမ်ႈ တိုၵ်းတေႃး ပုၼ်ႈ ၸဝ်ႈၽြႃး ၸွမ်း ႁဝ်း ၼၼ်ႉ ဢေႃႈ။ 3ႁႂ်ႈ ပေႃႈ ႁဝ်းၶႃႈ၊ၽြႃးပဵၼ်ၸဝ်ႈ တင်း ၸဝ်ႈ ၽြႃး ယေႇသု ၸဝ်ႈ ၶရိၸ်ႈ၊ပၼ် သု ၵျေးၸူး ဢိၵ်ႇတင်း တၢင်းၼိမ် ၶျၢမ်းသႃႇ တီႈ မႂ်း သေၵမ်း လူၺ်ႈ။ 4မိူဝ်ႈ ဢၼ် ၵဝ် သူးတွင်း ၵူႈ ပွၵ်ႈ ၼၼ်ႉ၊ၵဝ် လၢတ်ႈ ပႃး ၸိုဝ်ႈ မႂ်း၊ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ၵဝ် တႃႇသေႇ ဢေႃႈ။- 5ၵဝ် လႆႈ ငိၼ်း ၶၢဝ်ႇ လွင်ႈ တၢင်းႁၵ်ႉ၊ဢိၵ်ႇတင်း တၢင်းယုမ်ႇမၢတ်ႈ ဢၼ် မႂ်း မီး ၵႃႈတီႈ ၸဝ်ႈ ၽြႃး ယေႇသု၊ဢိၵ်ႇတင်း ၵႃႈတီႈ ၵူၼ်း မူတ်းၸၢင်ႇ ၸဝ်ႈၽြႃး တင်းလၢႆ ၼၼ်ႉ ဢေႃႈ။- 6လွင်ႈ ဢၼ် ၵဝ် သူးတွင်း ၸမ်ႉ၊ႁႂ်ႈ ဢႁုင်ႇ တၢင်းယုမ်ႇမၢတ်ႈ မႂ်း ဢၼ် ႁူမ်ႈ ပွင်း ပိူၼ်ႈ ၼၼ်ႉ၊လႆႈ ပဵၼ် ဢၵျူဝ်း ပုၼ်ႈ မႂ်း ၼႂ်း တၢင်း ဢၼ် ႁုၸႅင်ႈ လွင်ႈ ဢၼ် လီ ဢၼ် ငၢမ်း ၵူႈၸိူဝ်ႉၵူႈပိူင် ဢၼ် မီး ၼႂ်း ၸဝ်ႈ ၶရိၸ်ႈ၊ၼၼ်ႉ ၸိုင်၊ၵဝ် သူးတွင်း ဢေႃႈ။- 7ၼွင်ႉ ၵဝ်႟။ ၵွပ်ႈပိူဝ်ႈ တၢင်းႁၵ်ႉ မႅတ်ႈတႃႇ မႂ်း လႆႈ ႁဵတ်း ႁႂ်ႈ ႁု ၸႂ် ၵူၼ်း မူတ်းၸၢင်ႇ ၸဝ်ႈၽြႃး တင်းလၢႆ သၢၵ်ႈသႃႇ ၼၼ်ႉ လႄႈ ႁူဝ်ၸႂ် ၵဝ် ၸူမ်းသိူဝ်း ၼႃႇ လူင်လၢင် လႄႈ မီး ဢဵၼ်ႁႅင်း ဢေႃႈ။ 8ပေႃး ဝႃႈ တႄႉ မၼ်း၊ၵဝ် ႁတ်း ဢိင်ပိုင်ႈ ၸဝ်ႈ ယေႇသု ၶရိၸ်ႈ၊သေ ပၼ် ဢမိင်ႉ ႁႂ်ႈ မႂ်း ႁဵတ်း ဢၼ် မႂ်း ထုၵ်ႇလီ ႁဵတ်း ၼၼ်ႉ ဢေႃႈ။- 9ၼႂ်းဝႃႈၼၼ် သေၵေႃႈ၊ၵဝ် ဢဝ် တင်း မႅတ်ႈတႃႇ ၵူၺ်း တွင်းပၢၼ်ႇ မႂ်း ဢေႃႈ။ ပိၵ်ႉသမ်ႉ ၵဝ် ပဵၼ် ပေႃးလု၊ၵေႃႉ ဢၼ် ၸဝ်ႈ ယေႇသု ၶရိၸ်ႈ၊ပွႆႇၸႂ်ႉ ၵႂႃႇ ႁေႃးတြႃး မၼ်းၸဝ်ႈ လႄႈ၊မိူဝ်ႈလဵဝ် ၼႆႉ လႆႈ ၶၢမ်ႇ တူၵ်းထွင်ႇ ယူႇ ၵွပ်ႈပိူဝ်ႈ ယုမ်ႇမၢတ်ႈ မၼ်းၸဝ်ႈ ၼၼ်ႉ သေၵေႃႈ၊ၵဝ် ယင်း တွင်းပၢၼ်ႇ မႂ်း၊- 10ပုၼ်ႈတႃႇ ဢေႃးၼေႇသိမ်ႇ၊ဢၼ် ၵဝ် မၢတ်ႈ ပဵၼ် လုၵ်ႈၸၢႆး ၵဝ်၊ၵေႃႉ ဢၼ် ၵဝ် ႁႂ်ႈ ၵိူတ်ႇလဵင်ႉ မႃး ၽၢႆႇ ၸႂ်ဝိၺိၺ်ႇ ၼႂ်း မိူဝ်ႈ ဢၼ် ၵဝ် တူၵ်းထွင်ႇ ယူႇ ၼႆႉ ဢေႃႈ။- 11မိူဝ်ႈ ဢွၼ်တၢင်း ၼၼ်ႉ၊မၼ်း ဢမ်ႇ မီး ဢၵျူဝ်း ၵႃႈသင် ပုၼ်ႈတႃႇ မႂ်း သေၵေႃႈ၊မိူဝ်ႈလဵဝ် ၼႆႉ မၼ်း မီး ဢၵျူဝ်း မႃး ပုၼ်ႈ ႁဝ်း တင်း သွင် ၵေႃႉ ယဝ်ႉ ဢေႃႈ။ 12ၵဝ် ပွႆႇ မၼ်း ၶိုၼ်း မိူဝ်း ၵႂႃႇၸူး မႂ်း မိူၼ် ၵၼ် တင်း သူင်ႇ ႁူဝ်ၸႂ် ၵဝ် မႃး ၼၼ်ႉ ယဝ်ႉ၊ႁပ်ႉတုင်း ဢဝ် မၼ်း သေၵမ်း။- 13ၸွမ်း ၸႂ် ၵဝ် တႄႉ ၵဝ် ၶႂ်ႈ ဢဝ် မၼ်း ဝႆႉ၊ပဵၼ် ၵေႃႉ ဢၼ် တၢင်တူဝ် မႂ်း လႄႈ လူတူၺ်း လုမ်းလႃး ၵဝ် ၼႂ်း မိူဝ်ႈ ဢၼ် ၵဝ် တူၵ်းထွင်ႇ ၵွပ်ႈပိူဝ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ယူႇ ၼၼ်ႉ ဢေႃႈ။- 14ၵူၺ်းၵႃႈ၊ပေႃး မႂ်း ယင်း ဢမ်ႇ ပျေႃႇၸႂ် ၸိုင်၊ၵဝ် ဢမ်ႇ ၶႂ်ႈႁႂ်ႈ မႂ်း ၸွႆႈထႅမ် ၵဝ်၊ၵဝ် ၶႂ်ႈႁႂ်ႈ မႂ်း လႆႈ ႁဵတ်း ၸွမ်း ၵႃႈ ၼင်ႇ ဢလူဝ်ႇ ၵၢင်ၸႂ် မႂ်း မီး ၼၼ်ႉ လႄႈ၊ပေႃး မႂ်း ယင်း ဢမ်ႇ ၽွမ်ႉ ၸိုင်၊ၵဝ် ဢမ်ႇ ၶႂ်ႈ ႁဵတ်း သေ ၸိူဝ်ႉ သေ ပိူင် ဢေႃႈ။- 15ၵွပ်ႈပိူဝ်ႈ လွင်ႈတၢင်း ဢၼ် ဢေႃးၼေႇသိမ်ႇ၊လႆႈ ၽၢတ်ႇ ယၢၼ် မႂ်း ၵႂႃႇ ၸူဝ်ႈၼိုင်ႈ ၶၢဝ်းၼိုင်ႈ ၼႆႉ၊ႁဵတ်း ႁႂ်ႈ မၼ်း လႆႈ မႃး ၶိုၼ်း ယူႇ ၸွမ်း မႂ်း ၵႂႃႇ သေႇ သေႇ ၼၼ်ႉ ဢေႃႈ။- 16မၼ်း ဢမ်ႇၸႂ်ႈ ၶႃႈ ၵူၼ်း ၸႂ်ႉ ယဝ်ႉ လႄႈ၊မႂ်း တၵ်း လႆႈ မၢတ်ႈ မၼ်း လိူဝ်တွၼ်း သေ ၶႃႈ ၵူၼ်း ၸႂ်ႉ ၵေႃႉ ၼိုင်ႈ၊ၸိူဝ်ႉ ၼင်ႇ ဢၼ် ပဵၼ် ၼွင်ႉၸၢႆး မႂ်း ၼႂ်း တၢင်းယုမ်ႇမၢတ်ႈ ၼၼ်ႉ ဢေႃႈ။ ၵဝ် ႁၵ်ႉပႅင်း မၼ်း တႄႉတႄႉ။ ထၢင်ႇ ဝႃႈ၊မႂ်း ၵေႃႈ တၵ်း ယဵင်ႈၶႅၼ်း ႁၵ်ႉပႅင်း မၼ်း ၵွပ်ႈပိူဝ်ႈ ဝႃႈ၊မၼ်း ပဵၼ် ၶႃႈ မႂ်း၊ဢိၵ်ႇတင်း ၼွင်ႉၸၢႆး မႂ်း ၼႂ်း ၸဝ်ႈၽြႃး ၼၼ်ႉ ဢေႃႈ။ 17ပိူဝ်ႈ ၼႆ လႄႈ၊ပေႃး မႂ်း မၢတ်ႈ ၵဝ် ပဵၼ် ၵေႃႉ ႁူမ်ႈ ၵၢၼ် လူၺ်ႈ ၵၼ် တင်း မႂ်း ၸိုင်၊ႁပ်ႉ ၶၢမ်ႇ ဢဝ် မၼ်း ၶိုၼ်း မိူၼ် ၸိူဝ်ႉ ၼင်ႇ ဢၼ် မႂ်း ႁပ်ႉ ၶၢမ်ႇ ဢဝ် ၵဝ် ၼၼ်ႉ တႃႉ။- 18သင် ဝႃႈ၊မၼ်း လႆႈ ၽိတ်းပိူင်ႈ မႂ်း သေ ၸိူဝ်ႉ သေ ပိူင် လႄႈ ထုၵ်ႇၼီႈ ထုၵ်ႇ ၶွတ်ႇ မႂ်း ၸိုင်၊မၢတ်ႈ ပဵၼ် ပုၼ်ႈတႃႇ ၵဝ် တႃႉ။- 19ၵဝ် ပေႃးလု၊ဢဝ် တင်း မိုဝ်း တူဝ်ၸဝ်ႈၵဝ်ႇ တႅမ်ႈ ဝႃႈ၊ၵဝ် တေ ၶိုၼ်း သၢႆႈ မႂ်း ဢေႃႈ။ (ၵဝ် ဢမ်ႇ မီး တီႈ တၵ်း ပၼ် သတိ မႂ်း ဝႃႈ၊မႂ်း ယင်း ပဵၼ် ၼီႈ ၵဝ် လူၺ်ႈ လွင်ႈ ဢသၢၵ်ႈ မႂ်း ၼႂ်း ၸဝ်ႈ ယေႇသု၊ၼၼ်ႉ ဢေႃႈ။-) 20ၼွင်ႉၸၢႆး ၵဝ်႟။ ၶႅၼ်းတေႃႈ ႁဵတ်း ၵျေးၸူး တီႈ ၵဝ် ၼႂ်း ၸဝ်ႈၽြႃး သေၵမ်း။ ႁႂ်ႈ ၸႂ် ၵဝ် လႆႈ မူၼ်ႈပျေႃႇ ၼႂ်း ၸဝ်ႈ ၶရိၸ်ႈ၊သေၵမ်း။ 21ၵဝ် ယုမ်ႇယမ် ဝႃႈ၊မႂ်း တေ ထွမ်ႇဢဝ် ၵႂၢမ်း ဢၼ် ၵဝ် ယွၼ်း ထိုင် မႂ်း ၼႆႉ ၵူၺ်းဢမ်ႇၵႃး၊မႂ်း ယင်း တေ ႁဵတ်း လိူဝ်တွၼ်း သေ ၼႆႉ လူးၵွၼ်ႇ လႄႈ ၵဝ် တႅမ်ႈလိၵ်ႈ ၼႆႉ ထိုင် မႂ်း ယဝ်ႉ။- 22လိူဝ် သေ ၼၼ်ႉ၊မႄးႁႅၼ်း တီႈ ၼွၼ်း ဝႆႉ ပုၼ်ႈတႃႇ ၵဝ် သေၵမ်း။ ပိူဝ်ႈ ဢၼ် ၵဝ် မုင်ႈမွင်း ဝႃႈ၊ၸဝ်ႈၽြႃး တေ ထွမ်ႇဢဝ် ၵႂၢမ်း သူးတွင်း သူ တင်းလၢႆ သေလႄႈ ပၼ် ဢၶႂၢင်ႉ ႁႂ်ႈ ၵဝ် လႆႈ မႃး တီႈ ၸူး သူ ဢေႃႈ။ 23ဢေႇပႃႇၽရတ်ႉ၊ၵေႃႉ ဢၼ် တူၵ်းထွင်ႇ ယူႇ ၸွမ်း ၵဝ်၊ၵွပ်ႈပိူဝ်ႈ တၢင်းယုမ်ႇမၢတ်ႈ ၼႂ်း ၸဝ်ႈ ယေႇသု ၶရိၸ်ႈ၊- 24ဢိၵ်ႇတင်း ၸိူဝ်း ဢၼ် ႁူမ်ႈ ၵၢၼ် လူၺ်ႈ ၵၼ် တင်း ၵဝ်၊မႃႇၵု၊ဢႃႇရိတ်ႉတႃႇၶု၊တေႇမႃႉ၊တင်း လုၵႃႇ၊ၶဝ် ၵေႃႈ၊သူင်ႇ မႅတ်ႈတႃႇ ပၼ် ထိုင် မႂ်း ယူႇ ဢေႃႈ။ 25ႁႂ်ႈ ၵျေးၸူး ၸဝ်ႈ ၽြႃး ယေႇသု ၶရိၸ်ႈ၊မီး လူၺ်ႈ ၵၼ် တင်း ၸႂ်ဝိၺိၺ်ႇ မႂ်း သေၵမ်း လူၺ်ႈ။


text: 1လွင်ႈတၢင်း ၼႆႉ ၵေႃႈ မႂ်း ႁု ဝႆႉ တႃႉ။ ၼႂ်း ၶိင်ႇၵႃႇလႃႉ လိုၼ်းသုတ်း ၼၼ်ႉ တၵ်း တေ မီး တၢင်း ဢၼ် ႁၢႆႉ ယုတ်ႈ လႄႈ တၢင်း ယၢပ်ႇၽိုတ်ႇ ၼႃႇ ဢေႃႈ။- 2ၵူၼ်း တင်းလၢႆ တၵ်း ႁၼ် ဢၵျူဝ်း ပုၼ်ႈ တူဝ်ၸဝ်ႈၵဝ်ႇ၊တႃ ၶဝ် တူၺ်း ႁၼ် ငိုၼ်း တွင်း၊တေ ဢုပ်ႇ ဝၢဝ်း ၽႅၼ်သုင်၊တေ ထၢင်ႇယႂ်ႇ တူဝ်ၸဝ်ႈၵဝ်ႇ၊တေ ယႃႉသရေႇ ပိူၼ်ႈ၊တေ ဢမ်ႇ ထွမ်ႇ ၵႂၢမ်း ပေႃႈ မႄႈ၊တေ ဢမ်ႇ ၸၢင်ႈ ႁု ၵျေးၸူး၊တေ ဢမ်ႇ မီး တၢင်း ဢၼ် မူတ်းၸၢင်ႇ၊- 3တေ ဢမ်ႇ ၸၢင်ႈ မေႃ ႁၵ်ႉ ၸူမ်းပႅင်း ပိူၼ်ႈ၊တေ ဢမ်ႇ မီး ၸႂ် ဢၼ် ဢဵတ်းလူ ပိူၼ်ႈ၊တေ ၶႃႉၸိုဝ်ႈ ၶၢႆသဵင် ပိူၼ်ႈ၊တေ မီး တၢင်း ဢၼ် ႁၢႆႉမိူၵ်ႈ ၼႃႇ၊တေ လိူင်း ၵျၢမ်း ၼႃႇ၊တေ ငိၼ်းၸင်း လွင်ႈတၢင်း ဢၼ် လီ ငၢမ်း ၵူႈမဵဝ်း၊- 4တေ ယႃႉ သဵတ်ႈၸႃႇ၊တေ ဢမ်ႇ မေႃ ဝႆႉ သတိ၊တေ ၸၢင်ႈ မီး ႁူဝ်ၸႂ် ဢၼ် ၽႅၼ်သုင်၊တေ ၸၢင်ႈ ၵျိူၵ်ႈ ႁၵ်ႉ ထုၵ်ႇၸႂ် တၢင်း ဢၼ် မူၼ်ႈပျေႃႇ ၸေးၸိမ်ႇ ၵႃႇမၵုင်ႇ၊ၼႃႇ သေ ႁၵ်ႉပႅင်း ၽြႃးပဵၼ်ၸဝ်ႈ၊- 5တေ ႁဵတ်း ႁၢင်ႈ ၼပ်ႉယမ် ၽြႃး တြႃး ယူႇ၊ၵူၺ်းၵႃႈ၊တၼ်းၶူဝ်း မၼ်းၸဝ်ႈ တေ ဢမ်ႇ မီး ၼႂ်း တၢင်း ၵမ်ၵျၢင်ႉ ၶဝ် ဢေႃႈ။ ဝႄႈ ပႅတ်ႈ ၵူၼ်း မဵဝ်း ၼၼ်ႉ တႃႉ။- 6ၼႂ်း ၶဝ် ၼၼ်ႉ ၵမ်ႈၽွင်ႈ၊ၸၢင်ႈ ၶဝ်ႈ ၼႂ်း ႁိူၼ်း ပိူၼ်ႈ ၵႂႃႇ လႄႈ ၸူဝ်း ဢဝ် မႄႈယိင်း ဢၼ် မီး ၸႂ် ဢၼ် ဢမ်ႇ မၼ်ႈၶိူင်ႇ၊ၸႂ် ဢၼ် ဢမ်ႇ ၼိမ် ၵွပ်ႈပိူဝ်ႈ ဢပျတ်ႈ၊ဢိၵ်ႇတင်း ၸႂ် ဢၼ် ၸပ်းၸွမ်း ဢလူဝ်ႇ ၵိလေႇသႃႇ ၵူႈၸိူဝ်ႉၵူႈပိူင်၊- 7မႄႈယိင်း ဢၼ် ထွမ်ႇဢဝ် သွၼ် ဢဝ် ယူႇ သေၵေႃႈ၊ဢမ်ႇ ၸၢင်ႈ ႁုၸႅင်ႈ သမ်ႇမႃႇ တြႃး လႆႈ ၼၼ်ႉ ဢေႃႈ။- 8မိူၼ် ၸိူဝ်ႉ ၼင်ႇ ဢၼ် ယၢၼ်ႇၼေႇ၊ဢိၵ်ႇတင်း ယမ်ႇပြေႇ၊သၢၼ် ၶတ်းၵၼ် တင်း မူဝ်းသေႇ၊ၼၼ်ႉ ၵူၼ်း ၸိူဝ်း ဢၼ် မီး ႁူဝ်ၸႂ် ဢၼ် ၵူဝ်ႈၵိူၵ်ႇ လႄႈ ယုမ်ႇ ၽိတ်း ယုမ်ႇ ပိူင်ႈ ၸိူဝ်း ၼၼ်ႉ ၵေႃႈ၊သၢၼ် ၶတ်းၵၼ် တင်း သမ်ႇမႃႇ တြႃး ဢေႃႈ။- 9ၵူၺ်းၵႃႈ၊ၶဝ် တၵ်း ႁဵတ်း လႆႈ ႁိုင် ႁိုင် ဢမ်ႇၸႂ်ႈ။ လွင်ႈ မၼ်း ၸမ်ႉ၊ၵူၼ်း တင်းလၢႆ တၵ်း ႁၼ် တၢင်း ႁၢႆႉမိူၵ်ႈ ၶဝ် ထၢင်ႇထၢင်ႇသႃးသႃး မိူၼ် ၸိူဝ်ႉ ၼင်ႇ တၢင်း ႁၢႆႉမိူၵ်ႈ ၶဝ် သွင် ၵေႃႉ ထၢင်ႇသႃး ၼၼ်ႉ ဢေႃႈ။ 10မႂ်း လႆႈ ၸွမ်း ႁု ၸွမ်း ႁၼ် ၵႂၢမ်း ဢၼ် ၵဝ် သင်ႇ သွၼ်ပၼ်၊တၢင်း ဢၼ် ၵဝ် ၵမ်ၵျၢင်ႉ၊တၢင်း ဢၼ် ၵဝ် ဢဵၼ်းဢၢၼ်း ၼႂ်း ၸူဝ်ႈ တႃႇ ဢသၢၵ်ႈ ၵဝ်၊တၢင်း ဢၼ် ၵဝ် ယုမ်ႇမၢတ်ႈ၊တၢင်း ဢၼ် ၵဝ် ယိူၼ်ႉၶၢမ်ႇ၊တၢင်း ဢၼ် ၵဝ် ႁၵ်ႉပႅင်း၊တၢင်း ဢၼ် ၵဝ် ၸႂ် တႄႇ ၼိမ် မၼ်ႈၶိူင်ႇ ယူႇ၊- 11တၢင်း ဢၼ် ၵဝ် လႆႈ ၶၢမ်ႇ ပိူၼ်ႈ ၼိၵ်ႈၸၢၵ်ႈ ငႅၼ်းသႄး၊ဢိၵ်ႇတင်း တၢင်း ဢၼ် ၵဝ် လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ၸိူဝ်း ၼၼ်ႉ ယဝ်ႉ ယဝ်ႉ ဢေႃႈ။ မႂ်း လႆႈ ႁုႁၼ် ၵႃႈ ဢၼ် ပဵၼ် မႃး တီႈ ၵဝ် ၵႃႈတီႈ ဝဵင်း ဢၼ်ႇတိဢူၵ်ႉ၊ဝဵင်း ဢိၵေႃးၼိ၊ဢိၵ်ႇတင်း ဝဵင်း လုတ်ႉတရႃႉ၊ၸိူဝ်း ၼၼ်ႉ၊ၵဝ် လႆႈ ယိူၼ်ႉၶၢမ်ႇ ဢဝ် တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး ၵဝ် ထၢၼ်ႇ ႁိုဝ် ၼၼ်ႉ ယဝ်ႉ ဢေႃႈ။ ၵူၺ်းၵႃႈ၊ၸဝ်ႈၽြႃး ၵႄႇသႄႇ ဢဝ် ၵဝ် ဢွၵ်ႇ သေ လွင်ႈတၢင်း ၸိူဝ်း ၼၼ်ႉ၊တင်းသဵင်ႈတင်းလူင် ဢေႃႈ။- 12ၸႂ်ႈ တႄႉ ယဝ်ႉ၊ၶဝ် ၸိူဝ်း ဢၼ် ၶႂ်ႈ ၵမ်ၵျၢင်ႉ ၸွမ်း တြႃး ၸဝ်ႈၽြႃး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ တင်းသဵင်ႈ တင်း လူ တၵ်း လႆႈ ၶၢမ်ႇ တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး တႄႉ ဢေႃႈ။- 13ၵူၺ်းၵႃႈ၊ၵူၼ်းႁၢႆႉ ၵူၼ်းမိူၵ်ႈ တင်း သြႃႇ ဢၼ် သွၼ်ၽိတ်း သွၼ်ပိူင်ႈ ၸိူဝ်း ၼၼ်ႉ၊တၵ်း ယဵင်ႈၶႅၼ်း ၵူဝ်ႈၵိူၵ်ႇ ၵႂႃႇ တိၵ်းတိၵ်း သေယဝ်ႉ၊ပႅတ်ႉလႅၼ် ပိူၼ်ႈ ယူႇ သေလႄႈ တူဝ် ၶဝ် ၵေႃႈ ၶၢမ်ႇ ပိူၼ်ႈ ပႅတ်ႉလႅၼ် ဢေႃႈ။- 14ၵူၺ်းၵႃႈ၊မႂ်း ၸမ်ႉ၊သိုပ်ႇ တႄႇ ယူႇ ၼႂ်း တၢင်း ဢၼ် မႂ်း လႆႈ သွၼ် ဢဝ် ဝႆႉ လႄႈ ယုမ်ႇမၢတ်ႈ ယူႇ မၼ်ႈ မၼ်ႈၶိူင်ႇ ၶိူင်ႇ တႃႉ။ ၽူႈလႂ် ပဵၼ် သြႃႇ မႂ်း ဢၼ် ဝႃႈ ၼၼ်ႉ မႂ်း ႁု ယူႇ ဢေႃႈ။- 15ပိူဝ်ႈ ၼႆ လႄႈ ၶုၵ်းၸႂ်လႆႈ လွင်ႈတၢင်း ဢၼ် ၸဵမ်မိူဝ်ႈ မႂ်း ယင်း ပဵၼ် လုၵ်ႈဢွၼ်ႇ ၼၼ်ႉ၊မႂ်း လႆႈ ႁုၸႅင်ႈ ထမ်ႇမႃႉ ၵျၢမ်းလိၵ်ႈ ဢၼ် ၸၢင်ႈ ပၼ် ပိင်ႇၺႃႇ၊ဢၼ် ၼႄ တၢင်း ႁႂ်ႈ မႂ်း လႆႈ တၢင်း ဢၼ် ၵႄႇၶျွတ်ႈ ဢဝ်၊ၵွပ်ႈပိူဝ်ႈ တၢင်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ။- 16ၵျၢမ်း တြႃး တင်းသဵင်ႈတင်းလူင် ပဵၼ် ၵျၢမ်း တြႃး ဢၼ် ၽြႃးပဵၼ်ၸဝ်ႈ ပဝ်ႇ သႂၢင်းသႂ်ႇ ဝႆႉ ၼႂ်း ၸႂ် ၵူၼ်း လႄႈ မၼ်း ၸၢင်ႈ ပဵၼ် ဢၵျူဝ်း ပုၼ်ႈ ဢၼ် တၵ်း သင်ႇ သွၼ်ပၼ် သမ်ႇမႃႇ တြႃး ပုၼ်ႈ ဢၼ် တၵ်း ၽုၺ်ႇၼႄ ဢပျတ်ႈ၊ပုၼ်ႈ ဢၼ် တၵ်း မႄး တၢင်းၽိတ်း၊ဢိၵ်ႇတင်း ပုၼ်ႈ ဢၼ် တၵ်း သင်ႇ လၢတ်ႈ ႁႂ်ႈ မေႃ ၵမ်ၵျၢင်ႉ ၸွမ်း တြႃး၊- 17ၼင်ႇ ႁိုဝ် ၵူၼ်း ၽြႃးပဵၼ်ၸဝ်ႈ တၵ်း ပျေႉၸုမ်ႇ လႄႈ တၼ်း ဝႆႉ တႃႇ တေ ႁဵတ်းၵၢၼ် ဢၼ် လီ ဢၼ် ငၢမ်း ၵူႈၸိူဝ်ႉၵူႈပိူင် ဢေႃႈ။


text: 1ၼႆႉ ၸမ်ႉ၊ပဵၼ် ငဝ်ႈႁၢၵ်ႈ တြႃး ၶၢဝ်ႇငၢဝ်း သိူဝ်းပျေႃႇ ၸဝ်ႈ ယေႇသု ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဢေႃႈ။- 2တြႃး ၸဝ်ႈ ပဵၼ် ၸွမ်း ၵႃႈ ၼင်ႇ ၵျၢမ်း ဢၼ် ပရေႃးၽႅတ်ႈဢိသႃႇယႃႉ၊တႅမ်ႈ ဝႆႉ လႄႈ ဝႃႈ၊ "တူၺ်း လူး။ ၵဝ် ပွႆႇၸႂ်ႉ ၽူႈတၢင်တူဝ် ၵဝ် ၵႂႃႇ ပႃႈၼႃႈ မႂ်း၊ ပုၼ်ႈ တၵ်း လႆႈ မႄးႁဵတ်း မႄးႁႅၼ်း သဵၼ်ႈတၢင်း မႂ်း ဢေႃႈ။ 3သဵင် ၵႂၢမ်း ၵေႃႉ ဢၼ် ႁွင်ႉသႅၼ်ႇ ၵႃႈၼႂ်း ထိူၼ်ႇလႅင်ႉ ၼၼ်ႉ ဝႃႈ ၸမ်ႉ၊ မႄး သဵၼ်ႈတၢင်း ထႃႇဝရႃႉ ၽြႃး တႃႉ။ ႁႂ်ႈ သဵၼ်ႈတၢင်း သိုဝ်ႈလီ ပုၼ်ႈ မၼ်းၸဝ်ႈ တၵ်း ပႆ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 4သြႃႇ ယူဝ်းႁၢၼ်ႇ၊ပေႃႇမႃး ပၼ် မၢင်ႇၵလႃႇ ပပ်ႉတိၸမ်ႇယူႇ ဢိၵ်ႇတင်း ႁေႃးလၢတ်ႈ တြႃး ၸဝ်ႈ တီႈ ၵူၼ်း တင်းလၢႆ ယူႇ လႄႈ ဝႃႈ၊ "ပိၼ်ႇၸႂ် သူ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၽြႃးပဵၼ်ၸဝ်ႈ တၵ်း ပွႆႇလွတ်ႈ ဢပျတ်ႈ သူ ဢေႃႈ၊" ဝႃႈ ၼင်ႇ ၼႆ ဢေႃႈ။- 5ၵူၼ်း ၼမ်ၼႃႇ လုၵ်ႉ သေ ၵႃႈတီႈ ဢိူင်ႇ ယုတႃႉ၊ၵူႈတီႈၵူႈလႅၼ် ဢိၵ်ႇတင်း ၵူၼ်း ဝဵင်း ယေႇရုသလႅမ်ႇ၊ဢွၵ်ႇ မႃး ၸူး တီႈ သြႃႇ ယူဝ်းႁၢၼ်ႇ၊လႄႈ ၶဝ် ၽုၺ်ႇၼႄ ဢပျတ်ႈ တူဝ်ၸဝ်ႈၵဝ်ႇ သေယဝ်ႉ၊ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼႂ်း ၼမ်ႉ ယေႃးတၢၼ်ႇ၊တီႈ သြႃႇ ယူဝ်းႁၢၼ်ႇ၊ဢေႃႈ။ 6သြႃႇ ယူဝ်းႁၢၼ်ႇ၊ၼႆႉ၊ၼုင်ႈ ၶူဝ်း ၶူၼ် ၵလႃႇဢုၵ်ႈ လႄႈ ဢဝ် သၢႆၼင် ႁတ်ႉဢႅဝ် မၼ်း ဝႆႉ သေယဝ်ႉ၊ၵိၼ် မႅင်း ၸၵ်းတႅၼ် ၵပ်း တင်း ၼမ်ႉၽိုင်ႈ ထိူၼ်ႇ ၵူၺ်း ဢေႃႈ။- 7ဢၼ် မၼ်း ႁေႃးလၢတ်ႈ တီႈ မူႇၵူၼ်း တင်းလၢႆ လႄႈ ဝႃႈ ၸမ်ႉ၊ "ၸဝ်ႈ ဢၼ် မႃး ပႃႈလင် ၵဝ် ၼၼ်ႉ ယႂ်ႇ မျၢတ်ႈ ၼႃႇ သေ ၵဝ် ဢေႃႈ။ ၵဝ် ယင်း ဢမ်ႇ ထိူၵ်ႈ ၵူမ်ႈ လႄႈ ၵႄႈ သၢႆ ၶႅပ်းတိၼ် ၸဝ်ႈ ၼၼ်ႉ။- 8ၵဝ် ၼႆႉ ပၼ် မၢင်ႇၵလႃႇ ပပ်ႉတိၸမ်ႇ တီႈ သူ ၼႂ်း ၼမ်ႉ ၵူၺ်း ဢေႃႈ။ ၸဝ်ႈ ၼၼ်ႉ ၸမ်ႉ၊တၵ်း ပၼ် မၢင်ႇၵလႃႇ ပပ်ႉတိၸမ်ႇ တီႈ သူ ၼႂ်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 9မိူဝ်ႈ ၼၼ်ႉ၊ၸဝ်ႈ ယေႇသု၊လုၵ်ႉ သေ ၵႃႈတီႈ ဢိူင်ႇ ၵႃႇလိလႄး၊ဝဵင်း ၼႃႇၸရႅတ်ႈ၊မႃး ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ တီႈ သြႃႇ ယူဝ်းႁၢၼ်ႇ၊ၵႃႈၼႂ်း ၼမ်ႉ ယေႃးတၢၼ်ႇ၊ဢေႃႈ။- 10ယၢမ်း မိူဝ်ႈ ဢၼ် ၸဝ်ႈ ယေႇသု၊လုၵ်ႉ သေ ၵႃႈၼႂ်း ၼမ်ႉ ဢွၵ်ႇ မႃး ၵမ်းလဵဝ် ယူႇ ၼၼ်ႉ ၸိုင်၊လႆႈ ႁၼ် ၼႃႈ ၽႃႉၵၢင်ႁၢဝ် ၽုၺ်ႇ ပိုတ်ႇ ၵႂႃႇ သေလႄႈ ဝိၺိၺ်ႇ မူတ်းၸၢင်ႇ ၸဝ်ႈ ဢၼ် ပဵၼ် မိူၼ် ၸိူဝ်ႉ ၼင်ႇ ၼူၵ်ႉတူႈ ၼၼ်ႉ လူင်း မႃး ၵႃႈၼိူဝ် မၼ်းၸဝ်ႈ ဢေႃႈ။- 11မိူဝ်ႈ ၼၼ်ႉ၊မီး သဵင် ဢၼ် လုၵ်ႉ ၵႃႈတီႈ ၵၢင်ႁၢဝ် မေႃး မႃး လႄႈ ဝႃႈ၊ "မႂ်း ပဵၼ် လုၵ်ႈ ၵဝ် ဢၼ် ၵဝ် ႁၵ်ႉ ၼႃႇ၊ၵေႃႉ ဢၼ် ၵဝ် ထုၵ်ႇၸႂ် ၵျိူၵ်ႈၸႂ် ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ၼၼ်ႉ ၵမ်းလဵဝ် ဝိၺိၺ်ႇ ၸဝ်ႈ ႁႂ်ႈ ၸဝ်ႈ ယေႇသု၊ၵႂႃႇ ၵႃႈၼႂ်း ထိူၼ်ႇလႅင်ႉ သေ ဢေႃႈ။- 13မၼ်းၸဝ်ႈ ယူႇ ၵႃႈၼႂ်း ထိူၼ်ႇလႅင်ႉ ၼၼ်ႉ သီႇ သိပ်း ဝၼ်း တဵမ်တဵမ်၊လႆႈ ၶၢမ်ႇ တၢင်း ဢၼ် ၸႃႇတၢၼ်ႇ ၸၢမ်းတူၺ်း ယႃႉ ၵဝ်း ဢေႃႈ။ ၵႃႈတီႈ ၼၼ်ႈ တူဝ်ထိူၼ်ႇႁၢႆႉ လႂ် ၵေႃႈ မီး ဢေႃႈ။ ၵူၺ်းၵႃႈ၊တမၢၼ်ႇၵၢင်ႁၢဝ် တင်းလၢႆ လုမ်းလႃး လူတူၺ်း မၼ်းၸဝ်ႈ ဢေႃႈ။ 14ဝၢႆးသေ သြႃႇ ယူဝ်းႁၢၼ်ႇ၊လႆႈ ၶမ် ထွင်ႇ ယဝ်ႉ ၸိုင်၊ၸဝ်ႈ ယေႇသု၊ၶိုၼ်ႈ ၵႂႃႇၸူး ဢိူင်ႇ ၵႃႇလိလႄး၊သေယဝ်ႉ၊ႁေႃးလၢတ်ႈ ၶၢဝ်ႇငၢဝ်း တြႃး သိူဝ်းပျေႃႇ လွင်ႈ ၽြႃးပဵၼ်ၸဝ်ႈ လႄႈ ဝႃႈ၊- 15"ဢၶိင်ႇ မၼ်း ထိုင် မႃး ယဝ်ႉ။ မိူင်းၽြႃးပဵၼ်ၸဝ်ႈ မႃး ၸမ် ယူႇ ယဝ်ႉ။ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သူ တႃႉ။ ယုမ်ႇမၢတ်ႈ တြႃး သိူဝ်းပျေႃႇ ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 16ၼႂ်း မိူဝ်ႈ ဢၼ် ၸဝ်ႈ ယေႇသု၊ပႆ လဵပ်ႈ ၸွမ်း တၢင်း ၽင်ႇ ၼွင် ၵႃႇလိလႄး၊ၵႂႃႇ ယူႇ ၼၼ်ႉ၊မၼ်းၸဝ်ႈ ထူပ်း ႁၼ် ၵူၼ်းလႃႈၼမ်ႉ သွင် ပီႈၼွင်ႉ၊သိမုၼ်ႇ၊ဢိၵ်ႇတင်း ဢၼ်ႇတရေႇ၊ဝၢၼ်ႇ ၶႄ ယူႇ ဢေႃႈ။- 17ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၸွမ်း ၵဝ် မႃး တႃႉ။ ၵဝ် တၵ်း ႁႂ်ႈ သူ ပဵၼ် ၵူၼ်း ဢၼ် ႁႃ ၵူၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 18ၶဝ် ၵေႃႈ ဝႆႉ ပႅတ်ႈ ၶႄ ၶဝ် ၵမ်းလဵဝ် သေလႄႈ ၸွမ်း မၼ်းၸဝ်ႈ ၵႂႃႇ ဢေႃႈ။ 19ၸဝ်ႈ ယေႇသု၊ပူၼ်ႉ ၵႂႃႇ ထႅင်ႈ ဢိတ်းၼိုင်ႈ ယဝ်ႉ ၸင်ႇ၊ထူပ်း ႁၼ် ထႅင်ႈ ၵူၼ်းလႃႈၼမ်ႉ သွင် ၵေႃႉ ပီႈၼွင်ႉ ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊လုၵ်ႈၸၢႆး ၸေႇပေႇတႄး၊ဢၼ် တိုၵ်ႉ မႄး ၽုင် မႄး ၵုပ်း ၶႄ ၶဝ် ယူႇ ၵႃႈၼိူဝ် ႁိူဝ်း ၼၼ်ႉ ဢေႃႈ။- 20ၸဝ်ႈ ယေႇသု၊ၵေႃႈ၊မိူဝ်ႈ ဢၼ် ထူပ်း ႁၼ် ၶဝ် ၸိုင်၊ႁွင်ႉ ဢဝ် ၵမ်းလဵဝ် လႄႈ၊ၶဝ် ၵေႃႈ ဝႆႉ ပႅတ်ႈ ပေႃႈ ၶဝ် ၸေႇပေႇတႄး၊ၵႃႈၼိူဝ် ႁိူဝ်း ႁူမ်ႈ လူၺ်ႈ ၵၼ် တင်း လုၵ်ႈၸၢင်ႈ ၶဝ် တင်းလၢႆ သေယဝ်ႉ၊ၸွမ်း မၼ်းၸဝ်ႈ ၵႂႃႇ ဢေႃႈ။ 21ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ တင်းလၢႆ၊ဢွၼ်ၵၼ် ၶိုၼ်ႈ ၵႂႃႇၸူး ဝဵင်း ၵပိူဝ်ႇၼေႇဢုမ်ႇ၊သေယဝ်ႉ၊ၼႂ်း ဝၼ်းၵမ်သိၼ် ၼၼ်ႉ ၵမ်းလဵဝ် မၼ်းၸဝ်ႈ ၶဝ်ႈ ၵႃႈၼႂ်း ၸရွပ်ႈ ႁေႃးတြႃး သေလႄႈ ႁေႃးလၢတ်ႈ သင်ႇ သွၼ်ပၼ် ဢေႃႈ။- 22ၶဝ် ၸိူဝ်း ဢၼ် လႆႈ ထွမ်ႇ လႆႈ ငိၼ်း တင်းသဵင်ႈတင်းလူင် ဢွၼ်ၵၼ် ဢၢမ်း လွင်ႈတၢင်း ဢၼ် မၼ်းၸဝ်ႈ သင်ႇ သွၼ် ၼၼ်ႉ ၼႃႇ လူင်လၢင်၊ၵွပ်ႈပိူဝ်ႈ မၼ်းၸဝ်ႈ သင်ႇ သွၼ်ပၼ် ၶဝ် မိူၼ် ၸိူဝ်ႉ ၼင်ႇ သြႃႇ မေႃ ၵျၢမ်း ထမ်ႇမႃႉ ၶဝ် ဢမ်ႇၸႂ်ႈ။ မိူၼ် ၸိူဝ်ႉ ၼင်ႇ ၵေႃႉ ဢၼ် မီး ဢႃႇၼႃႇ ၼၼ်ႉ ဢေႃႈ။ 23ယၢမ်း မိူဝ်ႈ ၼၼ်ႉ ၵမ်းလဵဝ်၊ၵူၼ်း ဢၼ် ၽိူဝ်ႉ ၶဝ်ႈ ၵေႃႉ ၼိုင်ႈ ၶဝ်ႈ မႃး သေလႄႈ ပၢဝ်ႇ သႅၼ်ႇ လႄႈ ဝႃႈ၊- 24"ဢူဝ်း ယေႇသု၊ၵူၼ်း ဝဵင်း ၼႃႇၸရႅတ်ႈ၊ၸဝ်ႈ ႁဝ်း လူဝ်ႇ ႁဵတ်းသင် တင်း ႁဝ်းၶႃႈ။ ၸဝ်ႈ ႁဝ်း မႃး ႁႂ်ႈလႆႈ ယႃႉပႅတ်ႈ ႁဝ်းၶႃႈ၊ၶႃႈ ႁိုဝ်း။ ၸဝ်ႈ ႁဝ်း ပဵၼ် ၽူႈလႂ် ၼၼ်ႉ၊ၵဝ်ၶႃႈ ႁု ယူႇ ၶႃႈ ဢေႃႈ။ ပဵၼ် ၽူႈ မူတ်းၸၢင်ႇ ၽြႃးပဵၼ်ၸဝ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ပူင်ဢမိင်ႉ တီႈ ၽိူဝ်ႉ ၼၼ်ႉ လႄႈ ဝႃႈ၊ "ယူႇတဵတ်ႇတဵတ်ႇ တႃႉ။ ဢွၵ်ႇ သေ ၵႃႈၼႂ်း မၼ်း ၵႂႃႇ တႃႉ။" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 26ၽိူဝ်ႉ ၼၼ်ႉ၊ႁဵတ်း ႁႂ်ႈ ၵေႃႉ ၼၼ်ႉ ၵႅၼ်ႇၶႅင် ၵႂႃႇ ယဝ်ႉ ၸင်ႇ၊ႁွင်ႉသႅၼ်ႇ လူၺ်ႈ တင်း သဵင် ဢၼ် ယႂ်ႇ ၼႃႇ သေလႄႈ ဢွၵ်ႇၵႂႃႇ သေ ဢေႃႈ။- 27ၵူၼ်း တင်းသဵင်ႈတင်းလူင် ဢၢမ်း ၼႃႇ လူင်လၢင်၊ထၢၼ်ႈပေႃး ၵေႃႉ ၼိုင်ႈ လႄႈ ၵေႃႉ ၼိုင်ႈ လၢတ်ႈၸႃ တီႈ ၵၼ် လႄႈ ဝႃႈ၊ "လွင်ႈတၢင်း ၼႆႉ ပဵၼ် ၸိူဝ်ႉ ၼင်ႇ ႁိုဝ်။ ပဵၼ် တြႃး ဢၼ် မႂ်ႇ ႁိုဝ်း။ ၸဝ်ႈ ၼႆႉ ယင်း ပႃး တင်း တၼ်းၶူဝ်း လႄႈ ႁေႃႈ ၽိူဝ်ႉ ႁေႃႈ ၽီ လႆႈ၊ၽိူဝ်ႉ ၽီ ၵေႃႈ ထွမ်ႇ ၵႂၢမ်း လူင် ပႄႇ၊" ဝႃႈ ၼင်ႇ ၼႆ ဢေႃႈ။ 28ပိူဝ်ႈ ၼႆ လႄႈ ၶၢဝ်ႇငၢဝ်း လွင်ႈ ၸဝ်ႈ ယေႇသု၊ႁူင်ႁၢင်း ၸွတ်ႇတူဝ်ႈ ၵႂႃႇ ၵႃႈၼႂ်း ဢိူင်ႇ ၵႃႇလိလႄး၊ၵူႈတီႈၵူႈလႅၼ် ၵမ်းလဵဝ် ဢေႃႈ။ 29ၸဝ်ႈ ယေႇသု၊တင်း တပႄးၸဝ်ႈ တင်းလၢႆ ဢၼ် ပႃး ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊ဢွၵ်ႇ သေ ၵႃႈၼႂ်း ၸရွပ်ႈ ႁေႃးတြႃး လႄႈ ၶဝ်ႈ ၵႂႃႇ ၵႃႈၼႂ်း ႁိူၼ်း သိမုၼ်ႇ၊ဢိၵ်ႇတင်း ဢၼ်ႇတရေႇ၊ၶဝ် ပီႈၼွင်ႉ ၼၼ်ႉ ဢေႃႈ။- 30မႄႈဢွၵ်ႇၼၢႆး သိမုၼ်ႇ၊ၼၼ်ႉ ၼၢဝ် လႄႈ ၼွၼ်း ယူႇ ဢေႃႈ။ ၶဝ် လဝ်ႈလၢတ်ႈ တီႈ မၼ်းၸဝ်ႈ ၵမ်းလဵဝ် ဢေႃႈ။- 31မၼ်းၸဝ်ႈ ၵေႃႈ ၵႂႃႇ ယိပ်း ဢဝ် မိုဝ်း မၼ်း သေယဝ်ႉ၊တိုတ်ႉ လုၵ်ႉ ဢေႃႈ။ ၼၢဝ် မၼ်း ၸိုၼ်ႈ ႁၢႆ ၵမ်းလဵဝ် သေလႄႈ မၼ်း လုၵ်ႉ ႁဵတ်းဝၢတ်ႈ ႁပ်ႉ ၶၢမ်ႇၶႅၵ်ႇ ဢေႃႈ။ 32မိူဝ်ႈ ဢၼ် ၵၢင်ဝၼ်းတူၵ်း ယဝ်ႉ လႄႈ ပဵၼ် ၶိင်ႇ ႁူဝ်ၶမ်ႈ ၸိုင်၊ၵူၼ်း ၵႃႈတီႈ ၼၼ်ႈ ဢဝ် ၵူၼ်းၶႆႈၵူၼ်းပဵၼ် တင်း ၵူၼ်း ဢၼ် ၽီ ၶဝ်ႈ ၽိူဝ်ႉ ၶဝ်ႈ၊ၵႃႈမီး တင်းသဵင်ႈတင်းလူင် မႃး တီႈ မၼ်းၸဝ်ႈ လႄႈ၊- 33ၵူၼ်း ဝဵင်း တင်း ဝဵင်း ဢွၼ်ၵၼ် ၸုတုမ် ၵၼ် ယူႇ ၽၢႆႇၼႃႈ ႁိူၼ်း ဢေႃႈ။- 34မၼ်းၸဝ်ႈ ၵေႃႈ၊ႁႂ်ႈ တၢင်းၶႆႈတၢင်းပဵၼ် ၵူႈမဵဝ်းမဵဝ်း ၸိုၼ်ႈ ႁၢႆ မႃး လီ လႄႈ၊ၽိူဝ်ႉ ၽီ ၼမ်ၼႃႇ ၵေႃႈ မၼ်းၸဝ်ႈ ႁေႃႈ ဢွၵ်ႇ ပႅတ်ႈ ဢေႃႈ။ မၼ်းၸဝ်ႈ ဢမ်ႇ ပၼ် ဢၶႂၢင်ႉ ၽိူဝ်ႉ ၽီ ၸိူဝ်း ၼၼ်ႉ လၢတ်ႈ ၵႂၢမ်း သေ ၶေႃႈ သေၵမ်း၊ပိူဝ်ႈ ဢၼ် ၶဝ် ႁုၸၵ်း မၼ်းၸဝ်ႈ ယူႇ ၼၼ်ႉ ဢေႃႈ။ 35ၶိင်ႇၵၢင်ၼႂ် ၸဝ်ႉ၊ၸူဝ်ႈ ဢၼ် မိူင်း ဢမ်ႇ ပႆႇ လႅင်း ၼၼ်ႉ၊ၸဝ်ႈ ယေႇသု၊လုၵ်ႉ သေလႄႈ ဢွၵ်ႇ ႁိူၼ်း ၵႂႃႇ၊သမ်ႉ ပႆ ဢွၵ်ႇ ဝဵင်း ၵႂႃႇ ၵႃႈတီႈ ဢၼ် ဢမ်ႇ မီး ၵူၼ်း ၼၼ်ႉ ယဝ်ႉ ၸင်ႇ၊သူးတွင်း ၵႃႈတီႈ ၼၼ်ႈ ဢေႃႈ။- 36သိမုၼ်ႇ၊ဢိၵ်ႇတင်း ၵေႃႉသႄႈ မၼ်း တင်းလၢႆ ၸွမ်း ႁႃ မၼ်းၸဝ်ႈ လႄႈ၊- 37မိူဝ်ႈ ဢၼ် ထူပ်း ႁၼ် ၸိုင်၊လဝ်ႈလၢတ်ႈ လႄႈ ဝႃႈ၊ "ၵူၼ်း တင်းသဵင်ႈတင်းလူင် ထၢမ်ႁႃ ၸဝ်ႈႁဝ်း ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 38ၵူၺ်းၵႃႈ၊မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ႁဝ်း ဢွၼ်ၵၼ် ၵႂႃႇ ၼႂ်း ဝၢၼ်ႈ ႁိမ်းႁွမ်း ၸိူဝ်း ၼႆႉ တႃႉ ႁဝ်း။ တီႈ ၶဝ် ၸိူဝ်း ၼႆႉ ၵေႃႈ ၵဝ် လူဝ်ႇ ၵႂႃႇ ႁေႃးတြႃး ၼင်ႇၵဝ်ႇ ဢေႃႈ။ ၵဝ် မႃး ႁႂ်ႈလႆႈ ႁဵတ်း ၸိူဝ်ႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 39ႁဵတ်း ၼၼ် လႄႈ မၼ်းၸဝ်ႈ လႄႇ ၵႂႃႇ ၵႃႈၼႂ်း ဢိူင်ႇ ၵႃႇလိလႄး၊ၵူႈတီႈၵူႈလႅၼ် ႁႂ်ႈလႆႈ ႁေႃးတြႃး ၵႃႈၼႂ်း ၸရွပ်ႈ ႁေႃးတြႃး တင်းလၢႆ လႂ်၊ဢိၵ်ႇတင်း ႁေႃႈ ၽီ ႁေႃႈ ၽိူဝ်ႉ တင်းလၢႆ ဢွၵ်ႇ ပႅတ်ႈ ဢေႃႈ။ 40ၵူၼ်း ဢၼ် ပဵၼ် တုတ်ႈ ၵေႃႉ ၼိုင်ႈ၊မႃး တီႈ ၸဝ်ႈ ယေႇသု၊လႄႈ ၶုပ်ႉမူပ်ႇ သေယဝ်ႉ၊တွင်းပၢၼ်ႇ လႄႈ လဝ်ႈလၢတ်ႈ ဝႃႈ၊ "ပေႃး ၸဝ်ႈႁဝ်း မီး ဢလူဝ်ႇ ၸိုင်၊ႁႂ်ႈ ၵဝ်ၶႃႈ မူတ်းသႂ် လႆႈ ယူႇ ၶႃႈ ဢေႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 41မီး ၸႂ် ဢဵတ်းလူ ၼႃႇ လႄႈ ၸဝ်ႈ ယေႇသု၊ယိုၼ်း မိုဝ်း တၢင်ႇ ၵႃႈၼိူဝ် ၵေႃႉ ၼၼ်ႉ သေယဝ်ႉ လၢတ်ႈ ဝႃႈ၊ "ၵဝ် မီး ဢလူဝ်ႇ ဢေႃႈ။ ႁႂ်ႈ မူတ်းသႂ် တႃႉ၊" ဝႃႈ ၼင်ႇ ၼႆ ဢေႃႈ။- 42ယေႃးၵႃႇ မၼ်း ၵေႃႈ ႁၢႆ ၵမ်းလဵဝ် လႄႈ ႁွတ်ႈထိုင် တၢင်း ဢၼ် မူတ်းသႂ် မႃး ဢေႃႈ။- 43မၼ်းၸဝ်ႈ ၵေႃႈ ႁၢမ်ႈ တၢပ်ႈ မၼ်း တႄႉတႄႉ ဝႃႈ ဝႃႈ သေယဝ်ႉ၊ပွႆႇ ႁႂ်ႈ မၼ်း ဢွၵ်ႇ ၵႂႃႇ လူၺ်ႈ ၵႂၢမ်းသင်ႇ လၢတ်ႈ လႄႈ ဝႃႈ၊- 44"ထွမ်ႇ လူး။ လွင်ႈ ၼႆႉ ယႃႇပေ လၢတ်ႈၼႄ တီႈ ၽူႈလႂ် သေ ဢိတ်း။ ၵူၺ်းၵႃႈ၊ၵႂႃႇ တီႈ ယဵၸ်ႈပရေႃးႁဵၵ်ႈလႄႈ ၼႄပျႃး တူဝ် မႂ်း ႁႂ်ႈ မၼ်း ၸၢမ်းတူၺ်း သေယဝ်ႉ၊လွင်ႈ ဢၼ် မႂ်း မူတ်းသႂ် ယဝ်ႉ ၼၼ်ႉ၊ၼင်ႇ ႁိုဝ် တၵ်း ပဵၼ် သၢၵ်ႈသေႇ တီႈ ပိူၼ်ႈ ၸိုင်၊ႁဵတ်း တၢင်းလူႇ ဢၼ် ၸွမ်းၼင်ႇ တြႃး မူဝ်းသေႇ၊မီး ဝႆႉ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 45ၵူၺ်းၵႃႈ၊ၵေႃႉ ၼၼ်ႉ ဢွၵ်ႇ ၵႂႃႇ မွၵ်ႇလၢတ်ႈ ၸွတ်ႇ ၵႂႃႇ ၵူႈတီႈၵူႈလႅၼ် ဢေႃႈ။ ပိူဝ်ႈ ဢၼ် မၼ်း လၢတ်ႈ ၼမ်ၼႃႇ လူင်လၢင် တေႃႇ ႁွတ်ႈ ၸဝ်ႈ ယေႇသု၊ဢမ်ႇ ၸၢင်ႈ ၶဝ်ႈ ၵႃႈၼႂ်း ဝဵင်း ၵႂႃႇ ထၢင်ႇထၢင်ႇသႃးသႃး ယဝ်ႉ လႄႈ၊လႆႈ ယူႇ ၵႃႈတီႈ ဝၢၼ်ႈၼွၵ်ႈ ၵူၺ်း ဢေႃႈ။ ပိူၼ်ႈ ဢွၼ်ၵၼ် လုၵ်ႉ သေ ၵူႈတီႈၵူႈလႅၼ် မႃး ၸူး တီႈ မၼ်းၸဝ်ႈ ဢေႃႈ။


text: 1လွင်ႈ မၼ်း ၸမ်ႉ၊ပီႈၼွင်ႉ ၶဝ်႟။ တူဝ် သူ ႁု ဝႃႈ တၢင်း ဢၼ် ႁဝ်း ၵႂႃႇလႄႇ ထိုင် သူ ၼၼ်ႉ ဢမ်ႇ ပဵၼ် လၢႆ လၢႆ လွၵ်ႇ လွၵ်ႇ ၼၼ်ႉ ဢေႃႈ။- 2ၸူဝ်ႈ ဢၼ် ႁဝ်း ဢမ်ႇ ပႆႇ ၵႂႃႇ ၵႃႈတီႈ ဝဵင်း ထိတ်ႉသႃႇလေႃးၼိၵ်ႈ၊ၼၼ်ႉ ႁဝ်း ပေႃး လႆႈ ၶၢမ်ႇ တုၵ်ႉၶႃႉ တၢင်း ၽၢၼ်၊ဢိၵ်ႇတင်း တၢင်း ဢၼ် ပိူၼ်ႈ သႄႉသွမ်း ၵႃႈႁိုဝ်၊ၵႃႈၼႂ်း ဝဵင်း ၽိလိပ်ႉပိ၊ၼၼ်ႉ သူ ႁု ယူႇ ဢေႃႈ။ ၼႂ်းဝႃႈၼၼ် သေၵေႃႈ၊ပိၵ်ႉသမ်ႉ မီး တၢင်း ဢၼ် သၢၼ် ၶတ်းၵၼ် ၼမ်ၼႃႇ သေၵေႃႈ၊ႁဝ်း ၶၢမ်ႇ ဢဝ် ဢဵၼ်ႁႅင်း တီႈ ၽြႃးပဵၼ်ၸဝ်ႈ သေယဝ်ႉ၊ႁေႃးလၢတ်ႈ ပၼ် သူ ၶၢဝ်ႇတြႃးသိူဝ်းပျေႃႇ ဢၼ် လုၵ်ႉ သေ ၵႃႈတီႈ မၼ်းၸဝ်ႈ မႃး ၼၼ်ႉ၊ႁတ်း ႁတ်းႁၢၼ် ႁၢၼ် ဢေႃႈ။- 3လွင်ႈ မၼ်း ၸမ်ႉ၊ႁဝ်း ဢဝ် တင်း တၢင်း ဢၼ် ၽိတ်း ဢၼ် ပိူင်ႈ၊တၢင်း ဢၼ် ဢမ်ႇ မူတ်းၸၢင်ႇ၊တၢင်း ဢၼ် ပႅတ်ႉလႅၼ် သေလႄႈ ၸူဝ်း ဢဝ် သူ ဢမ်ႇၸႂ်ႈ၊- 4မႅၼ်ႈ ၸွမ်းၼင်ႇ ဢၼ် ၽြႃးပဵၼ်ၸဝ်ႈ ႁပ်ႉ ဢဝ် ႁဝ်း လႄႈ ဢၢပ်ႈ ဝၢင်း ၶၢဝ်ႇတြႃးသိူဝ်းပျေႃႇ ၸဝ်ႈ တီႈ ႁဝ်း ၼၼ်ႉ၊ႁဝ်း ႁေႃးလၢတ်ႈ ၸွမ်းၼင်ႇ ဢၼ် ထုၵ်ႇၸႂ် ၵူၼ်း ဢမ်ႇၸႂ်ႈ၊ႁဝ်း ႁေႃးလၢတ်ႈ ၸွမ်းၼင်ႇ ဢၼ် ထုၵ်ႇၸႂ် ၽြႃးပဵၼ်ၸဝ်ႈ၊ၸဝ်ႈ ဢၼ် ၸႅတ်ႈထၢမ် ၸၢမ်းတူၺ်း ႁူဝ်ၸႂ် ႁဝ်း ၼၼ်ႉ ဢေႃႈ။- 5လွင်ႈ မၼ်း ၸမ်ႉ၊ၵႃႈ ၼင်ႇ ဢၼ် သူ ႁု ယူႇ ၼၼ်ႉ၊ႁဝ်း ဢမ်ႇ တွၼ်ႉ ၸႂ်ႉ ၵႂၢမ်း ဢၼ် ၶျေႃး ၵိၼ်၊ဢိၵ်ႇတင်း ၸႂ်ႉ ၵႂၢမ်း ဢၼ် ၸႂ် လေႃးၽႃႉ ပူၼ်ႉလိူဝ်၊ဢၼ် သိူင်ႇ ဝႆႉ ဢမ် ဝႆႉ ၸိူဝ်း ၼၼ်ႉ ၸိုင်၊ၽြႃးပဵၼ်ၸဝ်ႈ ပဵၼ် သၢၵ်ႈသေႇ ႁဝ်း ဢေႃႈ။- 6ပိၵ်ႉသမ်ႉ ႁဝ်း ပဵၼ် တမၢၼ်ႇၸဝ်ႈ ဢၼ် မီး ဢၶႂၢင်ႉ ဢၼ် ပူင်ဢမိင်ႉ ၵႃႈၼိူဝ် သူ သေၵေႃႈ ႁဝ်း ဢမ်ႇ ႁႃ ၵုင်ႇသရေႇ ဢၼ် ၵူၼ်း ပၼ် ၼၼ်ႉ သေ ဢိတ်း။ တီႈ သူ ၵေႃႈ ႁဝ်း ဢမ်ႇ ႁႃ။ တီႈ ပိူၼ်ႈ တၢင်ႇၵေႃႉ ၵေႃႈ၊ႁဝ်း ဢမ်ႇ ႁႃ။- 7ၵူၺ်းၵႃႈ၊မိူဝ်ႈ ဢၼ် ႁဝ်း မီး ယူႇ လူၺ်ႈ ၵၼ် တင်း သူ ၼၼ်ႉ ႁဝ်း ႁဵတ်း ၼိမ် ၼိမ် လီ လီ တီႈ သူ မိူၼ် ၸိူဝ်ႉ ၼင်ႇ ဢၼ် မႄႈ လုၵ်ႈဢွၼ်ႇ ဢၼ် လုမ်းလႃး လုၵ်ႈ ၶဝ် ၼၼ်ႉ ဢေႃႈ။- 8ၵွပ်ႈၼႆ လႄႈ ၸွမ်းၼင်ႇ ဢၼ် ႁဝ်း ႁၵ်ႉ သူ ၼႃႇ လူင်လၢင် ၼၼ်ႉ၊ႁဝ်း ပေႃး ပႃး တင်း တၢင်း ဢၼ် ဢဵတ်းလူ ႁၵ်ႉပႅင်း သူ ယူႇ သေလႄႈ မီး ၸႂ် ၸေႇတၼႃႇ ၶႂ်ႈ မႅင်ႇ ၶႂ်ႈ ပၼ် ၶၢဝ်ႇတြႃးသိူဝ်းပျေႃႇ ၽြႃးပဵၼ်ၸဝ်ႈ ၵူၺ်းဢမ်ႇၵႃး၊ၶႂ်ႈ မႅင်ႇ ၶႂ်ႈ ပၼ် ဢသၢၵ်ႈ တူဝ်ၸဝ်ႈၵဝ်ႇ ပႃး လူးၵွၼ်ႇ ဢေႃႈ။- 9လွင်ႈ မၼ်း ၸမ်ႉ၊ပီႈၼွင်ႉ ၶဝ်႟။ သူ မၢတ်ႈတွင်း ဝႆႉ လွင်ႈ ဢၼ် ႁဝ်း ႁဵတ်းသၢင်ႈ ယၢပ်ႇၽိုတ်ႇ ၼႃႇ လူင်လၢင် လႄႈ လႆႈ ဢဝ် ႁႅင်း ၵႆႉ ၶတ်းၸႂ် ၼၼ်ႉ ယူႇ ဢေႃႈ။ ၼႂ်း တၢင်း ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၽြႃးပဵၼ်ၸဝ်ႈ ပၼ် သူ ၼၼ်ႉ ၼင်ႇ ႁိုဝ် တၵ်း ဢမ်ႇ ပဵၼ် တုၵ်ႉၶႃႉ တီႈ သူ သေၵေႃႉသေၵူၼ်း ၸိုင်၊ႁဝ်း ၶတ်းၸႂ် ႁဵတ်း ယူႇ ဝၼ်း ဝၼ်း ၶိုၼ်း ၶိုၼ်း ဢေႃႈ။ 10သူ ပဵၼ် သၢၵ်ႈသေႇ တီႈ ႁဝ်း ဢေႃႈ။ ၽြႃးပဵၼ်ၸဝ်ႈ ၵေႃႈ ပဵၼ် သၢၵ်ႈသေႇ တီႈ လွင်ႈတၢင်း ဢၼ် ႁဝ်း ယူႇသဝ်း သၢင်ႈ ႁဵတ်း ၼႂ်း သူ ၸိူဝ်း ဢၼ် ယုမ်ႇမၢတ်ႈ ၼႆႉ ၼၼ်ႉ ပဵၼ် ဢၼ် မူတ်းၸၢင်ႇ သိုဝ်ႈတေႃႇ လႄႈ ၵၢင်းလွတ်ႈ တၢင်း ဢၼ် တၢင်ႇ ဢပျတ်ႈ ၼၼ်ႉ ယူႇ ဢေႃႈ။- 11လွင်ႈ မၼ်း ၸမ်ႉ၊သူ ႁု ဝႃႈ ႁဝ်း လုမ်းလႃး သူ မိူၼ် ၸိူဝ်ႉ ၼင်ႇ ဢၼ် ပေႃႈ လုမ်းလႃး လုၵ်ႈလၢင်း မၼ်း တင်းလၢႆ ၼၼ်ႉ ယူႇ ဢေႃႈ။ ႁဝ်း တိုၵ်းယူင်း သူ၊ပၼ်ႁႅင်း တီႈ သူ သေလႄႈ ၸူဝ်း ဢဝ် သူ ၼႃႇ လူင်လၢင်၊- 12ႁႂ်ႈ သူ လႆႈ ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် ထုၵ်ႇၸႂ် ၽြႃးပဵၼ်ၸဝ်ႈ၊ၸဝ်ႈ ဢၼ် ႁွင်ႉ သူ ၶဝ်ႈ ၵႂႃႇ ၵႃႈၼႂ်း မိူင်း ၸဝ်ႈ၊ဢိၵ်ႇတင်း မုၼ် ၸဝ်ႈ ၼၼ်ႉ ဢေႃႈ။ 13သမ်ႉ ထႅင်ႈ မဵဝ်း ၼိုင်ႈ၊ႁဝ်း မီး တၢင်း ဢၼ် ယွင်ႈယေႃး တၢင်ႇၵျေးၸူး၊ၽြႃးပဵၼ်ၸဝ်ႈ တႃႇသေႇ လူၺ်ႈ လွင်ႈ ၼႂ်း မိူဝ်ႈ ဢၼ် သူ ၶၢမ်ႇ ဢဝ် ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ဢၼ် လႆႈ ငိၼ်း တီႈ ႁဝ်း ၼၼ်ႉ၊သူ ယင်း ဢမ်ႇ ၶၢမ်ႇ ဢဝ် ၸိူဝ်ႉ ၼင်ႇ ပဵၼ် ၵႂၢမ်း ၵူၼ်း လႄႈ ၶၢမ်ႇ ဢဝ် ၸိူဝ်ႉ ၼင်ႇ ဢၼ် ပဵၼ် ၼုၵ်ႈၵပၢတ်ႈ တြႃး ဢၼ် မၢၼ်ႇ ဢၼ် မႅၼ်ႈ၊ၸိူဝ်ႉ ၼင်ႇ ဢၼ် ပဵၼ် တြႃး ၸဝ်ႈ ဢၼ် ပွင်ႁဵတ်း ၵႃႈၼႂ်း သူ ၸိူဝ်း ဢၼ် ယုမ်ႇမၢတ်ႈ ၼၼ်ႉ ဢေႃႈ။- 14ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ပီႈၼွင်ႉ ၶဝ်႟။ သူ လႆႈ ၶၢမ်ႇ မိူၼ် မိူၼ် ၵၼ် ၸိူဝ်ႉ ၼင်ႇ ၸိူဝ်းၸဝ်ႈ ၽြႃးပဵၼ်ၸဝ်ႈ တင်းလၢႆ၊ဢၼ် ပဵၼ် ၵူၼ်း ၸဝ်ႈ ယေႇသု ၶရိၸ်ႈ၊ၼႂ်း မိူင်း ယုတႃႉ၊ၸိူဝ်း ၼၼ်ႉ ဢေႃႈ။ သူ လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ၼႂ်း မိုဝ်း ၸိူဝ်ႉၶိူဝ်း တူဝ်ၸဝ်ႈၵဝ်ႇ မိူၼ် ၸိူဝ်ႉ ၼင်ႇ ဢၼ် ၶဝ် လႆႈ ၶၢမ်ႇ ၵႃႈတီႈ ၵူၼ်း မဵဝ်း ၵျူး၊တင်းလၢႆ၊- 15ၸိူဝ်း ဢၼ် ဢဝ် ၸဝ်ႈ ယေႇသု၊တင်း ပရေႃးၽႅတ်ႈ တင်းလၢႆ တၢႆ သေယဝ်ႉ၊သမ်ႉ ၼိၵ်ႈၸၢၵ်ႈ ငႅၼ်းသႄး ႁဝ်း လႄႈ ႁေႃႈ ႁဝ်း ဢွၵ်ႇ ပႅတ်ႈ ၼၼ်ႉ ဢေႃႈ။ ၶဝ် ဢမ်ႇ ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ၊ပဵၼ် ဢၼ် ၶတ်းၵၼ် တင်း ၵူၼ်း တင်းသဵင်ႈတင်းလူင် ဢေႃႈ။- 16ၶဝ် ႁႄႉၶႅၼ် တၢင်း ဢၼ် ႁဝ်း ႁေႃးလၢတ်ႈ ႁႂ်ႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၼၼ်ႉ ဢေႃႈ။ ၶဝ် ႁဵတ်း ၸိူဝ်ႉ ၼင်ႇ ၼႆ ႁႂ်ႈ ဢပျတ်ႈ တဵမ် ဝႆႉ ၼႂ်း ၶဝ် ယူႇ ၶိူဝ်းၶိူဝ်း ဢေႃႈ။ ပဵၼ် ၸိူဝ်ႉႁိုဝ် သေၵေႃႈ ဢပျတ်ႈ တၢမ်ႇ ဢၼ် ၽြႃးပဵၼ်ၸဝ်ႈ ၸီႇယၢင်ႇ ၼၼ်ႉ တူၵ်း ႁွတ်ႈ ၵႃႈၼိူဝ် ၶဝ် ယဝ်ႉ ယဝ်ႉ ဢေႃႈ။ 17ပီႈၼွင်ႉ ၶဝ်႟။ ၸဵမ်မိူဝ်ႈ ႁဝ်း တႄႇၸႃႉ ၽၢတ်ႇ ယၢၼ် သူ မႃး ဢမ်ႇ ပေႃး ႁိုင် ၼၼ်ႉ၊ပိူဝ်ႈ ဢၼ် ႁူဝ်ၸႂ် ႁဝ်း ၽၢတ်ႇ ယၢၼ် သူ မႃး ဢမ်ႇၸႂ်ႈ၊တူဝ် ၶၼ်ႇထႃႇ ႁဝ်း ၽၢတ်ႇ ယၢၼ် မႃး ၵူၺ်း ၼၼ်ႉ လႄႈ ႁဝ်း ၸႂ်ထိုင် သူ ၼႃႇ လူင်လၢင် လႄႈ ယဵင်ႈၶႅၼ်း ၵႆႉ ၶတ်းၸႂ် ႁႂ်ႈလႆႈ ထူပ်း ႁၼ် သူ ထႅင်ႈ ဢေႃႈ။- 18ၵဝ် ပေႃးလု၊ ၶႂ်ႈ မႃး ၸူး တီႈ သူ ပွၵ်ႈ ၼိုင်ႈ ယဝ်ႉ ပွၵ်ႈ ၼိုင်ႈ ယူႇ။ ၵူၺ်းၵႃႈ၊ၸႃႇတၢၼ်ႇ၊ႁႄႉၶႅၼ် ႁဝ်း ယူႇ ဢေႃႈ။- 19ၵႃႈတီႈ ၽၢႆႇၼႃႈ ၸဝ်ႈၽြႃး ႁဝ်း ၸဝ်ႈ ယေႇသု၊ၼႂ်း မိူဝ်ႈ ဢၼ် မၼ်းၸဝ်ႈ တၵ်း မႃး ၼၼ်ႉ၊လွင်ႈတၢင်း ဢၼ် ႁဝ်း မုင်ႈထႃႈ မွင်းထႃႈ၊လွင်ႈတၢင်း ဢၼ် ႁဝ်း တၵ်း သိူဝ်းပျေႃႇ၊ဢိၵ်ႇတင်း လွင်ႈတၢင်း ဢၼ် ႁဝ်း တၵ်း ဢုပ်ႇ ဝၢဝ်း ၼႂ်း တၢင်း ဢၼ် ပႄႉၼႅင်ႇ ၼၼ်ႉ ပဵၼ် ဢၼ် လႂ်။ ပဵၼ် သူ ၸိူဝ်း ၼႆႉ ယဝ်ႉ ဢမ်ႇၸႂ်ႈ ႁိုဝ်း။- 20လွင်ႈ မၼ်း ၸမ်ႉ၊သူ ပဵၼ် ၵုင်ႇသရေႇ ႁဝ်း၊ဢိၵ်ႇတင်း တၢင်း ဢၼ် သိူဝ်းပျေႃႇ ႁဝ်း ဢေႃႈ။


text: 1ၸဝ်ႈ ယေႇသု၊ၶဝ်ႈ ဝဵင်း ယေႇရိၶူဝ်း၊သေယဝ်ႉ၊ပႆ ၸွမ်း တၢင်း ၵႂႃႇ ယူႇ ဢေႃႈ။- 2ၵႃႈၼႂ်း ဝဵင်း ၼၼ်ႉ၊မီး ၶုၼ် ၵႄႇ ၵူၼ်းၵဵပ်းၶွၼ်ႇ ၵေႃႉ ၼိုင်ႈ ဢၼ် လႆႈ ၸိုဝ်ႈ ဝႃႈ၊ၸၢၵ်ႈၶႄး၊လႄႈ မၼ်း ပဵၼ် ၵူၼ်းမၢၵ်ႈၵူၼ်းမီး ဢေႃႈ။- 3မၼ်း ၶတ်းၸႂ် ၽိုတ်ႉ ဢီး ႁႂ်ႈလႆႈ ႁၼ် ၸဝ်ႈ ယေႇသု၊ပဵၼ် ၵူၼ်း ၸိူဝ်ႉ ၼင်ႇ ႁိုဝ် ၼၼ်ႉ လႄႈ၊ပိူဝ်ႈ ဢၼ် ၵူၼ်း ၼမ်ၼႃႇ လူင်လၢင် မၼ်း ၵေႃႈ ပဵၼ် ၵူၼ်း ပွတ်း ၵူၼ်း တႅမ်ႇ ၼၼ်ႉ လႄႈ ဢမ်ႇ ႁၼ် လႆႈ။- 4မၼ်း ၸင်ႇ လႅၼ်ႈ ၵႂႃႇ ပႃႈၼႃႈ မူႇၵူၼ်း တင်းလၢႆ သေယဝ်ႉ၊ၶိုၼ်ႈ တူၼ်ႈ မၢၵ်ႇလိူဝ်ႇ ဢၼ် မီး ႁိမ်း တၢင်း ဢၼ် ၸဝ်ႈ ယေႇသု၊ပႆ မႃး ယူႇ ၼၼ်ႉ သေယဝ်ႉ၊ပႂ်ႉ တူၺ်း မၼ်းၸဝ်ႈ ယူႇ ဢေႃႈ။- 5မိူဝ်ႈ ဢၼ် ၸဝ်ႈ ယေႇသု၊ႁွတ်ႈ ၽႅဝ် ၵႃႈတီႈ ၼၼ်ႈ ၸိုင်၊မၼ်းၸဝ်ႈ ႁႅၼ် တူၺ်း လႄႈ လၢတ်ႈ တီႈ ၸၢၵ်ႈၶႄး၊လႄႈ ဝႃႈ၊ "ၸၢၵ်ႈၶႄး၊႟။ လူင်း မႃး ၶၼ်ၶၼ်ၽႂ်းၽႂ်း တႃႉ။ ဝၼ်း မိူဝ်ႈၼႆႉ ၵဝ် တၵ်း ၵႂႃႇ ဝႄႉ လိုဝ်ႈ ၵႃႈတီႈ ႁိူၼ်း မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 6မၼ်း ၼႅတ်ႈ လူင်း ၶၼ်ၶၼ်ၽႂ်းၽႂ်း သေလႄႈ ႁပ်ႉတွၼ်ႈ မၼ်းၸဝ်ႈ ၵႂႃႇ ၵႃႈတီႈ ႁိူၼ်း မၼ်း ၸူမ်းၸူမ်းသိူဝ်းသိူဝ်း ဢေႃႈ။- 7ၵူၼ်း တင်းလၢႆ ႁၼ် လွင်ႈ ၼၼ်ႉ လႄႈ သႄႉသွမ်း မၼ်းၸဝ်ႈ လႄႈ ဝႃႈ၊ "ၵေႃႉ ၼႆႉ ယင်း ၶဝ်ႈ ၵႂႃႇ ႁဵတ်း ၶႅၵ်ႇ ၵႃႈၼႂ်း ႁိူၼ်း ၵူၼ်းႁၢႆႉ ၼႆႉ လူင် ပႄႇ၊" ဝႃႈ ၼင်ႇ ၼႆ ဢေႃႈ။ 8ၸၢၵ်ႈၶႄး၊လုၵ်ႉၸုၵ်း သေယဝ်ႉ၊လၢတ်ႈ တီႈ ၸဝ်ႈၽြႃး လႄႈ ဝႃႈ၊ "ထွမ်ႇငိၼ်း သေၵမ်း ၶႃႈၸဝ်ႈ။ ၵဝ်ၶႃႈ တၵ်း ဢဝ် ၵႃႈ ဢၼ် ပဵၼ် ၶူဝ်းၶွင် ၵဝ်ၶႃႈ ၶိုင်ႈၼိုင်ႈ ၽေးၸွၼ်း ယိုၼ်ႈ မႅင်ႇ ပၼ် ၵူၼ်းယၢၵ်ႈ ၵူၼ်းၽၢၼ် တင်းလၢႆ ၶႃႈ ဢေႃႈ။ ပေႃး ၵဝ်ၶႃႈ မၢပ်ႇၵိၼ် ၶူဝ်းၶွင် သေ မဵဝ်း မဵဝ်း တီႈ သေၵေႃႉၵေႃႉ ၸိုင်၊ၵဝ်ၶႃႈ တၵ်း ၶိုၼ်း တႅၼ်း ပၼ် သီႇ ပုၼ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 9ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "တြႃး တၢင်း ဢၼ် ၵႄႇၶျွတ်ႈ ဢဝ် တူၵ်း ႁွတ်ႈ တူၵ်း ထိုင် ၵႃႈၼိူဝ် ႁိူၼ်း ၼႆႉ ၼႂ်း ဝၼ်း မိူဝ်ႈ ၼႆႉ ယဝ်ႉ။ လွင်ႈ မၼ်း ၸမ်ႉ၊ၵေႃႉ ၼႆႉ ၵေႃႈ ပဵၼ် လုၵ်ႈ ဢႃႇပြႃႇႁၢမ်ႇ၊ဢေႃႈ။- 10လုၵ်ႈၵူၼ်း၊မႃး ႁႂ်ႈလႆႈ သွၵ်ႈႁႃ လႄႈ ၵႄႇၶျွတ်ႈ ဢဝ် ၶဝ် ၸိူဝ်း ဢၼ် ၵႂၢင် တၢင်း ႁၢႆ ၵႂႃႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 11ယၢမ်း မိူဝ်ႈ ဢၼ် ၵူၼ်း တင်းလၢႆ ယင်း တိုၵ်ႉ ထွမ်ႇငိၼ်း တြႃး ၸိူဝ်း ၼႆႉ ယူႇ ၼၼ်ႉ ၸိုင်၊ပိူဝ်ႈ ဢၼ် ၸဝ်ႈ ယေႇသု၊ႁွတ်ႈ ၸမ် မႃး ၵႃႈတီႈ ဝဵင်း ယေႇရုသလႅမ်ႇ၊ယဝ်ႉ၊ဢိၵ်ႇတင်း ပိူဝ်ႈ ဢၼ် ၵူၼ်း တင်းလၢႆ ထၢင်ႇ ဝႃႈ မိူင်းၽြႃးပဵၼ်ၸဝ်ႈ တေ ၸဵဝ်း တႄႇပဵၼ် မႃး ၵမ်းလဵဝ် ၼၼ်ႉ လႄႈ မၼ်းၸဝ်ႈ ၸင်ႇ သိုပ်ႇ လၢတ်ႈ ၵႂၢမ်း လႄႈ ဝႃႈ ၸမ်ႉ၊- 12"မိူဝ်ႈ ၼၼ်ႉ၊မီး ၶုၼ်လူင် ၵေႃႉ ၼိုင်ႈ ဢၼ် ဢွၵ်ႇ ၵႂႃႇ ဝၢၼ်ႈ ၵႆ မိူင်း ယၢၼ် ႁႂ်ႈလႆႈ ၶၢမ်ႇ ဢဝ် ဢရႃႇ ၶုၼ်ႁေႃၶမ်း ယဝ်ႉ ၸင်ႇ ၵျၢမ်ႇ ဢၢင်ႈ ႁႂ်ႈလႆႈ ပွၵ်ႈ ၶိုၼ်း မိူဝ်း ဢေႃႈ။- 13ၸူဝ်ႈ ဢၼ် မၼ်း ဢမ်ႇ ပႆႇ ဢွၵ်ႇ ၵႂႃႇ ၼၼ်ႉ မၼ်း ႁွင်ႉ ဢဝ် လုၵ်ႈၸၢင်ႈ မၼ်း သိပ်း ၵေႃႉ မႃး သေလႄႈ ဢၢပ်ႈပၼ် ၶမ်း ယေႈ ၵေႃႉ ယေႈ ၶႅပ်း ယဝ်ႉ ၸင်ႇ သင်ႇ လၢတ်ႈ လႄႈ ဝႃႈ၊ 'ၸူဝ်ႈ ဢၼ် ၵဝ် ဢွၵ်ႇ ၶၢဝ်းတၢင်း ၵႂႃႇ ၼႆႉ ဢဝ် ႁဵတ်း တၢင်း ၵႃႉ တၢင်း ၶၢႆ တႃႉ၊' ဝႃႈ ၼင်ႇ ၼႆ ဢေႃႈ။- 14ၵူၺ်းၵႃႈ၊ၵူၼ်းဝၢၼ်ႈ ၵူၼ်းမိူင်း မၼ်း ၸင်း မၼ်း လႄႈ ပွႆႇၸႂ်ႉ ၵူၼ်း ၵႂႃႇ ၸွမ်း ႁႂ်ႈလႆႈ လၢတ်ႈ ထိုင် လႄႈ ဝႃႈ၊ 'ႁဝ်းၶႃႈ ဢမ်ႇ မီး ဢလူဝ်ႇ ၵေႃႉ ၼႆႉ ႁႂ်ႈ မၼ်း မႃး ပဵၼ် ၶုၼ်ႁေႃၶမ်း ႁဝ်း၊' ဝႃႈ ၼင်ႇ ၼႆ ဢေႃႈ။ 15"ၶုၼ်လူင် ၼၼ်ႉ ၶၢမ်ႇ ဢဝ် ဢရႃႇ ၶုၼ်ႁေႃၶမ်း သေယဝ်ႉ၊ၶိုၼ်း မိူဝ်း ဢေႃႈ။ မိူဝ်ႈ ၼၼ်ႉ ၵမ်းလဵဝ် မၼ်း ႁွင်ႉ ဢဝ် လုၵ်ႈၸၢင်ႈ မၼ်း ၸိူဝ်း ၼၼ်ႉ မႃး ၶဝ်ႈ ၸူး ၵႃႈတီႈ ၽၢႆႇၼႃႈ မၼ်း ႁႂ်ႈလႆႈ ႁု လွင်ႈ ၵေႃႉလႂ် လႆႈ ၼမ်ႉမျၢတ်ႈ မၼ်း ၵႃႈႁိုဝ် ၼၼ်ႉ ဢေႃႈ။- 16ၵေႃႉ တီႈ ၼိုင်ႈ ၼၼ်ႉ မႃး လႄႈ လဝ်ႈလၢတ်ႈ ဝႃႈ၊ 'ၸဝ်ႈ႟။ ၼႂ်း ၶမ်း ၶႅပ်း ၼိုင်ႈ ဢၼ် ၸဝ်ႈႁဝ်း ဢၢပ်ႈ ဝႆႉ တီႈ ၵဝ်ၶႃႈ ၼႆႉ လႆႈ ၼမ်ႉမျၢတ်ႈ မႃး သိပ်း ၶႅပ်း ၶႃႈ ဢေႃႈ၊' ဝႃႈၼႆ လႄႈ၊- 17မၼ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ 'လီ ယဝ်ႉ၊ၵူၼ်းဢွၼ်ႇ ဢၼ် လီ ၼႆႉ႟။ ပိူဝ်ႈ ဢၼ် မႂ်း မီး သဵတ်ႈၸႃႇ ၵႃႈၼိူဝ် ဢၼ် လဵၵ်ႉ ဢၼ် ၵေႇ ၼႆႉ လႄႈ ႁဵတ်း ၶုၼ် ဢၼ် ဢုပ်ႉပိူင်ႇ သိပ်း ဝဵင်း တႃႉ၊' ဝႃႈၼႆ ဢေႃႈ။- 18ၵေႃႉ တီႈ သွင် မႃး လႄႈ လဝ်ႈလၢတ်ႈ ဝႃႈ၊ 'ၸဝ်ႈႁဝ်း။ ၼႂ်း ၶမ်း ၶႅပ်း ၼိုင်ႈ ဢၼ် ၸဝ်ႈႁဝ်း ဢၢပ်ႈ ဝႆႉ တီႈ ၵဝ်ၶႃႈ ၼႆႉ လႆႈ ၼမ်ႉမျၢတ်ႈ မႃး ႁႃႈ ၶႅပ်း ၶႃႈ ဢေႃႈ၊' ဝႃႈၼႆ လႄႈ၊- 19မၼ်း ၼၼ်ႉ ၵေႃႈ၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ 'မႂ်း ႁဵတ်း ၶုၼ် ဢၼ် ဢုပ်ႉပိူင်ႇ ႁႃႈ ဝဵင်း တႃႉ၊' ဝႃႈၼႆ ဢေႃႈ။- 20တၢင်ႇၵေႃႉ မႃး လႄႈ လဝ်ႈလၢတ်ႈ ဝႃႈ၊ 'ၸဝ်ႈ႟။ ၶႅပ်းၶမ်း ၸဝ်ႈႁဝ်း ၼၼ်ႉ ၵဝ်ၶႃႈ ဢဝ် ၽႃႈ ပူၵ်ႉႁေႃႇ ဝႆႉ လီ လီ လႄႈ ၵဵပ်း သိမ်း ဝႆႉ ယူႇ ၶႃႈ ဢေႃႈ။- 21ပိူဝ်ႈ ဢၼ် ၵဝ်ၶႃႈ ႁု လွင်ႈ ဢၼ် ၸဝ်ႈႁဝ်း ႁဵတ်း ယၢပ်ႇ ႁဵတ်း ယဵၼ်း လႄႈ ၸၢင်ႈ ၵဵပ်း သိမ်းဢဝ် ဢၼ် ၸဝ်ႈႁဝ်း ဢမ်ႇ ႁဵတ်း၊ၸၢင်ႈ ပၢတ်ႇ ဢဝ် ဢၼ် ၸဝ်ႈႁဝ်း ဢမ်ႇ ၽုၵ်ႇ ဢမ်ႇ သွမ်ႈ ၼၼ်ႉ လႄႈ ၵဝ်ၶႃႈ ၵူဝ် ၸဝ်ႈႁဝ်း တီႈၶႃႈ ဢေႃႈ၊' ဝႃႈၼႆ လႄႈ၊- 22မၼ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ 'ၵူၼ်းဢွၼ်ႇ ဢၼ် ႁၢႆႉမိူၵ်ႈ ၼႆႉ႟။ ၵဝ် တၵ်း ဢဝ် တင်း ၵႂၢမ်း မႂ်း လႄႈ ၸီႇယၢင်ႇ ဢမု မႂ်း ဢေႃႈ။ ပေႃး မႂ်း ႁု လွင်ႈ ဢၼ် ၵဝ် ႁဵတ်း ယၢပ်ႇ ႁဵတ်း ယဵၼ်း လႄႈ ၸၢင်ႈ ၵဵပ်း သိမ်းဢဝ် ဢၼ် ၵဝ် ဢမ်ႇ လႆႈ ႁဵတ်း၊ၸၢင်ႈ ပၢတ်ႇ ဢဝ် ဢၼ် ၵဝ် ဢမ်ႇ ၽုၵ်ႇ ဢမ်ႇ သွမ်ႈ ၼၼ်ႉ ၸိုင်၊- 23ၼင်ႇ ႁိုဝ် ၵဝ် တေ လႆႈ ၶီႈ မၼ်း ၼႂ်း မိူဝ်ႈ ဢၼ် ၵဝ် ၶိုၼ်း မိူဝ်း ၼၼ်ႉ ၵွပ်ႈသင် လႄႈ ဢမ်ႇ ဢဝ် ၵႂႃႇ ဝႆႉ တီႈ ၼႂ်း ၿၢၼ်ႇ ၼၼ်ႉ ၼင်ႇ ႁိုဝ်၊' ဝႃႈ ၼင်ႇ ၼႆ ယဝ်ႉ ၸင်ႇ၊- 24မၼ်း သမ်ႉ လၢတ်ႈ တီႈ ၶဝ် ၸိူဝ်း ဢၼ် ၸုၵ်း ယူႇ ႁိမ်း ၼၼ်ႉ လႄႈ ဝႃႈ၊ 'သိမ်းဢဝ် ၶႅပ်းၶမ်း ၼၼ်ႉ တီႈ မၼ်း သေလႄႈ ပၼ် တီႈ ၵေႃႉ ဢၼ် ၸၢင်ႈ လႆႈ သိပ်း ၶႅပ်း မႃး ၼၼ်ႉ တႃႉ၊' ဝႃႈၼႆ ဢေႃႈ။- 25ၶဝ် ၸိူဝ်း ၼၼ်ႉ ၶိုၼ်း လၢတ်ႈ တီႈ မၼ်း လႄႈ ဝႃႈ၊ 'ၸဝ်ႈ႟။ ၵေႃႉ ၼၼ်ႉ ပေႃး လႆႈ ၶမ်း သိပ်း ၶႅပ်း ယဝ်ႉ ၶႃႈ ဢေႃႈ၊' ဝႃႈၼႆ လႄႈ၊- 26မၼ်း ၶိုၼ်း လၢတ်ႈ လႄႈ ဝႃႈ၊ 'ၵဝ် ဝႃႈ တီႈ သူ ၸမ်ႉ၊ၽူႈလႂ် သေဢမ်ႇဝႃႈ၊တီႈ ၵူႈ ၵေႃႉ ဢၼ် မီး ယဝ်ႉ ၼၼ်ႉ တၵ်း ပၼ် ထႅင်ႈ လႄႈ၊တီႈ ၵေႃႉ ဢၼ် ဢမ်ႇ မီး ၼၼ်ႉ တၵ်း ၼုၵ်ႈ ဢဝ် ၵႃႈ ဢၼ် မၼ်း မီး ၼၼ်ႉ လူးၵွၼ်ႇ ဢေႃႈ။ 27"'တေႃႈလဵဝ် ၼႆႉ၊ႁွင်ႉ ဢဝ် ရၢၼ်ႇသူႇ ၵဝ် ၸိူဝ်း ဢၼ် ဢမ်ႇ ၶႂ်ႈ ၶၢမ်ႇ ဢဝ် ၵဝ် ႁဵတ်း ၶုၼ်ႁေႃၶမ်း ၶဝ် ၼၼ်ႉ မႃး ၵႃႈတီႈ ၼႆႈ သေလႄႈ ဢဝ်တၢႆ ၽၢႆႇၼႃႈ ၵဝ် တင်းသဵင်ႈတင်းလူင် တႃႉ၊' ဝႃႈ ၼင်ႇ ၼႆ ဢေႃႈ၊" ဝႃႈၼႆ ၸဝ်ႈ ယေႇသု၊ၶႆႈၼႄ ၸိူဝ်ႉ ၼင်ႇ ၼႆ ဢေႃႈ။ 28ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼႆ သေယဝ်ႉ၊ဢွၼ် ႁူဝ် ၵႂႃႇ ဢွၼ်တၢင်း တပႄးၸဝ်ႈ တင်းလၢႆ လႄႈ ၵႂႃႇၸူး ဝဵင်း ယေႇရုသလႅမ်ႇ၊ယူႇ ဢေႃႈ။- 29မိူဝ်ႈ ဢၼ် မၼ်းၸဝ်ႈ ၸမ် တၵ်း ႁွတ်ႈထိုင် ဝၢၼ်ႈ ပိတ်ႉၽႃႇၵေး၊ဢိၵ်ႇတင်း ဝၢၼ်ႈ ပေႇထၼိ၊ၵႃႈတီႈ လွႆ ဢၼ် လႆႈ ၸိုဝ်ႈ၊လွႆ သၢၼ်ႇလုၼ်ႇ၊ၼၼ်ႉ ၸိုင်၊မၼ်းၸဝ်ႈ ပွႆႇ တပႄးၸဝ်ႈ သွင် ၵေႃႉ ၵႂႃႇ ဢွၼ်တၢင်း၊- 30တင်း ၶေႃႈၵႂၢမ်း ဢၼ် သင်ႇ လၢတ်ႈ လႄႈ ဝႃႈ၊ "ၵႂႃႇ ၵႃႈတီႈ ဝၢၼ်ႈ ဢၼ် မီး တၢင်း ၼႃႈ ပုၼ်ႉ တႃႉ။ ပေႃး သူ ၶဝ်ႈ ဝၢၼ်ႈ ၵႂႃႇ ၸိုင်၊တၵ်း ထူပ်း ႁၼ် မႃႉလီႈ ဢွၼ်ႇ ဢၼ် ဢမ်ႇ ပႆႇ တွၼ်ႉ ၽိုၵ်း ၶီႇ မၼ်း သေပွၵ်ႈ ၼၼ်ႉ မတ်ႉ ဝႆႉ ဢေႃႈ။ ၵႄႈ ၸိူၵ်ႈ မၼ်း သေယဝ်ႉ၊ဢဝ် မႃး ၵႃႈတီႈ ၼႆႈ တႃႉ။- 31ပေႃး သေၵေႃႉသေၵူၼ်း ထၢမ် လႄႈ ဝႃႈ၊ 'သူ ၵႄႈ ဢဝ် မႃႉလီႈ ၼၼ်ႉ ၵႂႃႇ ႁဵတ်းသင်၊' ဝႃႈၼႆ ၸိုင်၊ 'ၸဝ်ႈ မီး ဢလူဝ်ႇ ဢေႃႈ၊' ဝႃႈၼႆ တႃႉ၊" ဝႃႈ ၼင်ႇ ၼႆ ဢေႃႈ။ 32ၶဝ် သွင် ၵေႃႉ ၵေႃႈ ၵႂႃႇ လႄႈ ထူပ်း ႁၼ် ၵႃႈ ၼင်ႇ ဢၼ် ၸဝ်ႈ ယေႇသု၊သင်ႇ လၢတ်ႈ ဝႆႉ ၵူႈၸိူဝ်ႉၵူႈပိူင် ၼၼ်ႉ ဢေႃႈ။- 33မိူဝ်ႈ ဢၼ် ၶဝ် ၵႄႈ ၸိူၵ်ႈ မႃႉလီႈ ဢွၼ်ႇ ၼၼ်ႉ ယူႇ ၸိုင်၊ၸဝ်ႈ မၼ်း ထၢမ် လႄႈ ဝႃႈ၊ "ႁဵတ်းသင် လႄႈ သူ ၵႄႈ ၸိူၵ်ႈ မႃႉလီႈ ၼၼ်ႉ၊" ဝႃႈၼႆ လႄႈ ၶဝ် ၶိုၼ်း တွပ်ႇ ဝႃႈ၊ "ၸဝ်ႈ မီး ဢလူဝ်ႇ ဢေႃႈ၊" ဝႃႈ ၼင်ႇ ၼႆ သေယဝ်ႉ၊ဢဝ် မႃး ၸူး တီႈ ၸဝ်ႈ ယေႇသု၊ဢေႃႈ။ 34ၵမ်း ၼၼ်ႉ ၶဝ် ဢဝ် သိူဝ်ႈယၢဝ်း ၶဝ် သိူဝ်ႇ ၼိူဝ် လင် မႃႉလီႈ ဢွၼ်ႇ ၼၼ်ႉ သေယဝ်ႉ၊ပၼ် ၸဝ်ႈ ယေႇသု၊ၶိုၼ်ႈ ၶီႇ ၵႃႈၼိူဝ် ၼင် မႃႉလီႈ ဢွၼ်ႇ ၼၼ်ႉ ဢေႃႈ။- 35ၼႂ်း မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ ၶီႇ ၵႂႃႇ ယူႇ ၼၼ်ႉ ၸိုင်၊ၵူၼ်း တင်းလၢႆ ဢဝ် သိူဝ်ႈယၢဝ်း ၶဝ် ပူ သိူဝ်ႇ ပၼ် ၵႃႈၼိူဝ် ၶူဝ် တၢင်း ဢေႃႈ။- 36ၼႂ်း မိူဝ်ႈ ဢၼ် မၼ်းၸဝ်ႈ ၸမ် ႁွတ်ႈထိုင် ဝဵင်း ယေႇရုသလႅမ်ႇ၊တီႈ ဢၼ် ၸွမ်း တၢင်း လေႃႇ လူင်း လွႆ သၢၼ်ႇလုၼ်ႇ၊မႃး ယူႇ ၼၼ်ႉ ၸိုင်။ 37တပႄးၸဝ်ႈ တင်း မူႇ တင်း ၸိူဝ်း ၼၼ်ႉ ပိူဝ်ႈ ဢၼ် လႆႈ ႁၼ် တၼ်းၶူဝ်း ဢၼ် မၼ်းၸဝ်ႈ ႁဵတ်း ၼႄ တင်းသဵင်ႈတင်းလူင် ၼၼ်ႉ ယဝ်ႉ လႄႈ မီး ၸႂ် ဢၼ် သိူဝ်းသႂၢင်ႇ ၼႃႇ ဢွၼ်ၵၼ် ယွင်ႈယေႃး ၵျေးၸူး ၽြႃးပဵၼ်ၸဝ်ႈ လူၺ်ႈ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊- 38"ႁႂ်ႈ ၽြႃးပဵၼ်ၸဝ်ႈ ပၼ် မၢင်ႇၵလႃႇ တၢင်းလီ တီႈ ၶုၼ်ႁေႃၶမ်း ဢၼ် မႃး ၼႂ်း ၸိုဝ်ႈသဵင် ၸဝ်ႈၽြႃး ၼႆႉ သေၵမ်း လူၺ်ႈ။ ႁႂ်ႈ တၢင်းၼိမ် မီး ၵႃႈၼႂ်း ၽုင်ႇၵၢင်ႁၢဝ် လႄႈ မုၼ်ၽုင်း မီး ၵႃႈတီႈ ၽြႃးပဵၼ်ၸဝ်ႈ သေၵမ်း လူၺ်ႈ။" ဝႃႈ ၼင်ႇ ၼႆ ဢေႃႈ။ 39မိူဝ်ႈ ၼၼ်ႉ ၵူၼ်း ၵိူင်း ၽႃႇရိသႄး၊ၵမ်ႈၽွင်ႈ လုၵ်ႉ သေ ၵႃႈၼႂ်း ၵႄႈ မူႇၵူၼ်း သေယဝ်ႉ၊လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "သြႃႇလူင် ၶႃႈ။ ၶႅၼ်းတေႃႈ ပူင်ဢမိင်ႉ ႁႂ်ႈ တပႄး သြႃႇ ၸဝ်ႈ ၸိူဝ်း ၼၼ်ႉ ယူႇတဵတ်ႇတဵတ်ႇ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 40မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၵဝ် ဝႃႈ တီႈ သူ ၸမ်ႉ၊ပေႃး ၶဝ် တဵတ်ႇ ၵႂႃႇ ၸိုင်၊မၢၵ်ႇႁိၼ် တင်းလၢႆ တေ ႁွင်ႉသႅၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 41ၸဝ်ႈ ယေႇသု၊ႁွတ်ႈ ၽႅဝ် ၸမ် ဝဵင်း ၼၼ်ႉ ၵႂႃႇ လႄႈ မိူဝ်ႈ ဢၼ် မုင်ႈ ႁၼ် ဝဵင်း ၼၼ်ႉ ၸိုင်၊မၼ်းၸဝ်ႈ ႁွင်ႉႁႆႈ လူၺ်ႈ ဝဵင်း ၼၼ်ႉ လႄႈ၊- 42လၢတ်ႈ ဝႃႈ၊ "ၼႂ်း ၶိင်ႇၵႃႇလႃႉ ဝၼ်း မိူဝ်ႈလဵဝ် ၼႆႉ သင် မႂ်း လႆႈ ႁုႁၼ် လွင်ႈတၢင်း ဢၼ် ႁဵတ်း ႁႂ်ႈ ပေႃႇ ပဵၼ် တၢင်းၼိမ် မႃး ၼၼ်ႉ တေ လီ ၼႃႇ ဢေႃႈ။ ၵူၺ်းၵႃႈ၊တေႃႈလဵဝ် ၼႆႉ လွင်ႈတၢင်း ၸိူဝ်း ၼႆႉ သိူင်ႇ လပ်ႉ ဝႆႉ ၵႃႈတီႈ မၢၵ်ႇတႃ မႂ်း ယဝ်ႉ။- 43လွင်ႈ မၼ်း ၸမ်ႉ၊ၵွပ်ႈပိူဝ်ႈ မႂ်း ဢမ်ႇ မၢတ်ႈ ဢမ်ႇ တွင်း ၶိင်ႇၵႃႇလႃႉ ဢၼ် ၽြႃးပဵၼ်ၸဝ်ႈ ႁွတ်ႈမႃး ၵႄႇၶျွတ်ႈ ဢဝ် မႂ်း ၼၼ်ႉ လႄႈ ၶိင်ႇ ဝၼ်း မိူဝ်ႈ ဢၼ် ရၢၼ်ႇသူႇ မႂ်း တင်းလၢႆ တၵ်း တႄႇႁဵတ်း တပ်ႉ ႁဵတ်း တႃႇ လွမ်ႉ ၶင် မႂ်း ဝႆႉ ၵူႈပႃႈ ၵူႈၽၢႆႇ သေယဝ်ႉ၊- 44ၶဝ် တၵ်း ၵိူၼ်ႇ ယႃႉ မႂ်း ပႃး ၸဵမ် ၵူၼ်း ဝဵင်း ဢၼ် ယူႇ ၵႃႈၼႂ်း လမ်း ဝဵင်း မႂ်း တင်းသဵင်ႈတင်းလူင် တူၵ်း လႄႈ မၢၵ်ႇႁိၼ် ဢၼ် ၵေႃႇ ၵၼ် ဝႆႉ ၵႃႈတီႈ မႂ်း ၼၼ်ႉ၊တၵ်း ဢမ်ႇ ၵိုတ်း ဝႆႉ သေ ႁူၺ်ႇ ၼၼ်ႉ တၵ်း ႁွတ်ႈမႃး တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 45ၵမ်း ၼၼ်ႉ၊ၸဝ်ႈ ယေႇသု၊ၶဝ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ လိုပ်ႈ ႁေႃႈ ပႅတ်ႈ ၵူၼ်းၵႃႉ ၵူၼ်း ၶၢႆ တင်းလၢႆ ဢေႃႈ။- 46မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၵျၢမ်းလိၵ်ႈ တႅမ်ႈ ဝႆႉ ဝႃႈ၊ 'ၵျွင်း ပိၵ်ႈမၢၼ်ႇ ၵဝ် ပဵၼ် ႁိူၼ်း တီႈ ဢၼ် သူးတွင်း ဢေႃႈ၊' ဝႃႈ ၼင်ႇ ၼႆ ဝႆႉ ဢေႃႈ။ ၵူၺ်းၵႃႈ၊သူ ႁဵတ်း ႁႂ်ႈ မၼ်း ပဵၼ် ထမ်ႈ ၸူၼ် ယဝ်ႉ ၼေႃ၊" ဝႃႈ ၼင် ၼႆ ဢေႃႈ။ 47ၸဝ်ႈ ယေႇသု၊ၵေႃႈ သင်ႇ သွၼ် သုင်းမႃႉ ပၼ် ၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၵူႈဝၼ်း ဢေႃႈ။ ယဵၸ်ႈပရေႃးႁဵၵ်ႈ လူင်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ၊ဢိၵ်ႇတင်း ၵူၼ်းၵႄႇ ၵူၼ်း ႁူဝ် ၶဝ် တင်းလၢႆ ၶႂ်ႈ ဢဝ် မၼ်းၸဝ်ႈ တၢႆ ဢေႃႈ။- 48ၼႂ်းဝႃႈၼၼ် သေၵေႃႈ ၵွပ်ႈပိူဝ်ႈ ဢၼ် ၵူၼ်း တင်းလၢႆ ဢွၼ်ၵၼ် ထွမ်ႇဢဝ် တြႃး မၼ်းၸဝ်ႈ ယူႇ၊ယင်း ဢမ်ႇ ၶႂ်ႈႁႂ်ႈ တူၵ်း ႁူင်ႈ သေ ၶေႃႈ သေၵမ်း ၼၼ်ႉ လႄႈ ၶဝ် ဢမ်ႇ ႁၼ် လွင်ႈ ႁၼ် တၢင်း ပုၼ်ႈ တေ ဢဝ် မၼ်းၸဝ်ႈ တၢႆ ၼၼ်ႉ ဢေႃႈ။


text: 1သြႃႇ ပေႃးလု၊သြႃႇ သီႇလႃႉ၊တင်း သြႃႇ တိမေႃးသေႇ၊ၸိူဝ်း ၼႆႉ၊တႅမ်ႈလိၵ်ႈ ပၼ် ထိုင် ၸိူဝ်းၸဝ်ႈ ဝဵင်း ထိတ်ႉသႃႇလေႃးၼိၵ်ႈ၊ဢၼ် တႄႇ ယူႇ ၼႂ်း ၽြႃး ပေႃႈၸဝ်ႈ၊ဢိၵ်ႇတင်း ၸဝ်ႈ ၽြႃး ယေႇသု ၶရိၸ်ႈ၊ဢေႃႈ။ ႁႂ်ႈ ၵျေးၸူး ဢိၵ်ႇတင်း တၢင်းၼိမ် ဢၼ် ပဵၼ် မႃး ၵႃႈတီႈ ၽြႃးပဵၼ်ၸဝ်ႈ ပဵၼ် ပုၼ်ႈ သူ သေၵမ်း လူၺ်ႈ။ 2ႁဝ်း ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ ယူႇ တႃႇသေႇ လႄႈ သူးတွင်း ပုၼ်ႈ သူ တႃႇသေႇ ဢမ်ႇထၢတ်ႇ ဢေႃႈ။- 3ႁဝ်း ၶုၵ်းၸႂ်လႆႈ တၢင်း ဢၼ် သူ ၵမ်ၵျၢင်ႉ ၸွမ်း တၢင်းယုမ်ႇမၢတ်ႈ သူ မီး ၸႂ် ဢၼ် ႁၵ်ႉ လႄႈ ဢဝ် ႁႅင်း ၶတ်းၸႂ် ၵျူဝ်းၸႃး ႁဵတ်းၵၢၼ်၊ဢိၵ်ႇတင်း မီး ၸႂ် ဢၼ် မုင်ႈထႃႈ မွင်းထႃႈ ၸဝ်ႈႁဝ်း ယေႇသု ၶရိၸ်ႈ၊လႄႈ မၼ်ႈၶိူင်ႇ ယူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ၊ပေႃႈၸဝ်ႈ ႁဝ်း ၼၼ်ႉ ဢေႃႈ။- 4လွင်ႈ မၼ်း ၸမ်ႉ၊ပီႈၼွင်ႉ ဢၼ် ၽြႃးပဵၼ်ၸဝ်ႈ ႁၵ်ႉ ၶဝ်႟။ ႁဝ်း ႁု လွင်ႈတၢင်း ဢၼ် ၽြႃးပဵၼ်ၸဝ်ႈ လိူၵ်ႈ ဢဝ် သူ ၼၼ်ႉ ယူႇ ဢေႃႈ။- 5ပိူဝ်ႈ ဝႃႈ၊ၶၢဝ်ႇတြႃးသိူဝ်းပျေႃႇ ဢၼ် ႁဝ်း ႁေႃးလၢတ်ႈ တီႈ သူ ၼႆႉ ပဵၼ် ၵႂၢမ်း လၢႆ လၢႆ ၵူၺ်း ဢမ်ႇၸႂ်ႈ။ မိူဝ်ႈ ဢၼ် ႁဝ်း ႁေႃးလၢတ်ႈ ၼၼ်ႉ၊ပႃး တၼ်းၶူဝ်း တင်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ၊ဢိၵ်ႇတင်း တၢင်း ဢၼ် ယုမ်ႇမၢတ်ႈ တမ်းၸႂ် ၼၼ်ႉ ဢေႃႈ။ ႁဝ်း ပဵၼ် ၵူၼ်း ၸိူဝ်ႉ ၼင်ႇ ႁိုဝ် ပုၼ်ႈ ဢၵျူဝ်း သူ၊ၼႂ်း မိူဝ်ႈ ဢၼ် ႁဝ်း မီး ယူႇ လူၺ်ႈ ၵၼ် တင်း သူ ၼၼ်ႉ သူ ႁု ယူႇ ဢေႃႈ။- 6ၼႂ်း တၢင်း ဢၼ် လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ယႂ်ႇ ၼႃႇ ၼၼ်ႉ၊သူ ႁပ်ႉ ၶၢမ်ႇ ဢဝ် ၼုၵ်ႈၵပၢတ်ႈ တြႃး ၸဝ်ႈ လူၺ်ႈ တၢင်း ၸူမ်းသိူဝ်း ဢၼ် ဝိၺိၺ်ႇ ၸဝ်ႈ ပၼ် ၼၼ်ႉ လႄႈ သူ လႆႈ ထိုင် ပဵၼ် ၵူၼ်း ဢၼ် ႁဵတ်း ၸွမ်း ႁဝ်း၊ဢိၵ်ႇတင်း ၸဝ်ႈၽြႃး ဢေႃႈ။- 7ႁဵတ်း ၸိူဝ်ႉ ၼင်ႇ ၼၼ် လႄႈ သူ သမ်ႉ လႆႈ ပဵၼ် ပုင်ႇ သၢၵ်ႈသေႇ ပုၼ်ႈ ၵူၼ်း ဢၼ် ယုမ်ႇမၢတ်ႈ ၸိူဝ်း ဢၼ် မီး ၼႂ်း မိူင်း မႃႇၵေႇတေႃးၼိ၊တင်း မိူင်း ဢၶႃႇယႃႉ၊တင်းသဵင်ႈတင်းလူင် ၼၼ်ႉ ဢေႃႈ။- 8ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊သဵင် ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး၊ၸဝ်ႈၽြႃး ၼၼ်ႉ ဢွၵ်ႇ သေ ၵႃႈတီႈ သူ မႃး ၸွတ်ႇတူဝ်ႈ ၵႂႃႇ ၼႂ်း မိူင်း မႃႇၵေႇတေႃးၼိ၊တင်း မိူင်း ဢၶႃႇယႃႉ၊ၵူၺ်းဢမ်ႇၵႃး၊ၶၢဝ်ႇငၢဝ်း လွင်ႈ ဢၼ် သူ ယုမ်ႇမၢတ်ႈ ၽြႃးပဵၼ်ၸဝ်ႈ ၼၼ်ႉ ၵေႃႈ ၸွတ်ႇတူဝ်ႈ ၵႂႃႇ ၵူႈတီႈၵူႈလႅၼ် ဢေႃႈ။ ၵွပ်ႈၼႆ လႄႈ လွင်ႈ ဢၼ် ႁဝ်း တၵ်း လႆႈ လၢတ်ႈ ဢမ်ႇ မီး သေ ၸိူဝ်ႉ သေ ပိူင်၊- 9ၵူၼ်း ၸိူဝ်း ၼၼ်ႉ တူဝ် ၶဝ် မွၵ်ႇလၢတ်ႈ ၶႆႈၼႄ ႁဝ်း လွင်ႈ ဢၼ် သူ ႁဵတ်းဝၢတ်ႈ ၶႅၵ်ႇ တီႈ ႁဝ်း ထၢၼ်ႇ ႁိုဝ် ၼႂ်း မိူဝ်ႈ ဢၼ် ႁဝ်း ၵႂႃႇလႄႇ ၵႂႃႇ ၸႂ်း သူ ၼၼ်ႉ၊ဢိၵ်ႇတင်း လွင်ႈ ဢၼ် သူ ဝႄႈ ပႅတ်ႈ သေ တၢင်း ဢၼ် ဝႆႈ ႁုၼ်ႇႁၢင်ႈသၢင်းထု သေလႄႈ ပိၼ်ႇၸႂ် မႃး ၸူး တီႈ ၽြႃးပဵၼ်ၸဝ်ႈ ႁႂ်ႈလႆႈ ပွင် ႁဵတ်းၵၢၼ် ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ လႄႈ မၼ်ႈၶိူင်ႇ ၸိုဝ်ႈၸႂ်ႈ ၼၼ်ႉ၊- 10ဢိၵ်ႇတင်း ႁႂ်ႈလႆႈ ပႂ်ႉထႃႈ လုၵ်ႈၸဝ်ႈ ဢၼ် လုၵ်ႉ သေ ၵႃႈတီႈ ၽႃႉၵၢင်ႁၢဝ် ၵျွ လူင်း မႃး၊လုၵ်ႈၸဝ်ႈ ဢၼ် ဝႃႈ၊ၸဝ်ႈ ယေႇသု၊ဢၼ် ၽြႃးပဵၼ်ၸဝ်ႈ ႁႂ်ႈ လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး၊ႁႂ်ႈလႆႈ ထုတ်ႇ ဢဝ် ႁဝ်း သေ ၵႃႈတီႈ ၽေး တၢမ်ႇ ဢၼ် တၵ်း ႁွတ်ႈမႃး ၼၼ်ႉ ဢေႃႈ။


text: 1မိူဝ်ႈ ဢၼ် ႁဝ်း လွတ်ႈၽေး ယဝ်ႉ ၼၼ်ႉ ၸိုင်၊ႁဝ်း လႆႈ ႁု လွင်ႈ ဢၼ် ၵုၼ် ၼၼ်ႉ၊ပဵၼ် ၵုၼ် ဢၼ် မီး ၸိုဝ်ႈ ႁွင်ႉဝႃႈ၊ၵုၼ် မေႃႇတႃႇ၊ၼၼ်ႉ ဢေႃႈ။- 2ၵူၼ်း ဢၼ် ယူႇ ၵႃႈၼႂ်း ၵုၼ် ၸိူဝ်း ၼၼ်ႉ၊ဢဵတ်းလူ ႁဝ်း ပိူဝ်ႈ ဢၼ် ၽူၼ်တူၵ်း လႄႈ ၵတ်း ၼႃႇ လူင်လၢင် ၼၼ်ႉ၊ၶဝ် သုမ်ၽႆး ပၼ် သေယဝ်ႉ၊ႁပ်ႉတွၼ်ႈ ႁဝ်း တင်းသဵင်ႈတင်းမူတ်း ဢေႃႈ။- 3မိူဝ်ႈ ဢၼ် သြႃႇ ပေႃးလု၊ႁွပ်ႇ ၽိုၼ်း သႂ်ႇ ၽႆး ယူႇ ၼၼ်ႉ၊ငူးႁၢႆႉ တူဝ် ၼိုင်ႈ လႆႈ ဢၢႆ ၽႆး လႄႈ ဢွၵ်ႇ မႃး ၵၢပ်ႈ ႁွႆႈ ၸပ်း မိုဝ်း မၼ်း ယူႇ ဢေႃႈ။- 4ၵူၼ်း ၵုၼ် ၸိူဝ်း ၼၼ်ႉ ႁၼ် သေယဝ်ႉ၊ၼင်ႇ ၵၼ် ၵၼ် လၢတ်ႈ တီႈ ၵၼ် လႄႈ ဝႃႈ၊ "ၵူၼ်း ၵေႃႉ ၼႆႉ ႁဵတ်း ႁိုဝ် ၵေႃႈ၊ပဵၼ် ၵူၼ်း ဢၼ် လႆႈ ဢဝ် ဢသၢၵ်ႈ ပိူၼ်ႈ တၢႆ ဢမၢၼ်ႇၶၼ်ပဵၼ် ယဝ်ႉ။ ပိၵ်ႉသမ်ႉ၊လွတ်ႈၽေး ပၢင်ႇလၢႆႇ သေၵေႃႈ၊တြႃး တၢင်း ဢၼ် သိုဝ်ႈတေႃႇ ယင်း ဢမ်ႇ ပၼ် ဢၶႂၢင်ႉ ႁႂ်ႈ ဢသၢၵ်ႈ မၼ်း လႆႈ လိပ်း ယူႇ၊" ဝႃႈ ၼင်ႇ ၼႆ ဢေႃႈ။- 5ၵူၺ်းၵႃႈ၊သြႃႇ ပေႃးလု၊သၼ်ႇ ၽႅတ်း ပႅတ်ႈ ငူး ၼၼ်ႉ၊တူၵ်း ၵႃႈၼႂ်း ၽႆး လႄႈ ဢမ်ႇ ပဵၼ် ၽေး ၵႃႈသင် သေ ဢိတ်း။- 6ၶဝ် ပႂ်ႉ တူၺ်း မိုဝ်း မၼ်း တၵ်း ၵႂ်ႈ မႃး၊ဢမ်ႇၼၼ် ၵေႃႈ မၼ်း တၵ်း တၢႆ လႄႈ လူမ်ႉ ၵႂႃႇ ၵမ်းလဵဝ် ၼၼ်ႉ ဢေႃႈ။ ၵူၺ်းၵႃႈ၊ၶဝ် ပႂ်ႉ တူၺ်း ႁိုင် ၼႃႇ သေၵေႃႈ မိူဝ်ႈ ဢၼ် ဢမ်ႇ ႁၼ် မၼ်း ပႅၵ်ႇပိူင်ႈ မႃး သေ ၸိူဝ်ႉ သေ ပိူင် ၼၼ်ႉ ၸိုင်၊ၸႂ် ၶဝ် လႅၵ်ႈလၢႆႈ သေလႄႈ လၢတ်ႈ ဝႃႈ၊ "ၵေႃႉ ၼႆႉ ပဵၼ် ၽြႃး ဢေႃႈ၊" ဝႃႈ ၼင်ႇ ၼႆ ဢေႃႈ။- 7ၵႃႈတီႈ ႁိမ်း ၼၼ်ႉ မီး လိၼ် လွၵ်း ၼိုင်ႈ ဢၼ် ၸဝ်ႈ မၼ်း မီး ၸိုဝ်ႈ ဝႃႈ၊ပုပိလိ၊ၵေႃႉ ပဵၼ် ပူႇ ၵႄႇ ၵုၼ် ၼၼ်ႉ ဢေႃႈ။ မၼ်း ႁပ်ႉတွၼ်ႈ ဢဝ် ႁဝ်း လႄႈ ႁဵတ်းဝၢတ်ႈ ၶႅၵ်ႇ တီႈ ႁဝ်း လီ လီ ငၢမ်း ငၢမ်း သၢမ် ဝၼ်း ဢေႃႈ။- 8ပေႃႈ ပူႇ ၵႄႇ ပုပိလိ၊ၼၼ်ႉ ၼၢဝ် ယူႇ၊ဢိၵ်ႇတင်း တွင်ႉ ၵႂႃႇ ပႃး လိူတ်ႈ လႄႈ ၼွၼ်း ယူႇ ဢေႃႈ။ သြႃႇ ပေႃးလု၊ၵႂႃႇလႄႇ မၼ်း လႄႈ သူးတွင်း သေယဝ်ႉ၊ဢဝ် မိုဝ်း တၢင်ႇ ၵႃႈၼိူဝ် မၼ်း ႁဵတ်း ႁႂ်ႈ တၢင်းၶႆႈတၢင်းပဵၼ် မၼ်း ၸိုၼ်ႈ ႁၢႆ မႃး ဢေႃႈ။- 9ပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼၼ် လႄႈ တၢင်ႇၵေႃႉ တၢင်ႇ ၵူၼ်း ဢၼ် မီး တၢင်းၶႆႈတၢင်းပဵၼ် တင်းလၢႆ ၼႂ်း ၵုၼ် ၼၼ်ႉ၊ဢွၼ်ၵၼ် မႃး ၸူး မၼ်း လႄႈ လႆႈ ၸိုၼ်ႈ ႁၢႆ ၵႂႃႇ ဢေႃႈ။- 10ၶဝ် ပၼ် ၶွင်ၽၢၵ်ႇ လၢၵ်ႈသွင်ႇ ၼမ်ၼႃႇ လႄႈ မိူဝ်ႈ ဢၼ် ႁဝ်း ၶီႇ ႁိူဝ်းသၢင်းၽေႃး ဢွၵ်ႇ ၵႂႃႇ ၼၼ်ႉ ၸိုင်၊ၶဝ် ဢဝ် ၶိူင်ႈပိူင် ဢၼ် ႁဝ်း လူဝ်ႇ ၵူႈၸိူဝ်ႉၵူႈပိူင် သႂ်ႇ ပၼ် ပုၼ်ႈ ႁဝ်း ၵႃႈၼႂ်း ႁိူဝ်းသၢင်းၽေႃး ဢေႃႈ။ 11ဝၢႆးသေ ႁဝ်း ယူႇ ၵႃႈတီႈ ၵုၼ် ၼၼ်ႉ သၢမ် လိူၼ်၊ႁဝ်း သမ်ႉ လႆႈ ၶီႇ ႁိူဝ်းသၢင်းၽေႃး ဢၼ် လုၵ်ႉ သေ ၵႃႈတီႈ ဝဵင်း ဢႃႇလေႇၸၼ်ႇတရီးယႃး၊မႃး ၼၼ်ႉ သေယဝ်ႉ၊သမ်ႉ ၵိုတ်း သွၼ်ႈ ယူႇ ၵႃႈတီႈ ၵုၼ် ၼၼ်ႉ ၼႂ်း ၶၢဝ်း ၶိင်ႇၵတ်း ၼၼ်ႉ ဢေႃႈ။ ႁိူဝ်း ၼၼ်ႉ၊မီး ႁုၼ်ႇႁၢင်ႈသၢင်းထု ၽြႃး ၽႃၽႄ ဢၼ် ၸပ်း ဝႆႉ ၵႃႈတီႈ ႁူဝ်ႁိူဝ်း မၼ်း ဢေႃႈ။- 12ႁဝ်း ႁွတ်ႈထိုင် တီႈ ဝဵင်း သုရၵုတ်ႉ၊လႄႈ ယူႇသဝ်း တီႈ ၼၼ်ႈ သၢမ် ဝၼ်း ဢေႃႈ။- 13လုၵ်ႉ သေ ၵႃႈတီႈ ၼၼ်ႈ သိုပ်ႇ ၶီႇ ႁိူဝ်းသၢင်းၽေႃး ၵႂႃႇ ထိုင် ဝဵင်း ရေႇၵျုၼ်ႇ၊လႄႈ ထိုင် ဝၼ်း မိူဝ်ႈၽုၵ်ႈ လူမ်း ၽၢႆႇ တၢင်းၸၢၼ်း ထူဝ်း ပတ်ႉ မႃး လႄႈ ၼႂ်း သွင် ဝၼ်း ၵူၺ်း ႁဝ်း လႆႈ ႁွတ်ႈထိုင် တီႈ ဝဵင်း ပေႃႇတယေႃႇလိ၊ဢေႃႈ။- 14ၵႃႈတီႈ ဝဵင်း ၼၼ်ႉ၊ႁဝ်း ထူပ်း ႁၼ် တပႄးၸဝ်ႈ လႂ် လႄႈ ၶဝ် တွင်းပၢၼ်ႇ ႁႂ်ႈ ႁဝ်း ယူႇ ၵႃႈတီႈ ၼၼ်ႈ ၸဵတ်း ဝၼ်း လႄႈ ယူႇ ၸွမ်း ၶဝ် ယဝ်ႉ ၸင်ႇ ပႆ တၢင်း ၵႂႃႇၸူး ဝဵင်း ရူဝ်းမႃႉ၊ဢေႃႈ။- 15ၵူၼ်း ဝဵင်း ရူဝ်းမႃႉ၊ၸိူဝ်း ဢၼ် ယုမ်ႇမၢတ်ႈ ၼၼ်ႉ၊မိူဝ်ႈ ဢၼ် ႁု ငိၼ်း လွင်ႈ ဢၼ် ႁဝ်း မႃး ၼၼ်ႉ ၸိုင်၊ၶဝ် ဢွၼ်ၵၼ် ဢွၵ်ႇ မႃး ႁပ်ႉ ႁူဝ် တၢင်း ႁဝ်း၊ၵမ်ႈၽွင်ႈ ထိုင် ၸဵမ် ဝဵင်း ၵၢတ်ႇဢပ်ႉပိ၊ၵမ်ႈၽွင်ႈ တေႃႇထိုင်ႁွတ်ႈ ၸရွပ်ႈ သၢမ် လင်၊ဢေႃႈ။ မိူဝ်ႈ ဢၼ် သြႃႇ ပေႃးလု၊ႁၼ် ၶဝ် ၼၼ်ႉ ၸိုင်၊ယွင်ႈယေႃး ၵျေးၸူး ၽြႃးပဵၼ်ၸဝ်ႈ လႄႈ မီး ႁႅင်းၸႂ် ဢၼ် ယႂ်ႇမႃး ၼႃႇ လူင်လၢင် ဢေႃႈ။ 16မိူဝ်ႈ ဢၼ် ႁဝ်း ႁွတ်ႈထိုင် ၵႃႈတီႈ ဝဵင်း ရူဝ်းမႃႉ၊ၼၼ်ႉ ၸိုင်၊သြႃႇ ပေႃးလု၊ၸမ်ႉ၊လႆႈ ဢၶႂၢင်ႉ ဢၼ် ယူႇ ႁင်း ၵူၺ်း မၼ်း လႄႈ ၵူၼ်းသိုၵ်း ၵေႃႉ ၼိုင်ႈ ၵူၺ်း ပႂ်ႉ မၼ်း ဝႆႉ ဢေႃႈ။ 17ဝၢႆးသေ ၼၼ်ႉ၊သၢမ် ဝၼ်း ၸင်ႇ သြႃႇ ပေႃးလု၊ႁွင်ႉ ဢဝ် ၵူၼ်းၵႄႇ ၵူၼ်း ႁူဝ် ၵူၼ်း မဵဝ်း ၵျူး၊ၶဝ် တင်းလၢႆ၊မႃး ၸုတုမ် ၵၼ် သေယဝ်ႉ၊လၢတ်ႈ တီႈ ၶဝ် လႄႈ ဝႃႈ၊ "ပီႈၼွင်ႉ ၶဝ်႟၊ပိၵ်ႉသမ်ႉ ၵဝ် ဢမ်ႇ ၽိတ်း ဢမ်ႇ ပိူင်ႈ ၵူၼ်း မဵဝ်း ႁဝ်း၊ဢိၵ်ႇတင်း ထုင်း ၽိင်ႈ ပူႇမွၼ်ႇ ႁဝ်း ၵမ်ၵျၢင်ႉ ၸိူဝ်း ၼၼ်ႉ သေၵေႃႈ ၵူၼ်း ဝဵင်း ယေႇရုသလႅမ်ႇ၊ၶဝ်၊ဢဝ် ၵဝ်ၶႃႈ တူၵ်းၵႅၼ်း လႄႈ ဢၢပ်ႈပၼ် ၵႃႈၼႂ်း မိုဝ်း ၵူၼ်း ရူဝ်းမႃႉ၊တင်းလၢႆ ယဝ်ႉ။- 18ၶဝ် ၸႅတ်ႈထၢမ် ၸႅတ်ႈ တူၺ်း ၵဝ်ၶႃႈ သေယဝ်ႉ၊ပိူဝ်ႈ ဢၼ် ဢမ်ႇ ထူပ်း ဢပျတ်ႈ ဢၼ် ထိူၵ်ႈ တေ လႆႈ ၶၢမ်ႇတၢႆ သေ ၸိူဝ်ႉ သေ ပိူင် လႄႈ ၵူၼ်း မဵဝ်း ရူဝ်းမႃႉ၊ၶဝ် ၶႂ်ႈ ပွႆႇလွတ်ႈ ယူႇ ဢေႃႈ။- 19ၵူၺ်းၵႃႈ၊ၵူၼ်း မဵဝ်း ၵျူး၊တင်းလၢႆ ႁႄႉၶႅၼ် လွင်ႈ ဢၼ် တၵ်း ပွႆႇ ၵဝ်ၶႃႈ လွတ်ႈ ၼၼ်ႉ လႄႈ ၵဝ်ၶႃႈ ၸင်ႇ လႆႈ ယွၼ်း ႁႂ်ႈလႆႈ ၶၢမ်ႇ ၸႅတ်ႈ သေး ၵႃႈတီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ဢေႃႈ။ ၼႂ်းဝႃႈၼၼ် သေၵေႃႈ၊ၵဝ်ၶႃႈ ဢမ်ႇ မီး ၸႂ် ဢၼ် တၢင်ႇ ဢပျတ်ႈ ၵႃႈၼိူဝ် ၵူၼ်း မဵဝ်း တူဝ်ၸဝ်ႈၵဝ်ႇ။- 20ၵွပ်ႈၼႆ လႄႈ ၵဝ်ၶႃႈ ယွၼ်း ႁႂ်ႈလႆႈ ထူပ်း ႁၼ် သူ လႄႈ လၢတ်ႈ တေႃႇ သူ ဢေႃႈ။ ၵွပ်ႈပိူဝ်ႈ လွင်ႈတၢင်း ၼႆႉ လႄႈ ၵဝ်ၶႃႈ လႆႈ ၶၢမ်ႇ တၢင်း ဢၼ် ၸိူၵ်ႈလဵၵ်း မတ်ႉ ဝႆႉ ၸိူဝ်ႉ ၼင်ႇ ၼႆ ပဵၼ် ပုၼ်ႈ ၸဝ်ႈ ဢၼ် ၵူၼ်း မဵဝ်း ဢိသရေး၊မုင်ႈထႃႈ မွင်းထႃႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 21ၶဝ် ၵေႃႈ လၢတ်ႈ လႄႈ ဝႃႈ၊ "ႁဝ်းၶႃႈ ဢမ်ႇ လႆႈ လိၵ်ႈ ၵႃႈတီႈ မိူင်း ယုတႃႉ၊ဢၼ် တႅမ်ႈ လွင်ႈ သူ ၸဝ်ႈ၊ၼႂ်း ပီႈၼွင်ႉ ဢၼ် လုၵ်ႉ သေ ၵႃႈတီႈ မိူင်း ၼၼ်ႉ၊မႃး ၸိူဝ်း ၼၼ်ႉ ၵေႃႈ ၽူႈလႂ် သေၵေႃႉသေၵူၼ်း ဢမ်ႇ လၢတ်ႈ ဢမ်ႇ ဝႃႈ၊လွင်ႈ ဢၼ် တၢင်ႇ ဢပျတ်ႈ တီႈ ၸဝ်ႈ။- 22ၼႂ်းဝႃႈၼၼ် သေၵေႃႈ ႁဝ်းၶႃႈ ၶႂ်ႈ ထွမ်ႇ ၶႂ်ႈ ငိၼ်း ဢလူဝ်ႇ ၵၢင်ၸႂ် ၸဝ်ႈ၊ပိူဝ်ႈ ဢၼ် ႁဝ်းၶႃႈ ႁု လွင်ႈ ဢၼ်၊မုၵ်ႉၸုမ်း သူ ၸဝ်ႈ ၼႆႉ၊ပဵၼ် မုၵ်ႉၸုမ်း ဢၼ် ပိူၼ်ႈ သႄႉသွမ်း တၢင်ႇ ဢပျတ်ႈ ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၼင်ႇ ၼၼ်ႉ လႄႈ ၶဝ် ၶဵၼ်း မိုဝ်ႉ ၶဵၼ်း ဝၼ်း ဝႆႉ သေယဝ်ႉ၊ၼႂ်း ဝၼ်း ၶဵၼ်း ၼၼ်ႉ ၶဝ် ၼမ်ၼႃႇ ဢွၼ်ၵၼ် မႃး ၵႃႈတီႈ ဢၼ် သြႃႇ ပေႃးလု၊ယူႇသဝ်း ၼၼ်ႉ ဢေႃႈ။ မၼ်း ၵေႃႈ တႄႇၸႃႉ ႁူဝ် ၼႂ် တေႃႇထိုင် ၶိင်ႇ ၵၢင်ၶမ်ႈ ၽုၺ်ႇဢွၵ်ႇ ႁေႃးလၢတ်ႈ လွင်ႈ မိူင်းၽြႃးပဵၼ်ၸဝ်ႈ လႄႈ ၼင်ႇ ႁိုဝ် ၶဝ် တၵ်း ယုမ်ႇမၢတ်ႈ ၸဝ်ႈ ယေႇသု၊ၸိုင်၊ဢဝ် တင်း ၵျၢမ်း တြႃး မူဝ်းသေႇ၊ဢိၵ်ႇတင်း ၵျၢမ်း တြႃး ပရေႃးၽႅတ်ႈ တင်းလၢႆ ႁေႃးလၢတ်ႈ ဢေႃႈ။- 24ၵမ်ႈၽွင်ႈ ငိၼ်း လႄႈ ယုမ်ႇမၢတ်ႈ ဢေႃႈ။ ၵမ်ႈၽွင်ႈ ၵေႃႈ ဢမ်ႇ ယုမ်ႇမၢတ်ႈ။- 25ပိူဝ်ႈ ၼႆ လႄႈ ၶဝ် ၼင်ႇ ၵၼ် ၵၼ် သၽေႃး ပိူင်ႈ ၵၼ်၊တွပ်ႇထဵင် ၵၼ် လႄႈ ဢွၵ်ႇ ၵႂႃႇ၊ဝၢႆးသေ သြႃႇ ပေႃးလု၊လၢတ်ႈ ၵႂၢမ်း ၶေႃႈ ၼိုင်ႈ ဢၼ် ဝႃႈ၊ "ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ဢဝ် တင်း ပရေႃးၽႅတ်ႈ ဢိသႃႇယႃႉ၊လၢတ်ႈ တီႈ ပူႇမွၼ်ႇ သူ ၼၼ်ႉ ဝႆႉ သေႇၶျႃႇ လီ ငၢမ်း လႄႈ ဝႃႈ၊- 26"'ၵႂႃႇ မွၵ်ႇလၢတ်ႈ တီႈ ၵူၼ်း မဵဝ်း ၼႆႉ လႄႈ ဝႃႈ၊ သူ တၵ်း ငိၼ်း ယူႇ၊ငိၼ်း ယူႇ သေၵေႃႈ၊တၵ်း ဢမ်ႇ ႁု ထွမ်ႇ ပွင်ႇလႅင်း။ သူ တၵ်း တူၺ်း ယူႇ၊တူၺ်း ယူႇ သေၵေႃႈ တၵ်း ဢမ်ႇ ႁၼ်။ 27ပိူဝ်ႈ ဢၼ် ၵူၼ်း မဵဝ်း ၼႆႉ ႁူဝ်ၸႂ် ၶဝ် ၼူၵ်ႇတၼ် ၼႃႇ လႄႈ ၶဝ် ဢိုတ်း ႁူ ၶဝ် ယူႇ၊လပ်းတႃ ၶဝ် ဝႆႉ ယူႇ ဢေႃႈ။ ပေႃး ဢမ်ႇၼၼ် တႃ ၶဝ် တၵ်း ႁၼ်၊ႁူ ၶဝ် တၵ်း လႆႈ ငိၼ်း၊ႁူဝ်ၸႂ် ၶဝ် ၸၢင်ႈ ပွင်ႇ ၸၢင်ႈ လႅင်း သေလႄႈ၊ ၶဝ် တၵ်း ဝၢႆႇ ႁူဝ် ၶဝ် ၸူး တီႈ ၵဝ် လႄႈ၊ၵဝ် တၵ်း ႁႂ်ႈ တၢင်းၶႆႈတၢင်းပဵၼ် ၶဝ်၊ ၸိုၼ်ႈ ႁၢႆ ဢေႃႈ၊' ၽြႃးပဵၼ်ၸဝ်ႈ လၢတ်ႈ ဝႃႈ ၸိူဝ်ႉ ၼင်ႇ ၼႆ ယဝ်ႉ။" 28သြႃႇ ပေႃးလု၊သမ်ႉ လၢတ်ႈ ထႅင်ႈ လႄႈ ဝႃႈ၊ "ပိူဝ်ႈ ၼႆ လႄႈ သူ ၸဝ်ႈ ထုၵ်ႇလီ ႁု လွင်ႈ ဢၼ် တြႃး ၽြႃးပဵၼ်ၸဝ်ႈ ဢၼ် ဝႃႈ၊တြႃး တၢင်း ဢၼ် ၵႄႇၶျွတ်ႈ ဢဝ် ၼၼ်ႉ၊လႆႈ သူင်ႇ ပၼ် ၵႂႃႇ ၵႃႈတီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ယဝ်ႉ လႄႈ ၶဝ် ၵေႃႈ တၵ်း ထွမ်ႇဢဝ် ဢေႃႈ၊" ဝႃႈ ၼင်ႇ ၼႆ ဢေႃႈ။- 29(ဝၢႆးသေ သြႃႇ ပေႃးလု၊လၢတ်ႈ ၸိူဝ်ႉ ၼင်ႇ ၼႆ ယဝ်ႉ ၼၼ်ႉ ၸိုင်၊ၵူၼ်း မဵဝ်း ၵျူး၊ၸိူဝ်း ၼၼ်ႉ၊ဢွၵ်ႇ ၵႂႃႇ လႄႈ မီး တၢင်း ဢၼ် တွပ်ႇထဵင် ၵၼ် ႁႅင်း ၼႃႇ ဢေႃႈ။) 30သြႃႇ ပေႃးလု၊ၵေႃႈ ယူႇ ၵႃႈၼႂ်း ႁိူၼ်း ဢၼ် မၼ်း ၶၢတ်ႈ ယူႇ ၼၼ်ႉ၊သွင် ပီ တဵမ်တဵမ် လႄႈ ၶၢမ်ႇၶႅၵ်ႇ တီႈ ၵူၼ်း ၸိူဝ်း ဢၼ် မႃး တီႈ မၼ်း တင်းသဵင်ႈတင်းလူင် ၼၼ်ႉ ဢေႃႈ။- 31မၼ်း ႁေႃးလၢတ်ႈ တြႃး မိူင်းၽြႃးပဵၼ်ၸဝ်ႈ၊ဢိၵ်ႇတင်း သင်ႇ သွၼ် ၼႄပျႃး လွင်ႈ ၽြႃး ၸဝ်ႈ ယေႇသု ၶရိၸ်ႈ၊ယူႇ ႁတ်း ႁတ်းႁၢၼ် ႁၢၼ် လွတ်ႈ လွတ်ႈ လႅဝ်း လႅဝ်း ဢေႃႈ။


text: 1တြႃး တၢင်း ဢၼ် ယုမ်ႇမၢတ်ႈ ၸမ်ႉ၊ပဵၼ် တၢင်း ဢၼ် ဝႆႉၸႂ် တမ်းၸႂ် ၼႂ်း လွင်ႈ ၸိူဝ်း ဢၼ် ႁဝ်း မုင်ႈထႃႈ မွင်းထႃႈ ဝႆႉ၊ဢိၵ်ႇတင်း မီး တၢင်း ဢၼ် မၼ်ႈ ၸႂ် ဝႃႈ၊မဵဝ်း ဢၼ် ယင်း ဢမ်ႇ ပႆႇ လႆႈ ႁၼ် ၼၼ်ႉ မီး ယူႇ ဢမၢၼ်ႇၶၼ်ပဵၼ် ဢေႃႈ။- 2ၵွပ်ႈပိူဝ်ႈ ပႃႇရမီႇ တၢင်းယုမ်ႇမၢတ်ႈ ၼၼ်ႉ လႄႈ ၵူၼ်း မိူဝ်ႈၵွၼ်ႇ ၸိူဝ်း ၼၼ်ႉ လႆႈ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ ယိုၼ်ႈ မၢတ်ႈ ႁပ်ႉ ၶၢမ်ႇ ဢေႃႈ။ 3ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ႁဝ်း ႁု လွင်ႈ ဢၼ် ၸၵျႃႇဝလႃႇ လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ဢဝ် တင်း ဢမိင်ႉ သေလႄႈ ၽၢၼ်ႇသၢင်း ႁဵတ်း ပဵၼ် ဝႆႉ၊ၵွပ်ႈၼႆ လႄႈ မဵဝ်း ဢၼ် တႃ တူၺ်း ႁၼ် လႆႈ ၸိူဝ်း ၼႆႉ၊လႆႈ ၶၢမ်ႇ တၢင်း ဢၼ် ႁဵတ်း ပဵၼ် မႃး သေ ၵႃႈတီႈ မဵဝ်း ဢၼ် ဢမ်ႇ ပေႃႇ ပဵၼ် မႃး ႁႂ်ႈလႆႈ ႁၼ် ၼၼ်ႉ ဢေႃႈ။ 4ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢႃႇပေႇလႃႉ၊သၢၵ်ႈလူႇ ၶိူင်ႈ ဢၼ် ယဵင်ႈၶႅၼ်း မျၢတ်ႈ သေ ၶိူင်ႈ ဢၼ် ၵႃႇဢိၼႃႉ၊သၢၵ်ႈလူႇ တီႈ ၽြႃးပဵၼ်ၸဝ်ႈ ၼၼ်ႉ ဢေႃႈ။ ၵွပ်ႈ လူၺ်ႈ တၢင်းယုမ်ႇမၢတ်ႈ မၼ်း ၼၼ်ႉ လႄႈ ၽြႃးပဵၼ်ၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈတေႃႇ ပိူဝ်ႈ ဢၼ် မၼ်းၸဝ်ႈ ၶၢမ်ႇသၢၵ်ႈသေႇ ၼႂ်း တၢင်း ဢၼ် မၼ်းၸဝ်ႈ ႁပ်ႉတုင်း ဢဝ် တၢင်းလူႇ တၢင်းတၢၼ်း မၼ်း ၼၼ်ႉ ဢေႃႈ။ ပိၵ်ႉသမ်ႉ ဢႃႇပေႇလႃႉ၊ၼၼ်ႉ၊တၢႆ ယဝ်ႉ သေၵေႃႈ တေႃႈလဵဝ် ၼႆႉ တၢင်းယုမ်ႇမၢတ်ႈ မၼ်း ယင်း ၶၢမ်ႇသၢၵ်ႈသေႇ ယူႇ ဢေႃႈ။ 5ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢေးၼွၵ်ႉ၊လႆႈ ၶၢမ်ႇ တၢင်း ဢၼ် ဢဝ် ၵႂႃႇ ၵႃႈတီႈ ၽြႃးပဵၼ်ၸဝ်ႈ၊ၼင်ႇ ႁိုဝ် မၼ်း တၵ်း ဢမ်ႇ လႆႈ ထူပ်းၺႃး တၢင်းတၢႆ ၼၼ်ႉ ဢေႃႈ။ ပိူဝ်ႈ ဢၼ် ၽြႃးပဵၼ်ၸဝ်ႈ ယူၵ်ႉ သိမ်းဢဝ် မၼ်း ၵႂႃႇ လႄႈ မၼ်း ဢမ်ႇ ပေႃႇ ဢမ်ႇ မီး ယဝ်ႉ ဢေႃႈ။ ၸူဝ်ႈ ဢၼ် မၼ်း ဢမ်ႇ ပႆႇ လႆႈ ၶၢမ်ႇ တၢင်း ဢၼ် ဢဝ် ၵႂႃႇ ၼၼ်ႉ၊မီး ၵူၼ်း ဢၼ် ပဵၼ် သၢၵ်ႈသေႇ လွင်ႈ ဢၼ် မၼ်း ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ထုၵ်ႇၸႂ် ၵျိူၵ်ႈၸႂ် ၼၼ်ႉ ဢေႃႈ။- 6ပေႃး တၢင်းယုမ်ႇမၢတ်ႈ ဢမ်ႇ မီး ၸိုင်၊ဢမ်ႇ မီး တၢင်း ဢၼ် ထုၵ်ႇၸႂ် ၵျိူၵ်ႈၸႂ် ၽြႃးပဵၼ်ၸဝ်ႈ လႆႈ ဢေႃႈ။ လွင်ႈ မၼ်း ၸမ်ႉ၊ၵေႃႉ ဢၼ် သုတ်ႉၸမ် တီႈ ၽြႃးပဵၼ်ၸဝ်ႈ ၼၼ်ႉ တၵ်း လႆႈ ယုမ်ႇမၢတ်ႈ လွင်ႈ ဢၼ် ၽြႃးပဵၼ်ၸဝ်ႈ မီး ဢသၢၵ်ႈလိပ်း ယူႇ၊ဢိၵ်ႇတင်း လွင်ႈ ဢၼ် မၼ်းၸဝ်ႈ ပၼ် ဢၵျူဝ်း၊တီႈ ၶဝ် ၸိူဝ်း ဢၼ် ၶတ်းၸႂ် လႄႈ သွၵ်ႈႁႃ မၼ်းၸဝ်ႈ ၼၼ်ႉ ဢေႃႈ။ 7ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ၼူဝ်းဢႃႇ၊လႆႈ ငိၼ်း တၢင်း ဢၼ် ၽြႃးပဵၼ်ၸဝ်ႈ ပၼ် သတိ လွင်ႈတၢင်း ဢၼ် တၵ်း ပဵၼ် မႃး ၵမ်းလိုၼ်း၊ဢၼ် မၼ်း ဢမ်ႇ ပႆႇ ႁၼ် ၼၼ်ႉ ဢေႃႈ။ မၼ်း ထွမ်ႇဢဝ် ၽြႃးပဵၼ်ၸဝ်ႈ လႄႈ တႄႇႁဵတ်း ႁိူဝ်းသၢင်းၽေႃး ဢၼ် တူဝ် မၼ်း ဢိၵ်ႇတင်း ၵူၼ်းႁိူၼ်းၵူၼ်းယေး မၼ်း လႆႈ လွတ်ႈ ၸွမ်း ၼၼ်ႉ ဢေႃႈ။ ၸွမ်းၼင်ႇ ဢၼ် ပဵၼ် မႃး ၼၼ်ႉ၊ၵူၼ်းလေႃးၵီႇ တင်းလၢႆ၊လႆႈ ၶၢမ်ႇတၢမ်ႇ ဢပျတ်ႈ လႄႈ ၼူဝ်းဢႃႇ၊ၸမ်ႉ၊လႆႈ ၶၢမ်ႇ ဢဝ် ဢမူၺ်ႇ တၢင်း ဢၼ် သိုဝ်ႈတေႃႇ ၵွပ်ႈပိူဝ်ႈ တၢင်းယုမ်ႇမၢတ်ႈ ၼၼ်ႉ ဢေႃႈ။ 8ၵွပ်ႈပိူဝ်ႈ တၢင်းယုမ်ႇမၢတ်ႈ ႁဵတ်း ႁႂ်ႈ ဢႃႇပြႃႇႁၢမ်ႇ၊ထွမ်ႇဢဝ် မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မၼ်း၊ႁႂ်ႈလႆႈ ၵႂႃႇ ၵႃႈတီႈ မိူင်း ဢၼ် ၽြႃးပဵၼ်ၸဝ်ႈ ဝႆႉၵတိ ဝႃႈ၊တၵ်း ပၼ် မၼ်း ၼၼ်ႉ ဢေႃႈ။ ယင်း ဢမ်ႇ ႁု ဝႃႈ၊တေ ၵႂႃႇ တၢင်း လႂ် ၼၼ်ႉ လႄႈ ဢွၵ်ႇ မိူင်း တူဝ်ၸဝ်ႈၵဝ်ႇ ၵႂႃႇ ဢေႃႈ။- 9ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မၼ်း လႆႈ ပဵၼ် ၶႅၵ်ႇ ယူႇ ၼႂ်း မိူင်း ပိူၼ်ႈ၊ဢၼ် ၽြႃးပဵၼ်ၸဝ်ႈ ဝႆႉၵတိ ပုၼ်ႈတႃႇ မၼ်း ၼၼ်ႉ ဢေႃႈ။ မၼ်း ယူႇ ၵႃႈၼႂ်း သုမ်ႉ မူဝ်းၵႃႇ မိူၼ် ၸိူဝ်ႉ ၼင်ႇ ပဵၼ် ၶႅၵ်ႇ ၵူၼ်းမိူင်း ၼွၵ်ႈ ၼၼ်ႉ မိူၼ် ၵၼ် တင်း လုၵ်ႈလၢၼ် မၼ်း ဢၼ် ပဵၼ်၊ဢိၸၢၵ်ႈ၊တင်း ယႃႇၵုပ်ႈ၊ဢၼ် လႆႈ ႁပ်ႉ ဢဝ် ၵတိ ၸဝ်ႈ ဢၼ်လဵဝ် ၵၼ် ၼၼ်ႉ ဢေႃႈ။- 10လွင်ႈ မၼ်း ၸမ်ႉ၊ဢႃႇပြႃႇႁၢမ်ႇ၊မုင်ႈမွင်း ပႂ်ႉထႃႈ ဝဵင်း ဢၼ် မၼ်ႈၶိူင်ႇ၊ဝဵင်း ဢၼ် ၽြႃးပဵၼ်ၸဝ်ႈ တႄႇႁဵတ်း ၼၼ်ႉ ဢေႃႈ။ 11ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မေး မၼ်း ၸႃႇရႃႇ၊ၵေႃႈ၊လႆႈ ႁပ်ႉ ဢဝ် တၼ်းၶူဝ်း ဢၼ် ပႃး ပတိၵ်ႈသၼ်ႇထေႇ လႆႈ၊ၼႂ်း မိူဝ်ႈ ဢၼ် ဢသၢၵ်ႈ ဢရွႆႇ မၼ်း ၵႄႇ ၼႃႇ ယဝ်ႉ ၼၼ်ႉ ဢေႃႈ။ လွင်ႈ မၼ်း ၸမ်ႉ၊မၼ်း ယုမ်ႇ ဝႃႈ ၸဝ်ႈ ဢၼ် ဝႆႉၵတိ ၼၼ်ႉ၊ပဵၼ် ၸဝ်ႈ ဢၼ် မီး သဵတ်ႈၸႃႇ ၼၼ်ႉ ဢေႃႈ။- 12ဢႃႇပြႃႇႁၢမ်ႇ၊ၼၼ်ႉ၊ပိၵ်ႉသမ်ႉ ပဵၼ် မိူၼ် ၵူၼ်းတၢႆ ယဝ်ႉ သေၵေႃႈ၊တၢင်း ဢၼ် ဢွၵ်ႇ သေ ၵႃႈတီႈ ၵူၼ်းၸၢႆး ၵေႃႉ ၼိုင်ႈ သေလႄႈ ၸိူဝ်ႉၶိူဝ်း မဵဝ်း ၵူၼ်း လႆႈ ယႂ်ႇ ၽႄႈ ၼမ် ၵိုၼ်း မႃး ၼႃႇ လူင်လၢင်၊ၼမ် တၢၼ်ႇ လၢဝ် ၵၢင်ႁၢဝ် တင်းလၢႆ လႄႈ ၼမ် တၢၼ်ႇ မဵတ်ႉသၢႆး ႁိမ်း ၽင်ႇ ၼမ်ႉ သမ်ႇမုၵ်ႈတြႃႇ ဢၼ် ဢမ်ႇ ၼပ်ႉ ဢမ်ႇ ဢၢၼ်ႇ လႆႈ ၼၼ်ႉ ဢေႃႈ။ 13ၶဝ် ၸိူဝ်း ဢၼ် ဝႃႈ မႃး ယဝ်ႉ ၸိူဝ်း ၼၼ်ႉ၊မီး တၢင်းယုမ်ႇမၢတ်ႈ လႄႈ တၢႆ ၵႂႃႇ ပူၼ်ႉ ၵႂႃႇ ယဝ်ႉ ဢေႃႈ။ ၶဝ် ယင်း ဢမ်ႇ လႆႈ ၶၢမ်ႇ ဢဝ် ဢမူၺ်ႇ ၵျေးၸူး ဢၼ် ၽြႃးပဵၼ်ၸဝ်ႈ ဝႆႉၵတိ တီႈ ၶဝ် ၼၼ်ႉ သေၵေႃႈ၊ၶဝ် ယူႇ တီႈ ဢၼ် ၵႆ သေလႄႈ မုင်ႈ ႁၼ် ယူႇ၊ႁပ်ႉ ႁွင်း ၸူမ်း တွၼ်ႈ ယူႇ၊ႁပ်ႉတုင်း ဢဝ် လွင်ႈ ဢၼ် တူဝ်ၸဝ်ႈၵဝ်ႇ ပဵၼ် ၵူၼ်း တၢင်ႇ သိုင်ႇ တၢင်ႇ မိူင်း၊ဢိၵ်ႇတင်း ပဵၼ် ၶႅၵ်ႇ ဢႃႇၵၼ်ႇတု ၵႃႈၼိူဝ် လိၼ်မိူင်း ၼႆႉ ယူႇ ထၢင်ႇထၢင်ႇသႃးသႃး ဢေႃႈ။- 14ၶဝ် ၸိူဝ်း ဢၼ် လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ၊ပဵၼ် တၢင်း ဢၼ် ထၢင်ႇသႃး လွင်ႈ ဢၼ် ၶဝ် သွၵ်ႈႁႃ မိူင်း ပုၼ်ႈ တူဝ်ၸဝ်ႈၵဝ်ႇ ယူႇ ဢေႃႈ။- 15သင် ဝႃႈ၊ၶဝ် ၶႆႈၸႂ်ဝူၼ်ႉၸႂ် လူၺ်ႈ လွင်ႈ မိူင်း ဢၼ် ၶဝ် ဢွၵ်ႇ မႃး ၼၼ်ႉ ၸိုင်၊ၶဝ် ၸၢင်ႈၶႄး တၵ်း မီး ဢၶႂၢင်ႉ ဢၼ် ပွၵ်ႈ ၶိုၼ်း မိူဝ်း မိူင်း ၼၼ်ႉ ယူႇ ဢေႃႈ။- 16တီႈ တႄႉ မၼ်း၊ၶဝ် ယင်း မုင်ႈမွင်း မိူင်း ဢၼ် ယဵင်ႈၶႅၼ်း မျၢတ်ႈ ဢၼ် ဝႃႈ၊မိူင်းၵၢင်ႁၢဝ် ပုၼ်ႉ ၼၼ်ႉ ဢေႃႈ။ ပိူဝ်ႈ ၼႆ လႄႈ ၽြႃးပဵၼ်ၸဝ်ႈ ဢမ်ႇ ဢူၵ်း ဢၢႆ ပုၼ်ႈ တၵ်း လႆႈ ၶၢမ်ႇ ႁွင်ႉဝႃႈ၊ပဵၼ် ၽြႃး ၶဝ် ဝႃႈၼႆ ၼၼ်ႉ ၵွပ်ႈပိူဝ်ႈ မၼ်းၸဝ်ႈ မႄးႁႅၼ်း ဝႆႉ ဝဵင်း ၼိုင်ႈ ပုၼ်ႈ ၶဝ် တၵ်း ယူႇ ၼၼ်ႉ ဢေႃႈ။ 17ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢႃႇပြႃႇႁၢမ်ႇ၊သၢၵ်ႈလူႇ လုၵ်ႈၸၢႆး မၼ်း ဢိၸၢၵ်ႈ၊ၸိူဝ်ႉ ၼင်ႇ ပဵၼ် တူဝ် တၢင်းလူႇ မိူဝ်ႈ ဢၼ် ၽြႃးပဵၼ်ၸဝ်ႈ ၸၢမ်းတူၺ်း ၸႂ် မၼ်း ၼၼ်ႉ ဢေႃႈ။ မၼ်း ၼၼ်ႉ ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ဝႆႉၵတိ လူၺ်ႈ ၵၼ် တင်း မၼ်း လႄႈ ပုၼ်ႈတႃႇ တေ ဢဝ် လုၵ်ႈၸၢႆး လဵဝ် မၼ်း သၢၵ်ႈလူႇ ၼၼ်ႉ ၽွမ်ႉ ဝႆႉ ယဝ်ႉ ဢေႃႈ။- 18ၽြႃးပဵၼ်ၸဝ်ႈ မီး ဢမိင်ႉ တီႈ မၼ်း ဝႆႉ လႄႈ ဝႃႈ၊ "ၵွပ်ႈ လူၺ်ႈ ဢိၸၢၵ်ႈ၊လႄႈ ၸိူဝ်ႉၶိူဝ်း မႂ်း တၵ်း တႄႇ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 19ဢႃႇပြႃႇႁၢမ်ႇ၊ယုမ်ႇ လွင်ႈ ဢၼ် ၽြႃးပဵၼ်ၸဝ်ႈ တၢတ်ႈၼိူင်ႇ လႆႈ၊ႁႂ်ႈ ဢိၸၢၵ်ႈ၊လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး လႆႈ ယူႇ ၼၼ်ႉ လႄႈ လၢတ်ႈ လႆႈ ဝႃႈ၊မၼ်း လႆႈ လုၵ်ႈၸၢႆး မၼ်း ၶိုၼ်း မႃး သေ ၵႃႈတီႈ တၢင်းတၢႆ ဢေႃႈ။ 20ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ဢိၸၢၵ်ႈ၊ဝႆႉၵတိ ပုၼ်ႈ တၵ်း ပၼ် မၢင်ႇၵလႃႇ တၢင်းလီ ပုၼ်ႈ ဝၼ်း မိူဝ်းၼႃႈ ၼၼ်ႉ တီႈ ယႃႇၵုပ်ႈ၊တင်း ဢေးသေႃး၊ဢေႃႈ။ 21ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ယႃႇၵုပ်ႈ၊ၵေႃႈ၊မိူဝ်ႈ ဢၼ် ၸမ် ဝၼ်း တၢႆ မႃး ၼၼ်ႉ ပၼ်တၢင်းလီ တီႈ လုၵ်ႈၸၢႆး ယူဝ်းသႅပ်ႈ၊သွင် ၵေႃႉ သေယဝ်ႉ၊ဢိင် ပၢႆ ၶွၼ်ႉတဝ်ႉ မၼ်း သေလႄႈ ဝႆႈသႃ ၵူဝ်းၵႂၢႆႇ ၽြႃးပဵၼ်ၸဝ်ႈ ဢေႃႈ။ 22ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ယူဝ်းသႅပ်ႈ၊ၵေႃႈ၊ၸူဝ်ႈ ဢၼ် မၼ်း ဢမ်ႇ ပႆႇ တၢႆ ၼၼ်ႉ မၼ်း လၢတ်ႈ လူၺ်ႈ လွင်ႈ ၵူၼ်း မဵဝ်း ဢိသရေး၊တင်းလၢႆ၊တၵ်း ဢွၵ်ႇ မိူင်း ဢေးၵျိပ်ႉ၊ၵႂႃႇ ၼၼ်ႉ သေလႄႈ သင်ႇ လၢတ်ႈ လွင်ႈ တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် တီႈ တူဝ်တၢႆ မၼ်း ၼၼ်ႉ ဢေႃႈ။ 23ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ပေႃႈ မႄႈ မူဝ်းသေႇ၊ၼၼ်ႉ၊ၵိူတ်ႇလဵင်ႉ မၼ်း မႃး ယဝ်ႉ လႄႈ ဢဝ် သိူင်ႇ ဝႆႉ သၢမ် လိူၼ် တဵမ်တဵမ်၊ၵွပ်ႈပိူဝ်ႈ ၶဝ် ႁၼ် လုၵ်ႈဢွၼ်ႇ ၼၼ်ႉ ႁၢင်ႈလီ လႄႈ ၶဝ် ဢမ်ႇ ၵူဝ် ဢမ်ႇ ႁႄ တႃႇ တေ ထဵင် ပႅတ်ႈ ဢမိင်ႉ ၶုၼ်ႁေႃၶမ်း ဢေႃႈ။ 24ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မူဝ်းသေႇ၊ၼၼ်ႉ၊မိူဝ်ႈ ဢၼ် ဢသၢၵ်ႈ ယႂ်ႇမႃး ယဝ်ႉ ၼၼ်ႉ ၸိုင်၊မၼ်း ဢမ်ႇ ၶၢမ်ႇ ႁႂ်ႈ ၽူႈလႂ် ႁွင်ႉ မၼ်း ဝႃႈ ပဵၼ် လုၵ်ႈၸၢႆး၊ဢၼ် လုၵ်ႈယိင်း ၶုၼ်ႁေႃၶမ်း ၽႃႇရေႃး၊လဵင်ႉ ၼၼ်ႉ ဢေႃႈ။- 25မၼ်း မီး ၸႂ် ၶႂ်ႈ ၶၢမ်ႇ တုၵ်ႉၶႃႉ တၢင်း ၽၢၼ် လူၺ်ႈ ၵၼ် တင်း ၵူၼ်း ၽြႃးပဵၼ်ၸဝ်ႈ တင်းလၢႆ၊ၼႃႇ သေ တၢင်း ဢၼ် မူၼ်ႈပျေႃႇ ၵမ်းဢွၼ်ႇၼိုင်ႈ ၵႃႈၼႂ်း ၸေးၸိမ်ႇ ဢပျတ်ႈ ၼၼ်ႉ ဢေႃႈ။- 26မၼ်း ႁု မၢတ်ႈ လွင်ႈတၢင်း ဢၼ် ၶၢမ်ႇ တၢင်း ၽၢၼ် ဢၼ် သႄႉသွမ်း ၵွပ်ႈပိူဝ်ႈ ၸဝ်ႈ ၶရိၸ်ႈ၊ၼၼ်ႉ၊ပဵၼ် ၸေးၸိမ်ႇ ဢၼ် ယဵင်ႈၶႅၼ်း မျၢတ်ႈ ၼႃႇ သေ ၸေးၸိမ်ႇ ၽၼ်ႇတႃႇ မိူင်း ဢေးၵျိပ်ႉ၊တင်းသဵင်ႈတင်းလူင် ၼၼ်ႉ လႄႈ မၼ်း မုင်ႈမွင်း တေ လႆႈ ႁပ်ႉ ဢဝ် ဢၵျူဝ်း ၵျေးၸူး ၼႂ်း ဝၼ်း လိုၼ်း မိူဝ်းၼႃႈ ၼၼ်ႉ ဢေႃႈ။ 27ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မူဝ်းသေႇ၊ၼၼ်ႉ၊ယင်း ဢမ်ႇ ၵူဝ် ဢမ်ႇ ႁႄ တေႃးသႃႉ တၢင်း ၸႂ်မႆႈ ၶုၼ်ႁေႃၶမ်း လႄႈ ဢွၵ်ႇ မိူင်း ဢေးၵျိပ်ႉ၊ၵႂႃႇ ဢေႃႈ။ မၼ်း မီး ၸႂ် မၼ်ႈၶိူင်ႇ မိူၼ် ၸိူဝ်ႉ ၼင်ႇ ဢၼ် မၼ်း ႁၼ် ၽြႃးပဵၼ်ၸဝ်ႈ ဢၼ် ဢဝ် တင်း တႃ တူၺ်း ဢမ်ႇ ႁၼ် လႆႈ ၼၼ်ႉ ဢေႃႈ။- 28ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မၼ်း တႄႇတင်ႈ ပွႆး ပသၶႃႇ၊သေလႄႈ၊သင်ႇ လၢတ်ႈ ႁႂ်ႈ ဢဝ် လိူတ်ႈ ၽႅတ်း သႂ်ႇ တီႈ ၽၵ်းတူ၊ၼင်ႇ ႁိုဝ် ၸဝ်ႈ တမၢၼ်ႇ ဢၼ် မႃး ယႃႉ လု ဢဝ်တၢႆ ၼၼ်ႉ၊တၵ်း ဢမ်ႇ ဢဝ်တၢႆ လုၵ်ႈတူၼ်ႈ ၵူၼ်း မဵဝ်း ဢိသရေး၊ၶဝ် ၼၼ်ႉ ဢေႃႈ။ 29ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ၵူၼ်း မဵဝ်း ဢိသရေး၊ၶဝ် လႆႈ ဢၶႂၢင်ႉ ဢၼ် ပႆ ၽႃႇ လတ်း ပၢင်ႇလၢႆႇ လႅင်၊ၵႂႃႇ မိူၼ် ၸိူဝ်ႉ ၼင်ႇ ဢၼ် ပႆ ၵႃႈၼိူဝ် လိၼ် ႁႅင်ႈ ဢေႃႈ။ ၼႂ်း မိူဝ်ႈ ဢၼ် ၵူၼ်း မဵဝ်း ဢေးၵျိပ်ႉ၊ၶဝ် ၶတ်းၸႂ် လႄႈ ဢၢင်ႈ တၵ်း လမ်း ၸွမ်း ၼၼ်ႉ ၸိုင်၊ၼမ်ႉ လုပ်ႇ ၶဝ် တၢႆ ပႅတ်ႈ မူတ်း ဢေႃႈ။ 30ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ လမ်း ဝဵင်း ယေႇရိၶူဝ်း၊လႆႈ ၵၢၼ်ႉ တူၵ်း လူမ်ႉ ၵႂႃႇ ဝၢႆးသေ ၵူၼ်း မဵဝ်း ဢိသရေး၊ၶဝ်၊ပႆ လဵပ်ႈႁွပ်ႈ ၸဵတ်း ဝၼ်း တဵမ်တဵမ် ၼၼ်ႉ ဢေႃႈ။ 31ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မႄႈမွၵ်ႇယႃႈ ရႃႇၶပ်ႉ၊ၼၼ်ႉ၊ယင်း ဢမ်ႇ လႆႈ လု လႆႈ လႅဝ် ၸွမ်း ၶဝ် ၸိူဝ်း ဢၼ် ဢမ်ႇ ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ၊ၵွပ်ႈပိူဝ်ႈ မၼ်း ႁဵတ်းၵေႃႉသႄႈ ၵၼ် တင်း ၵူၼ်း သွပ်ႇၶၢဝ်ႇ ၵူၼ်း မဵဝ်း ဢိသရေး၊ၶဝ် ၸိူဝ်း ၼၼ်ႉ လႄႈ ႁပ်ႉတွၼ်ႈ ဢဝ် ၶဝ် ၼၼ်ႉ ဢေႃႈ။ 32လိူဝ် သေ ၼၼ်ႉ၊တေ ႁႂ်ႈ ၵဝ် လၢတ်ႈ ထႅင်ႈ ႁိုဝ်း။ လူၺ်ႈ လွင်ႈ ၸႃႉၸဵမ် ၵိတိဢုၼ်ႇ၊ပႃႇရၵ်ႉ၊သၢမ်ႇသုၼ်ႇ၊ယေႇၽတႃႉ၊ဢိၵ်ႇတင်း လွင်ႈ တႃႇဝိတ်ႈ၊သမူၺ်ႇလႃႉ၊တင်း ပရေႃးၽႅတ်ႈ တင်းလၢႆ ၸိူဝ်း ၼၼ်ႉ၊လၢတ်ႈ ဢမ်ႇ သဵင်ႈ လႆႈ ယဝ်ႉ။- 33ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ ၶဝ် ၼၼ်ႉ လႆႈ တိုၵ်းတေႃး ပႄႉၼႅင်ႇ ဝၢၼ်ႈမိူင်း တင်းမူတ်း၊လႆႈ ၸီႇယၢင်ႇ ၸွမ်းၼင်ႇ တြႃး ဢၼ် သိုဝ်ႈတေႃႇ၊လႆႈ ႁပ်ႉ ဢဝ် ဢၵျူဝ်း ၸွမ်းၼင်ႇ ၵတိ ၸဝ်ႈ၊လႆႈ ဢိုတ်း သူပ်း သၢင်ႇသီႈ၊- 34လႆႈ မွတ်ႇ ပႅတ်ႈ ႁႅင်း ၽႆး၊လႆႈ လွတ်ႈၽေး လၢပ်ႇ ၽေး လႅဝ်း၊ၼႂ်း တၢင်း ဢၼ် ၶဝ် ႁႅင်းဢူၼ်ႈ ၼၼ်ႉ ၵေႃႈ လႆႈ ႁႅင်း ယႂ်ႇမႃး၊လႆႈ ပဵၼ် ၵူၼ်း ဢၼ် ႁႅင်း ၶႅင် ၼႂ်း ၼႃႈ သိုၵ်း၊လႆႈ ပႄႉၼႅင်ႇ တပ်ႉသိုၵ်း ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ဢေႃႈ။- 35ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ မႄႈယိင်း ၶဝ် ၵေႃႈ၊သမ်ႉ ၶိုၼ်း လႆႈ လုၵ်ႈလၢင်း တူဝ်ၸဝ်ႈၵဝ်ႇ၊လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ။ ၵူၼ်း ၵမ်ႈၽွင်ႈ ယင်း ဢမ်ႇ ႁပ်ႉ ၶၢမ်ႇ ဢဝ် တၢင်း ဢၼ် လွတ်ႈလႅဝ်း လႄႈ လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး လႄႈ တၢႆ ၵႂႃႇ ဢေႃႈ။ လွင်ႈ မၼ်း ၸမ်ႉ၊ၶဝ် ၶႂ်ႈ လုၵ်ႉ ၶိုၼ်းလိပ်း လႄႈ မီး ဢသၢၵ်ႈ ဢၼ် ယဵင်ႈၶႅၼ်း မျၢတ်ႈ လီ ၼႃႇ ၼၼ်ႉ ဢေႃႈ။- 36ၵမ်ႈၽွင်ႈ ၵေႃႈ၊လႆႈ ၶၢမ်ႇ တၢင်း ဢၼ် သႄႉသွမ်း လူလၢႆ၊ဢိၵ်ႇတင်း လႆႈ ၶၢမ်ႇ တၢင်း ဢၼ် ပေႃႉ ယႅၼ်ႉ ဢမ်ႇၵႃး၊လႆႈ ၶၢမ်ႇ တၢင်း ဢၼ် ၽုၵ်ႇ မတ်ႉ၊ဢိၵ်ႇတင်း တၢင်း ဢၼ် ဢဝ် ၶင် ၼႂ်း ၶွၵ်ႈ ဢေႃႈ။- 37ၶဝ် လႆႈ ၶၢမ်ႇ တၢင်း ဢၼ် ဢဝ် မၢၵ်ႇႁိၼ် ပိုဝ်ႈ သႂ်ႇ၊တၢင်း ဢၼ် ဢဝ် လဵၵ်း လိူဝ်ႈ ထိူဝ် ၶၢတ်ႇ ပဵၼ် ပွတ်း ပဵၼ် တွၼ်ႈ၊လႆႈ ၶၢမ်ႇ တၢင်း ဢၼ် ၸၢမ်းတူၺ်း လႄႈ ယႃႉယုၵ်ႉ၊လႆႈ ၶၢမ်ႇ တၢင်း ဢၼ် ဢဝ် လၢပ်ႇ ၽၼ်း တၢႆ ၸိူဝ်း ၼၼ်ႉ ဢေႃႈ။ သမ်ႉ လႆႈ ၶၢမ်ႇ ယၢၵ်ႈ ၶၢမ်ႇ ၽၢၼ် ၼႃႇ၊ဢိၵ်ႇတင်း လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ယူႇ လႄႈ လႆႈ ၼုင်ႈ မႆ ၼင် သူဝ်း ၼင် ပႄႉ သေ ၵႂႃႇ မႃး ယူႇ ဢေႃႈ။- 38လေႃးၵႃႉ ၼႆႉ၊ဢမ်ႇလီ ဢမ်ႇထုၵ်ႇ ပုၼ်ႈ ၶဝ် ယဝ်ႉ။ ၶဝ် ၼၼ်ႉ လႆႈ လႄႇ ၵႂႃႇလႄႇ မႃး ၼႂ်း ထိူၼ်ႇလႅင်ႉ၊ၼႂ်း ၵႄႈ ႁူၺ်ႈ တႄးလွႆ လႄႈ လႆႈ သွၼ်ႈ ယူႇ ၼႂ်း ထမ်ႈ ၼႂ်း ႁူး လိၼ် လႂ် ဢေႃႈ။ 39ၶဝ် တင်းသဵင်ႈတင်းလူင် ၼၼ်ႉ၊ပိၵ်ႉသမ်ႉ လႆႈ ၶၢမ်ႇ ဢဝ် ဢၵျူဝ်း တၢင်း ဢၼ် ယွင်ႈယေႃး ၵွပ်ႈပိူဝ်ႈ တၢင်း ဢၼ် ၶဝ် ယုမ်ႇမၢတ်ႈ ၼၼ်ႉ သေၵေႃႈ၊ၶဝ် ဢမ်ႇ လႆႈ ၶၢမ်ႇ ဢဝ် ဢၵျူဝ်း ၵျေးၸူး ၵတိ ၸဝ်ႈ ၼၼ်ႉ။- 40ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ၽြႃးပဵၼ်ၸဝ်ႈ လႆႈ တႅပ်းတတ်းၸႂ် သေယဝ်ႉ၊မီး တၢင်းၵျၢမ်ႇတၢင်းပွင် ဢၼ် ယဵင်ႈၶႅၼ်း လီ ၼၼ်ႉ ပုၼ်ႈ ႁဝ်း ယဝ်ႉ ဢေႃႈ။ တၢင်း ဢဵၼ်းဢၢၼ်း မၼ်းၸဝ်ႈ ၼၼ်ႉ ၸမ်ႉ၊ၶႂ်ႈႁႂ်ႈ ၶဝ် ၸိူဝ်း ဢၼ် သိူၵ်ႈသမ်ႇ လႄႈ ၵႂႃႇ မႃး လူၺ်ႈ ၵၼ် တင်း ႁဝ်း ၼၼ်ႉ ၵူၺ်း ၸင်ႇ၊တေ လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ ၸေးၸုမ်ႇ ဢေႃႈ။


text: 1ပိူဝ်ႈ ၼႆ လႄႈ ၵဝ် ၶႂ်ႈ ထၢမ် ဝႃႈ၊ၸွင်ႇ ၽြႃးပဵၼ်ၸဝ်ႈ ပႄႇပႅတ်ႈ ၵူၼ်း မဵဝ်း မၼ်းၸဝ်ႈ မဵဝ်း ဢိသရေး၊ၼၼ်ႉ ႁိုဝ်း။ မၼ်း ဢမ်ႇၸႂ်ႈ ၸိူဝ်ႉ ၼင်ႇ ၼၼ်။ တူဝ် ၵဝ် ၼႆႉ ပဵၼ် ၵူၼ်း မဵဝ်း ဢိသရေး၊ဢၼ် ပဵၼ် ၸိူဝ်ႉၶိူဝ်း ပူႇမွၼ်ႇ ႁဝ်း ဢႃႇပြႃႇႁၢမ်ႇ၊ၵႃႈၼႂ်း ၸိူဝ်ႉၶိူဝ်း ပိၼ်ႇယႃႇမိၼ်ႇ၊ဢေႃႈ။- 2ၽြႃးပဵၼ်ၸဝ်ႈ ဢမ်ႇ ပႄႇပႅတ်ႈ ၵူၼ်း မဵဝ်း ဢၼ် မၼ်းၸဝ်ႈ လိူၵ်ႈၵဵပ်း ဢဝ် ဝႆႉ ၸဵမ်မိူဝ်ႈ ဢွၼ်တၢင်း ၼၼ်ႉ။ သူ ဢမ်ႇ ႁု ၼႂ်း ၵျၢမ်းလိၵ်ႈ ၶေႃႈ ဢၼ် လၢတ်ႈ လွင်ႈ သြႃႇ ဢေးလိယႃႉ၊တွင်းပၢၼ်ႇ ၽြႃးပဵၼ်ၸဝ်ႈ လႄႈ တၢင်ႇ ဢပျတ်ႈ ၵူၼ်း မဵဝ်း ဢိသရေး၊ၼၼ်ႉ ႁိုဝ်း။- 3မၼ်း ဝႃႈ၊ "ဢူဝ်း ၽြႃး တီႈၶႃႈ။ ၶဝ် ဢဝ် ပရေႃးၽႅတ်ႈ ၸဝ်ႈႁဝ်း တင်းလၢႆ တၢႆ ယဝ်ႉ လႄႈ ယႃႉ ၽဵဝ်ႈ ၶဵင်ႇ တၢင်းလူႇ ၸဝ်ႈႁဝ်း တင်းလၢႆ ပႅတ်ႈ ယဝ်ႉ ၶႃႈ ဢေႃႈ။ ၵိုတ်းၵျၢၼ်ႇ ၵဝ်ၶႃႈ ၵေႃႉလဵဝ် ၵူၺ်း ယဝ်ႉ လႄႈ ၶဝ် ယင်း ၵျၢမ်ႇ ႁႃ ဢဝ် ၵဝ်ၶႃႈ တၢႆ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 4ၽြႃးပဵၼ်ၸဝ်ႈ ၶိုၼ်း တွပ်ႇ လၢတ်ႈ မၼ်း ၸိူဝ်ႉႁိုဝ် ဝႃႈၼႆ ၸမ်ႉ၊ "ၵဝ် ဢဝ် ၵူၼ်း ၸဵတ်း ႁဵင် ဢၼ် ဢမ်ႇ ၶုပ်ႉၶဝ်ႇ ဝႆႈ ၽြႃး ပႃႇလႃႉ၊ၼၼ်ႉ ၵိုတ်းၵျၢၼ်ႇ ဝႆႉ ပုၼ်ႈ ၵဝ် ယူႇ ယဝ်ႉ၊" ဝႃႈ ၼင်ႇ ၼႆ ဢေႃႈ။- 5မိူၼ်ၼင်ႇ ၼၼ် ယၢမ်း မိူဝ်ႈလဵဝ် ၵေႃႈ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ဢဝ် တင်း ၵျေးၸူး ၸဝ်ႈ တၢင်း ဢၼ် ဢဵတ်းလူ လိူၵ်ႈၵဵပ်း ဢဝ် ဝႆႉ ၼၼ်ႉ ၸိူဝ်း ဢၼ် ၵိုတ်းၵျၢၼ်ႇ ဝႆႉ ယင်း မီး ယူႇ ဢေႃႈ။- 6ပေႃး မၼ်း ပဵၼ် ၵွပ်ႈပိူဝ်ႈ ၵျေးၸူး ၸဝ်ႈ ၸိုင်၊မၼ်း ဢမ်ႇၸႂ်ႈ ၵွပ်ႈပိူဝ်ႈ တၢင်းၵမ် တၢင်းၵျၢင်ႉ ၶဝ်။ သင် ဝႃႈ တၢင်း ဢၼ် လိူၵ်ႈၵဵပ်း ဢဝ် ၼၼ်ႉ ပဵၼ် ၵွပ်ႈပိူဝ်ႈ တၢင်းၵမ် တၢင်းၵျၢင်ႉ ၸိုင်၊ၵျေးၸူး ၸဝ်ႈ ၼၼ်ႉ ဢမ်ႇ ပဵၼ် ၵျေးၸူး ၸဝ်ႈ ၸႅတ်ႈ ၸႅတ်ႈ ယဝ်ႉ ဢေႃႈ။ 7ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ၸိူဝ်ႉႁိုဝ်။ ၵူၼ်း မဵဝ်း ဢိသရေး၊ဢမ်ႇ ထူပ်းၺႃး လွင်ႈတၢင်း ဢၼ် ၶဝ် သွၵ်ႈႁႃ ၼၼ်ႉ လႄႈ ၵူၼ်း ၸိူဝ်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ဝႆႉ ၼၼ်ႉ ၵူၺ်း လႆႈ ထူပ်းၺႃး ဢေႃႈ။ တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ ၸမ်ႉ၊ၸႂ် တိုမ် ၸႂ် တၼ် ဢမ်ႇ ငိၼ်း တၢင်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ၼၼ်ႉ။- 8မၼ်း မႅၼ်ႈ ၸွမ်းၼင်ႇ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၽြႃးပဵၼ်ၸဝ်ႈ ႁဵတ်း ႁႂ်ႈ မၢၵ်ႇတႃ ႁူဝ်ၸႂ် ၶဝ် ၼူၵ်ႇတၼ် လႄႈ၊ႁၢၼ်ႉ တေႃႇ ဝၼ်း မိူဝ်ႈၼႆႉ မၢၵ်ႇတႃ ၶဝ် ဢမ်ႇ ၸၢင်ႈ ႁၼ်၊ႁူ ၶဝ် ဢမ်ႇ ၸၢင်ႈ ငိၼ်း၊" ဝႃႈ ၼင်ႇ ၼႆ ၼၼ်ႉ ဢေႃႈ။- 9ၶုၼ်ႁေႃၶမ်း တႃႇဝိတ်ႈ၊သမ်ႉ လၢတ်ႈ လႄႈ ဝႃႈ၊ "ႁႂ်ႈ တၢင်း ဢၼ် ၶဝ် ၵိၼ် မူၼ်ႈ ၵိၼ် ပျေႃႇ ၼႂ်း ပွႆး ၼၼ်ႉ ပဵၼ် တူင်ႇႁႅဝ်ႉ တူင်ႇၶိုမ်း တီႈ ၶဝ်၊ပဵၼ် ၶတ်း ႁၢဝ်ႇ ပုၼ်ႈ ၶဝ် သေၵမ်း လူၺ်ႈ။ ႁႂ်ႈ ၶဝ် လႆႈ လူမ်ႉ ပင်း လႄႈ လႆႈ ၶၢမ်ႇတၢမ်ႇ ဢပျတ်ႈ ၶဝ် သေၵမ်း လူၺ်ႈ။- 10ႁႂ်ႈ မၢၵ်ႇတႃ ၶဝ် မွတ်ႇ ၵႂႃႇ ထၢၼ်ႈပေႃး ဢမ်ႇ ႁၼ် လႆႈ လႄႈ၊ ႁႂ်ႈ လင် ၶဝ် ၵွမ်း လူၺ်ႈ တုၵ်ႉၶႃႉ တႃႇသေႇ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 11ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၵဝ် ၶႂ်ႈ ထၢမ် ဝႃႈ၊မိူဝ်ႈ ဢၼ် ၵူၼ်း မဵဝ်း ၵျူး၊ၶဝ် ၶီႈလိုတ်း ၼၼ်ႉ ၸွင်ႇ ၶဝ် လူမ်ႉ တူၵ်း လုလႅဝ် ၵႂႃႇ ႁိုဝ်း။ မၼ်း ဢမ်ႇ ပဵၼ် ၸိူဝ်ႉ ၼင်ႇ ၼၼ်။ ၵွပ်ႈပိူဝ်ႈ ၶဝ် ႁဵတ်း ဢပျတ်ႈ လႄႈ တြႃး တၢင်း ဢၼ် ၵႄႇၶျွတ်ႈ ဢဝ် လႆႈ ႁွတ်ႈထိုင် ၵႃႈတီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း၊ၼင်ႇ ႁိုဝ် ၵူၼ်း မဵဝ်း ဢိသရေး၊တၵ်း ၶွႆ ၶဝ် ဢေႃႈ။- 12ပေႃး ဝႃႈ ဢပျတ်ႈ ၵူၼ်း မဵဝ်း ဢိသရေး၊ၶဝ် ပွင် ဢၵျူဝ်း တၢင်းလီ မၢင်ႇၵလႃႇ လိူင်ႇ ၼမ်ၼႃႇ ပုၼ်ႈ ၵူၼ်းလေႃးၵီႇ လႄႈ တၢင်း ဢၼ် တူၵ်း သုမ်း ၶဝ် ပွင် ဢၵျူဝ်း တၢင်းလီ မၢင်ႇၵလႃႇ လိူင်ႇ ၼမ်ၼႃႇ ပုၼ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၸိုင်၊မၼ်း တေ ယဵင်ႈၶႅၼ်း မီး ဢၵျူဝ်း တၢင်းလီ မၢင်ႇၵလႃႇ ထၼ်ႇ ႁိုဝ်။ ၽိူဝ်ႇ ထိုင် ၵူၼ်း မဵဝ်း ဢိသရေး၊တင်းလၢႆ ၵေႃႈ ၶဝ်ႈပႃး ၼႂ်း ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ် ၼၼ်ႉ ဢေႃႈ။ 13ၵမ်း ၼႆႉ ၵဝ် ၶႂ်ႈ ဢုပ်ႇ သူ ဢၼ် ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ ဢေႃႈ။ ၵွပ်ႈပိူဝ်ႈ ၵဝ် ပဵၼ် တမၢၼ်ႇၸဝ်ႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၵႃႈတီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ လႄႈ ၵဝ် ဢဝ် ၵုင်ႇ ဢဝ် မုၼ် လူၺ်ႈ ဢရႃႇ ၵဝ် ဢေႃႈ။- 14ၵဝ် ၶႂ်ႈ ႁဵတ်း ၸိူဝ်ႉ ၼင်ႇ ၼႆ ႁႂ်ႈ ၵူၼ်း မဵဝ်း ၵဝ် ၶွႆ ၼင်ႇ ႁိုဝ် ၶဝ် ၵမ်ႈၽွင်ႈ တၵ်း လႆႈ ၶၢမ်ႇ တၢင်း ဢၼ် ၸဝ်ႈၽြႃး ၵႄႇၶျွတ်ႈ ဢဝ် ၶဝ် ဢေႃႈ။- 15လွင်ႈ မၼ်း ၸမ်ႉ၊ၼႂ်း မိူဝ်ႈ ဢၼ် ၸဝ်ႈၽြႃး မၢင် ပႅတ်ႈ ၵူၼ်း မဵဝ်း ဢိသရေး၊ၼၼ်ႉ ၵူၼ်းလေႃးၵီႇ လႆႈ ၶိုၼ်း လီ ၵၼ် တင်း ၸဝ်ႈၽြႃး ဢေႃႈ။ ပိူဝ်ႈ ၼႆ လႄႈ ပေႃး ၸဝ်ႈၽြႃး ႁပ်ႉ ဢဝ် ၵူၼ်း ဢိသရေး၊ၶဝ် ၸိုင်၊မၼ်း တၵ်း ပဵၼ် ၸိူဝ်ႉ ၼင်ႇ ႁိုဝ်၊မၼ်း တေ မိူၼ် ၸိူဝ်ႉ ၼင်ႇ ၵူၼ်းတၢႆ လႆႈ ၶိုၼ်းလိပ်း မီး ဢသၢၵ်ႈ မႃး ဢေႃႈ။ 16ပေႃး ဢဝ် ၶဝ်ႈမုၼ်း ဢၼ် ဝိတ်း ဢွၼ်တၢင်း ပိူၼ်ႈ ၼၼ်ႉ လႆႈ သၢၵ်ႈၵၢပ်ႈ ၽြႃးပဵၼ်ၸဝ်ႈ ၸိုင်၊ၶဝ်ႈမုၼ်း တင်း ႁူၺ်ႇ ၵေႃႈ ပဵၼ် ၶွင် မၼ်းၸဝ်ႈ ဢေႃႈ။ မိူၼ် ၸိူဝ်ႉ ၼင်ႇ ၼၼ် ပေႃး ဢဝ် ႁၢၵ်ႈ မႆႉ သၢၵ်ႈလူႇ ၽြႃးပဵၼ်ၸဝ်ႈ ၸိုင်၊ၵိင်ႇ မၼ်း ၵေႃႈ ပဵၼ် ၶွင် မၼ်းၸဝ်ႈ ဢေႃႈ။- 17ၵိင်ႇ တူၼ်ႈသၢၼ်ႇလုၼ်ႇ ဢၼ် လုမ်းလႃး ဝႆႉ လီ လီ ၵမ်ႈၽွင်ႈ ၼၼ်ႉ ၸဝ်ႈ မၼ်း တႅပ်း သေယဝ်ႉ၊သမ်ႉ ဢဝ် ၵိင်ႇ တူၼ်ႈသၢၼ်ႇလုၼ်ႇ ထိူၼ်ႇ မႃး ၵပ်း သႂ်ႇ ၵႃႈတီႈ တေႃမႆႉ ၵဝ်ႇ ၼၼ်ႉ ဢေႃႈ။ သူ ၸိူဝ်း ဢၼ် ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼႆႉ ပဵၼ် ၸိူဝ်ႉ ၼင်ႇ ၵိင်ႇ တူၼ်ႈသၢၼ်ႇလုၼ်ႇ ထိူၼ်ႇ ၼၼ်ႉ လႄႈ တေႃႈလဵဝ် ၼႆႉ သူ လႆႈ ၶၢမ်ႇ ဢဝ် ဢၵျူဝ်း ၽၢႆႇ ၸႂ်ဝိၺိၺ်ႇ ႁူမ်ႈ ၵၼ် တင်း ၵူၼ်း မဵဝ်း ဢိသရေး၊ၶဝ် ယဝ်ႉ ဢေႃႈ။- 18ၵွပ်ႈပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼႆ လႄႈ သူ ယႃႇပေ သႄႉသွမ်း ၶဝ် ၸိူဝ်း ဢၼ် ၽြႃးပဵၼ်ၸဝ်ႈ တႅပ်း ၶဝ် မိူၼ် ၸိူဝ်ႉ ၼင်ႇ ၵိင်ႇ ဢၼ် ႁၵ်း ၵႂႃႇ ၼၼ်ႉ။ သူ တိုၼ်း ဢမ်ႇ မီး ဢၶႂၢင်ႉ ဢၼ် တၵ်း လႆႈ ဢုပ်ႇ ဝၢဝ်း တေႃႇ ၵိင်ႇ ဢၼ် ၶၢတ်ႇ ၵႂႃႇ ၼၼ်ႉ လႃးလႃး။ သူ ပဵၼ် ၵိင်ႇမႆႉ ၵူၺ်း ဢေႃႈ။ ၵိင်ႇ မၼ်း ဢမ်ႇ လဵင်ႉ ငဝ်ႈႁၢၵ်ႈ တူၼ်ႈ။ ငဝ်ႈႁၢၵ်ႈ တူၼ်ႈ လဵင်ႉ ၵိင်ႇ မၼ်း ဢေႃႈ။ 19သူ ၸၢင်ႈၶႄး တၵ်း လၢတ်ႈ ဝႃႈ၊ "ၵိင်ႇ ၸိူဝ်း ၼၼ်ႉ ၸဝ်ႈ မၼ်း တႅပ်း ႁႂ်ႈ မီး တေႃ ပုၼ်ႈ ၵဝ် တၵ်း ၵပ်း သႂ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 20ၸႂ်ႈ ယူႇ တႄႉ ဢေႃႈ။ ၶဝ် လႆႈ ၶၢမ်ႇ တႅပ်း ပႅတ်ႈ ၵွပ်ႈပိူဝ်ႈ ၶဝ် ဢမ်ႇ ယုမ်ႇမၢတ်ႈ ဢေႃႈ။ သူ ၸမ်ႉ၊လႆႈ ၵပ်း သႂ်ႇ ၵွပ်ႈပိူဝ်ႈ တၢင်းယုမ်ႇမၢတ်ႈ ဢေႃႈ။ ယႃႇပေ ထၢင်ႇယႂ်ႇ တူဝ်ၸဝ်ႈၵဝ်ႇ။ ႁႂ်ႈ မီး ၸႂ် ဢၼ် ၵူဝ်ယမ် ၸဝ်ႈၽြႃး တႃႉ။- 21ပေႃး ၽြႃးပဵၼ်ၸဝ်ႈ ယင်း ဢမ်ႇ သေလၢႆ ၵူၼ်း မဵဝ်း ဢိသရေး၊ၶဝ် ဢၼ် ဝႃႈ ၵိင်ႇ ၵဝ်ႇ ဢၼ် မၼ်းၸဝ်ႈ တႅပ်း ၼၼ်ႉ ၸိုင်၊သူ ထၢင်ႇ မၼ်းၸဝ်ႈ တၵ်း သေလၢႆ သူ ႁိုဝ်း။- 22ၽြႃးပဵၼ်ၸဝ်ႈ မီး ၸႂ် ၵရုၼႃႇ ဢဵတ်းလူ ထၼ်ႇ ႁိုဝ် ဢိၵ်ႇတင်း မၼ်းၸဝ်ႈ ၸၢင်ႈ ၸီႇယၢင်ႇ ပၼ်တၢမ်ႇ ႁႅင်း ၵႃႈႁိုဝ် ဢၼ် ဝႃႈ ၼၼ်ႉ၊တွင်း ဝႆႉ လီ လီ တႃႉ။ မၼ်းၸဝ်ႈ ပၼ်တၢမ်ႇ ႁႅင်း ၼႃႇ တီႈ ၶဝ် ၸိူဝ်း ဢၼ် လူမ်ႉ ပင်း ၼၼ်ႉ သေၵေႃႈ မၼ်းၸဝ်ႈ မီး ၸႂ် ၵရုၼႃႇ ၼိူဝ် သူ၊ပေႃး သူ တႄႇ ယူႇ ၼႂ်း ၵရုၼႃႇ မၼ်းၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ပေႃး သူ ယင်း ဢမ်ႇ တႄႇ ယူႇ ၼႂ်း ၵရုၼႃႇ ၼၼ်ႉ ၸိုင်၊သူ ၵေႃႈ တၵ်း လႆႈ ၶၢမ်ႇ တၢင်း ဢၼ် မၼ်းၸဝ်ႈ တႅပ်း ပႅတ်ႈ ဢေႃႈ။- 23ၵူၼ်း မဵဝ်း ဢိသရေး၊ၶဝ် ၵေႃႈ ပေႃး ၶဝ် ဢဝ် ပႅတ်ႈ ၸႂ် ဢၼ် ဢမ်ႇ ယုမ်ႇမၢတ်ႈ ၸိုင်၊မၼ်းၸဝ်ႈ တၵ်း ဢဝ် ၶဝ် ၶိုၼ်း ၵပ်းသိုပ်ႇ တီႈ တူၼ်ႈ မၼ်း၊ၵွပ်ႈပိူဝ်ႈ ၽြႃးပဵၼ်ၸဝ်ႈ မီး ဢႃႇၼႃႇ ဢၼ် ဢဝ် ၶဝ် ၵပ်းသိုပ်ႇ ၶိုၼ်း ၼၼ်ႉ ဢေႃႈ။- 24ပေႃး မၼ်းၸဝ်ႈ ၸၢင်ႈ ဢဝ် သူ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ဢၼ် ပဵၼ် ၵိင်ႇ တူၼ်ႈသၢၼ်ႇလုၼ်ႇ ထိူၼ်ႇ ဢၼ် ၶၢတ်ႇ ၵႂႃႇ ၼၼ်ႉ လႄႈ ပိၵ်ႉသမ်ႉ မၼ်း ဢမ်ႇၸႂ်ႈ မဵဝ်း မၼ်း သေၵေႃႈ ယင်း ဢဝ် ၵပ်းသိုပ်ႇ တီႈ တူၼ်ႈသၢၼ်ႇလုၼ်ႇ ဢၼ် လီ လႆႈ ၸိုင်၊မၼ်းၸဝ်ႈ ယဵင်ႈၶႅၼ်း ၸၢင်ႈ ဢဝ် ၵူၼ်း မဵဝ်း ဢိသရေး၊ဢၼ် ပဵၼ် ၵိင်ႇမႆႉ ၵဝ်ႇ ဢၼ် တႅပ်း ပႅတ်ႈ သေ ၵႃႈတီႈ တူၼ်ႈသၢၼ်ႇလုၼ်ႇ ဢၼ် လီ လႄႈ ၵပ်းသိုပ်ႇ ၶိုၼ်း ၵႃႈတီႈ တူၼ်ႈ ၵဝ်ႇ ၵဝ်ႇ ၶဝ် ၼၼ်ႉ ဢေႃႈ။ 25ပီႈၼွင်ႉ ၶဝ်႟။ ၼင်ႇ ႁိုဝ် သူ တၵ်း ဢမ်ႇ ထၢင်ႇယႂ်ႇ တူဝ်ၸဝ်ႈၵဝ်ႇ ၸိုင်၊ၵဝ် ၶႂ်ႈႁႂ်ႈ သူ ႁု တြႃး ဢၼ် လိုၵ်ႉ ဢၼ် လမ်ႇ ပိူင် ၼိုင်ႈ ဢၼ် ဝႃႈ၊တၢင်း ဢၼ် ၵူၼ်း မဵဝ်း ဢိသရေး၊ၶဝ် ႁူဝ်ၸႂ် ၼူၵ်ႇတၼ် ၼၼ်ႉ တၵ်း တိုၼ်း ပဵၼ် ယူႇ တႃႇသေႇ ဢမ်ႇၸႂ်ႈ။ ၵူၺ်း တၵ်း ပဵၼ် ၵႂႃႇ တေႃႇထိုင် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် ၶဝ်ႈ မႃး ၸေး မူတ်း မူတ်း ယဝ်ႉ ၼၼ်ႉ ဢေႃႈ။- 26ၼင်ႇ ၼၼ် လႄႈ ၵူၼ်း မဵဝ်း ဢိသရေး၊တင်း လူင် တၵ်း လႆႈ ၶၢမ်ႇ ၵႄႇၶျွတ်ႈ ဢဝ် ၸွမ်းၼင်ႇ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ၊ "ၸဝ်ႈ ၵႄႇၶျွတ်ႈ တၵ်း လုၵ်ႉ သေ ၵႃႈတီႈ လွႆ ၸိဢုၼ်ႇ၊မႃး လႄႈ ပႄႇ ၽဵဝ်ႈ ပႅတ်ႈ၊ ႁူဝ်ၸႂ် ဢၼ် ႁၢႆႉမိူၵ်ႈ သေ ၵႃႈတီႈ ၸိူဝ်ႉၶိူဝ်း ယႃႇၵုပ်ႈ၊ဢေႃႈ။- 27ၸဝ်ႈၽြႃး သမ်ႉ မီး ဢမိင်ႉ ဝႃႈ၊ 'မိူဝ်ႈ ဢၼ် ၵဝ် ဢဝ် ပႅတ်ႈ ဢပျတ်ႈ ၶဝ် ၼၼ်ႉ ၸိုင်၊ ၵဝ် တၵ်း ပၼ် ပတိၺိၺ်ႇ တြႃး ၼႆႉ တီႈ ၶဝ် ဢေႃႈ၊' " ဝႃႈ ၼင်ႇ ၼႆ ၼၼ်ႉ ဢေႃႈ။ 28ၵွပ်ႈပိူဝ်ႈ ၶဝ် ပႄႇပႅတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ လႄႈ ၵူၼ်း မဵဝ်း ဢိသရေး၊ၶဝ် ပဵၼ် ရၢၼ်ႇသူႇ ၽြႃးပဵၼ်ၸဝ်ႈ သေလႄႈ လႆႈ ပဵၼ် ဢၵျူဝ်း ပုၼ်ႈ သူ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ဢေႃႈ။ ၼင်ႇ ၼၼ် လႄႈ ၵွပ်ႈပိူဝ်ႈ ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ၶဝ် ၼၼ်ႉ လႄႈ ၶဝ် လႆႈ ပဵၼ် လုၵ်ႈ ႁၵ်ႉ မၼ်းၸဝ်ႈ ၸွမ်းၼင်ႇ ၵတိ မၼ်းၸဝ်ႈ ဝႆႉ တီႈ ပူႇမွၼ်ႇ ၶဝ် တင်းလၢႆ ၼၼ်ႉ ဢေႃႈ။- 29ပဵၼ် ၵွပ်ႈ ၸိူဝ်ႉႁိုဝ် ဝႃႈၼႆ ၸမ်ႉ၊မၼ်းၸဝ်ႈ ဢမ်ႇ မီး ၸႂ် ဢၼ် ၶိုၼ်း ၽွၵ်ႈပျၢၼ်ႇ ၵႃႈၼိူဝ် ၵျေးၸူး ဢၼ် မၼ်းၸဝ်ႈ လိူၵ်ႈၵဵပ်း ႁွင်ႉ ဢဝ် ဝႆႉ ဢိၵ်ႇတင်း ၵႃႈၼိူဝ် တၢင်း ဢၼ် မၼ်းၸဝ်ႈ ပၼ် မၢင်ႇၵလႃႇ တၢင်းလီ ၼၼ်ႉ ဢေႃႈ။- 30သူ ၸိူဝ်း ဢၼ် ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼႆႉ ပိၵ်ႉသမ်ႉ မိူဝ်ႈ ဢွၼ်တၢင်း ၼၼ်ႉ သူ ဢမ်ႇ ထွမ်ႇ ၵႂၢမ်း ၽြႃးပဵၼ်ၸဝ်ႈ သေၵေႃႈ တေႃႈလဵဝ် ၼႆႉ သူ လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ ၵွပ်ႈပိူဝ်ႈ ၵူၼ်း မဵဝ်း ဢိသရေး၊ၶဝ် ဢမ်ႇ ထွမ်ႇ ၵႂၢမ်း မၼ်းၸဝ်ႈ ၼၼ်ႉ ယဝ်ႉ။- 31မိူၼ်ၼင်ႇ ၼၼ် ၵူၼ်း မဵဝ်း ဢိသရေး၊ၶဝ် ဢမ်ႇ ထွမ်ႇ ၵႂၢမ်း တေႃႈလဵဝ် ၼႆႉ သေၵေႃႈ ၵွပ်ႈပိူဝ်ႈ သူ လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ ယဝ်ႉ လႄႈ ၶဝ် ၵေႃႈ တၵ်း လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ ယဝ်ႉ ဢေႃႈ။- 32လွင်ႈ မၼ်း ၸမ်ႉ၊ၼင်ႇ ႁိုဝ် ၽြႃးပဵၼ်ၸဝ်ႈ တၵ်း လႆႈ ၼႄပျႃး ၵျေးၸူး ၵရုၼႃႇ မၼ်းၸဝ်ႈ ၵႃႈတီႈ ၵူၼ်း တင်းလၢႆ ၸိုင်၊မၼ်းၸဝ်ႈ ပွႆႇ ႁႂ်ႈ ၵူၼ်း တင်းလၢႆ ႁဵတ်း ၸွမ်း ဢလူဝ်ႇ ၵၢင်ၸႂ် ၶဝ် ဢၼ် ဢမ်ႇ ၶႂ်ႈ ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ ၼၼ်ႉ ဢေႃႈ။ 33မုၼ် ၸေးၸိမ်ႇ ၽြႃးပဵၼ်ၸဝ်ႈ ယႂ်ႇ ၼႃႇ ဢေႃႈ။ ၺၢၼ်ႇ ပိင်ႇၺႃႇ မၼ်းၸဝ်ႈ လိုၵ်ႉ လမ်ႇ ၼႃႇ လူင်လၢင် ဢေႃႈ။ ၽူႈလႂ် တၵ်း ၶိုတ်း ထိုင် တၢင်း ဢၼ် မၼ်းၸဝ်ႈ ၸီႇယၢင်ႇ တႅပ်းတတ်း တြႃး ၼၼ်ႉ လႆႈ။ ၽူႈလႂ် တၵ်း ႁု သဵၼ်ႈတၢင်း မၼ်းၸဝ်ႈ လႆႈ။ 34မၼ်း ပဵၼ် ၸွမ်းၼင်ႇ ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "ၽူႈလႂ် ႁု ၸႂ်သၽေႃး ၸဝ်ႈ ၽြႃး။ ၽူႈလႂ် ၸၢင်ႈ တိူင်ႇပၢင်ႇ ပၼ် ဢၵျၢမ်ႇ မၼ်းၸဝ်ႈ လႆႈ။ 35ၽူႈလႂ် ယၢမ်ႈ ပၼ် သေ ၸိူဝ်ႉ သေ ပိူင် တီႈ မၼ်းၸဝ်ႈ၊ ႁႂ်ႈ မၼ်းၸဝ်ႈ ပေႃး လႆႈ ၶိုၼ်း တႅၼ်း ပၼ် ၼၼ်ႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 36လွင်ႈ မၼ်း ၸမ်ႉ၊ၶိူင်ႈပိူင် ၵႃႈမီး ၵူႈၸိူဝ်ႉၵူႈပိူင် ပဵၼ် မႃး သေ ၵႃႈတီႈ မၼ်းၸဝ်ႈ၊ပဵၼ် ယူႇ ၵွပ်ႈပိူဝ်ႈ မၼ်းၸဝ်ႈ၊ပုၼ်ႈတႃႇ မၼ်းၸဝ်ႈ ဢေႃႈ။ ႁႂ်ႈ မၼ်းၸဝ်ႈ မီး မုၼ်ၽုင်း ယူႇ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။


text: 1ပီႈၼွင်ႉ ၶဝ်႟။ မိူဝ်ႈ ဢၼ် ၵဝ် မႃး ၸူး သူ လႄႈ ႁေႃးလၢတ်ႈ တြႃး၊ၽြႃးပဵၼ်ၸဝ်ႈ ဢၼ် လိုၵ်ႉ ဢၼ် လမ်ႇ ၼၼ်ႉ ၸိုင်၊ၵဝ် ယင်း ဢမ်ႇ ဢဝ် ၵႂၢမ်း ပိင်ႇၺႃႇ ဢၼ် ၶိုၵ်ႉ၊ဢိၵ်ႇတင်း ၵႂၢမ်း ဢၼ် သုင် ဢၼ် ယႂ်ႇ သေလႄႈ သင်ႇ သွၼ်ပၼ် ဢေႃႈ။- 2ယၢမ်း မိူဝ်ႈ ဢၼ် ၵဝ် မီး ယူႇ လူၺ်ႈ တင်း သူ ၼၼ်ႉ ၵဝ် ဝႆႉၸႂ် ဝႃႈ၊ၵဝ် ဢမ်ႇ ႁု ၵႃႈသင်၊လိူဝ် သေ လွင်ႈ ၸဝ်ႈ ယေႇသု ၶရိၸ်ႈ၊ဢိၵ်ႇတင်း လွင်ႈ ဢၼ် မၼ်းၸဝ်ႈ လႆႈ ၶၢမ်ႇ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ၵူၺ်း ဢေႃႈ။- 3ပိူဝ်ႈ ၼႆ လႄႈ မိူဝ်ႈ ဢၼ် ၵဝ် မႃး ၸူး သူ ၼၼ်ႉ၊တူဝ်ၵႃႇယႃႉ ၵဝ် ႁႅင်းဢူၼ်ႈ သေ ၵူဝ်ႁႄ သၼ်ႇဝႆ ၼႃႇ လႄႈ၊- 4ၵႂၢမ်း ၵဝ် ဢိၵ်ႇတင်း တြႃး ဢၼ် ၵဝ် ႁေႃး ၼၼ်ႉ ဢမ်ႇ ပႃး ၼမ်ႉ ၵႂၢမ်း ဢၼ် ၵတ်ႉ ဢၼ် ၶၼ် ၼႂ်း ပိင်ႇၺႃႇ ၵူၼ်း။ ၵူၺ်းၵႃႈ၊ၵႂၢမ်း ၵဝ် ၼၼ်ႉ ၽုၺ်ႇၼႄ တၼ်းၶူဝ်း ဝိၺိၺ်ႇ ၽြႃးပဵၼ်ၸဝ်ႈ ထၢင်ႇထၢင်ႇသႃးသႃး ဢေႃႈ။- 5ပိူဝ်ႈ ၼႆ လႄႈ ႁႂ်ႈ တၢင်းယုမ်ႇမၢတ်ႈ သူ တႄႇ ယူႇ ၼႂ်း ပိင်ႇၺႃႇ ၵူၼ်း ဢမ်ႇၸႂ်ႈ၊တႄႇ ယူႇ ၼႂ်း တၼ်းၶူဝ်း ၽြႃးပဵၼ်ၸဝ်ႈ ဢေႃႈ။ 6တီႈ ၶဝ် ၸိူဝ်း ဢၼ် မီး ၸႂ်ဝိၺိၺ်ႇ ထူၼ်ႈ ၵႄႇ ၼၼ်ႉ ၵႂၢမ်း ဢၼ် ၵဝ် ႁေႃးလၢတ်ႈ ၼၼ်ႉ ပဵၼ် ပိင်ႇၺႃႇ ဢေႃႈ။ ၵူၺ်းၵႃႈ၊ပိင်ႇၺႃႇ ၼၼ်ႉ ဢမ်ႇၸႂ်ႈ ပိင်ႇၺႃႇ ၵူၼ်းလေႃးၵီႇ၊ပိင်ႇၺႃႇ တၼ်းၶူဝ်း ဢၼ် ဢုပ်ႉပိူင်ႇ လေႃးၵႃႉ ဢၼ် ၸၢင်ႈ ၽူင်ႉ ယၢႆႈ ႁၢႆ ၵႂႃႇ ၼၼ်ႉ ၵေႃႈ ဢမ်ႇၸႂ်ႈ ဢေႃႈ။- 7ၵဝ် ႁေႃးလၢတ်ႈ ပိင်ႇၺႃႇ ၽြႃးပဵၼ်ၸဝ်ႈ ဢၼ် လိုၵ်ႉ ဢၼ် လမ်ႇ၊ဢၼ် သိူင်ႇ ဝႆႉ လပ်ႉ ဝႆႉ ၵႃႈတီႈ ၵူၼ်း လႄႈ ပဵၼ် ပိင်ႇၺႃႇ ဢၼ် ၽြႃးပဵၼ်ၸဝ်ႈ မၵ်းၶၢၼ်း ဝႆႉ၊ပုၼ်ႈ မုၼ်ၽုင်း သရေႇ ႁဝ်း ၸဵမ်မိူဝ်ႈ ၵမ်ႇၽႃႇ လိၼ်မိူင်း ယင်း ဢမ်ႇ ပႆႇ တႄႇပဵၼ် မႃး ၼၼ်ႉ ယဝ်ႉ ဢေႃႈ။- 8ၶုၼ် လေႃးၵီႇ တင်းလၢႆ ဢမ်ႇ ႁု ပိင်ႇၺႃႇ ၼၼ်ႉ သေ ၸဝ်ႈ သေ ပႃး။ ပေႃး ၶဝ် ႁု ၸိုင်၊ၶဝ် တၵ်း ဢမ်ႇ ဢဝ် ၸဝ်ႈ ယေႇသု၊ၸဝ်ႈ ဢၼ် မီး မုၼ်ၽုင်း ၼၼ်ႉ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း ယဝ်ႉ။- 9မၼ်း မႅၼ်ႈ ၸွမ်း ၼႂ်း ၵျၢမ်းလိၵ်ႈ ဢၼ် တႅမ်ႈ ဝႆႉ ၼၼ်ႉ လႄႈ ဝႃႈ၊ "မဵဝ်း ဢၼ် ၵူၼ်း ဢမ်ႇ တွၼ်ႉ ႁၼ် တွၼ်ႉ ငိၼ်း၊ မဵဝ်း ဢၼ် ၵူၼ်း ၸဵၼ်းၸႃး ၶႆႈၸႂ် ဢမ်ႇ ၶိုတ်း ထိုင် ၼၼ်ႉ၊ ၽြႃးပဵၼ်ၸဝ်ႈ မႄးႁႅၼ်း ဝႆႉ ပုၼ်ႈ ၶဝ် ၸိူဝ်း ဢၼ် ႁၵ်ႉ မၼ်းၸဝ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 10ၵူၺ်းၵႃႈ၊ၵႃႈတီႈ ႁဝ်း ၼႆႉ ၽြႃးပဵၼ်ၸဝ်ႈ ဢဝ် ဝိၺိၺ်ႇ ၸဝ်ႈ ၼႄပျႃး လွင်ႈ ဢၼ် လိုၵ်ႉ ဢၼ် လမ်ႇ မၼ်းၸဝ်ႈ ဢေႃႈ။ လွင်ႈ မၼ်း ၸမ်ႉ၊ဝိၺိၺ်ႇ ၸဝ်ႈ ၸႅတ်ႈ တူၺ်း ၵူႈလွင်ႈ ၵူႈ တၢင်း ၸႃႉၸဵမ် တၢင်းၵျၢမ်ႇတၢင်းပွင် ၽြႃးပဵၼ်ၸဝ်ႈ ဢၼ် လိုၵ်ႉ ဢၼ် လမ်ႇ ၼၼ်ႉ ဢေႃႈ။- 11လိူဝ် သေ ၸႂ်ဝိၺိၺ်ႇ ၵူၼ်း ဢၼ် မီး ၼႂ်း တူဝ်ၸဝ်ႈၵဝ်ႇ ၼၼ်ႉ လႄႈ ၽူႈလႂ် ဢမ်ႇ ၸၢင်ႈ ႁု ၸႂ် ၵူၼ်း လႆႈ။ ၼႄး လဵဝ် ၵၼ် လိူဝ် သေ ဝိၺိၺ်ႇ ၽြႃးပဵၼ်ၸဝ်ႈ ၼၼ်ႉ ၽူႈလႂ် ၵေႃႈ ဢမ်ႇ ၸၢင်ႈ ႁု ၸႂ် ၽြႃးပဵၼ်ၸဝ်ႈ လႆႈ ဢေႃႈ။- 12ၵွပ်ႈပိူဝ်ႈ ၸိူဝ်ႉ ၼင်ႇ ၼႆ လႄႈ တၢင်း ဢၼ် ႁဝ်း ႁု သု ၵျေးၸူး ၸဝ်ႈ ၵႃႈ ဢၼ် ၽြႃးပဵၼ်ၸဝ်ႈ သွၼ်းလေႃႇ ပၼ် ႁဝ်း ၼၼ်ႉ၊ႁဝ်း ႁု ၵွပ်ႈပိူဝ်ႈ ႁဝ်း လႆႈ ႁပ်ႉတုင်း ဢဝ် ၸႂ်ဝိၺိၺ်ႇ ၵူၼ်းလေႃးၵီႇ ဢမ်ႇၸႂ်ႈ လႄႈ ႁဝ်း ႁု ၵွပ်ႈပိူဝ်ႈ ႁဝ်း လႆႈ ႁပ်ႉတုင်း ဢဝ် ဝိၺိၺ်ႇ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ လူင်း မႃး ၼၼ်ႉ ဢေႃႈ။ 13ပိူဝ်ႈ ၼႆ လႄႈ ႁဝ်း ဢမ်ႇ ႁေႃးလၢတ်ႈ ၵႂၢမ်း ဢၼ် ဢဝ် တင်း ပိင်ႇၺႃႇ ၵူၼ်း သင်ႇ သွၼ်ပၼ် ၼၼ်ႉ။ ႁဝ်း ဢဝ် ၵႂၢမ်း ဢၼ် ဝိၺိၺ်ႇ ၸဝ်ႈ သွၼ်ပၼ် ၼၼ်ႉ ႁေႃးလၢတ်ႈ တြႃး ဢၼ် ၸၢပ်ႈသႅင်ႇ ၵၼ် တင်း ဝိၺိၺ်ႇ ၸဝ်ႈ တီႈ ၶဝ် ၸိူဝ်း ဢၼ် မီး ဝိၺိၺ်ႇ ၸဝ်ႈ ၵူၺ်း တၵ်း ႁု ထွမ်ႇ ပွင်ႇၸႂ် ၼၼ်ႉ ဢေႃႈ။- 14ၽူႈလႂ် သေဢမ်ႇဝႃႈ၊ၵေႃႉ ဢၼ် ဢမ်ႇ မီး ဝိၺိၺ်ႇ ၸဝ်ႈ ၵႃႈၼႂ်း မၼ်း ၼၼ်ႉ ၸိုင်၊ဢမ်ႇ ၸၢင်ႈ ႁပ်ႉ တုင်း ဢဝ် သု ၵျေးၸူး ဢၼ် ဝိၺိၺ်ႇ ၽြႃးပဵၼ်ၸဝ်ႈ ပၼ် ၼၼ်ႉ လႆႈ။ မၼ်း ၸၢင်ႈ ထၢင်ႇ ၸိူဝ်း ၼၼ်ႉ ပဵၼ် ဢၼ် ဢမ်ႇ မီး ဢၵျူဝ်း လႄႈ မၼ်း ယင်း ဢမ်ႇ ႁု ထွမ်ႇ ပွင်ႇၸႂ် လႆႈ။ ၵွပ်ႈပိူဝ်ႈ ဢဝ် တင်း တႃ ဝိၺိၺ်ႇ ၸဝ်ႈ တူၺ်း ၵူၺ်း လႄႈ ၸၢင်ႈ ထူပ်း ႁၼ် ဢေႃႈ။- 15ၽူႈလႂ် သေဢမ်ႇဝႃႈ၊ၵေႃႉ ဢၼ် မီး ဝိၺိၺ်ႇ ၸဝ်ႈ ၼၼ်ႉ ၸၢင်ႈ ၸၵ်း ၽႄ တႅပ်းတတ်း ဢၵျူဝ်း ဢပျတ်ႈ ၵူႈၸိူဝ်ႉၵူႈမဵဝ်း လႆႈ၊ၵူၺ်းၵႃႈ၊ဢမ်ႇ မီး ၽူႈလႂ် ၸၢင်ႈ တႅပ်းတတ်း လွင်ႈ မၼ်း လႆႈ ဢေႃႈ။- 16မၼ်း မႅၼ်ႈ ၸွမ်း ၵႃႈၼႂ်း ၵျၢမ်းလိၵ်ႈ ဢၼ် တႅမ်ႈ ဝႆႉ လႄႈ ဝႃႈ၊ "ၽူႈလႂ် ႁု ၸႂ် ၸဝ်ႈၽြႃး လႆႈ။ ၽူႈလႂ် ၸၢင်ႈ ပၼ် ဢၵျၢမ်ႇ မၼ်းၸဝ်ႈ လႆႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ ႁဝ်း ၸမ်ႉ၊လႆႈ ၶၢမ်ႇ ဢဝ် ၸႂ်သၽေႃး ၸဝ်ႈ ၶရိၸ်ႈ၊ယဝ်ႉ ဢေႃႈ။


text: 1ၼႂ်း ဝၼ်းတၼၢင်းၼူၺ်ႇ ႁူဝ်ၼႂ် ၸဝ်ႉ ၸဝ်ႉ ၼၼ်ႉ၊မႄႈယိင်း ၸိူဝ်း ၼၼ်ႉ ပႃး ဢဝ် ၼမ်ႉမၼ်း ႁွမ် ဢၼ် ၶဝ် မႄးႁႅၼ်း ဝႆႉ ၼၼ်ႉ လႄႈ ၵႂႃႇၸူး ၵႃႈတီႈ ပိုင်ႈ ပႃႇႁဵဝ်ႈ မၼ်းၸဝ်ႈ ဢေႃႈ။- 2ၶဝ် ထူပ်း ႁၼ် မၢၵ်ႇႁိၼ် ၼၼ်ႉ ၵိင်ႈ ဢွၵ်ႇ သေ ၵႃႈတီႈ ပၢၵ်ႇ ပိုင်ႈ ပႃႇႁဵဝ်ႈ ၼၼ်ႉ ဝႆႉ ယဝ်ႉ လႄႈ၊- 3ၶဝ် ၶဝ်ႈ ၵႂႃႇ ၵႃႈၼႂ်း မၼ်း ဢေႃႈ။ ၵူၺ်းၵႃႈ၊ၶဝ် ဢမ်ႇ ႁၼ် တူဝ်တၢႆ ၸဝ်ႈ ယေႇသု၊ၼၼ်ႉ။- 4ၼႂ်း မိူဝ်ႈ ဢၼ် ၶဝ် ယင်း တိုၵ်ႉ ၵႂင်ၸႂ် လႄႈ ဢၢမ်း ယူႇ ၼၼ်ႉ ၸိုင်၊ၵူၼ်း သွင် ၵေႃႉ ဢၼ် ၼုင်ႈ ၶူဝ်း ဢၼ် ႁိူဝ်ႈလႅင်း ၼႃႇ ၼၼ်ႉ ပေႃႇမႃး ၸုၵ်း ယူႇ တီႈ ႁိမ်း ၶဝ် ဢေႃႈ။- 5ၼႂ်း မိူဝ်ႈ ဢၼ် ၶဝ် ၵူဝ်ႁႄ ၼႃႇ လႄႈ ၵူမ်ႈ ၼႃႈ ၸပ်း လိၼ် ယူႇ ၼၼ်ႉ ၸိုင်၊ၶဝ် သွင် ၵေႃႉ ၼၼ်ႉ လၢတ်ႈ လႄႈ ဝႃႈ၊ "ႁဵတ်းသင် လႄႈ သူ သွၵ်ႈႁႃ ၵေႃႉ ဢၼ် ဢသၢၵ်ႈလိပ်း ၵႃႈၼႂ်း ၶဝ် ၸိူဝ်း ဢၼ် တၢႆ ၼၼ်ႉ ၸိူဝ်ႉ ၼင်ႇ ႁိုဝ်။- 6မၼ်းၸဝ်ႈ ဢမ်ႇ မီး ၵႃႈတီႈ ၼႆႈ။ မၼ်းၸဝ်ႈ လုၵ်ႉၶိုၼ်းလိပ်း ယဝ်ႉ။ ၶေႃႈၵႂၢမ်း ဢၼ် မၼ်းၸဝ်ႈ လၢတ်ႈ တီႈ သူ ၵႃႈၼႂ်း မိူင်း ၵႃႇလိလႄး၊ၼၼ်ႉ လႄႈ ဝႃႈ၊- 7'လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ၼႂ်း မိုဝ်း ၵူၼ်းႁၢႆႉ တင်းလၢႆ လႄႈ ၶၢမ်ႇ တၢင်း ဢၼ် တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း သေယဝ်ႉ၊တၵ်း လုၵ်ႉၶိုၼ်းလိပ်း မႃး ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ ၶုၵ်းၸႂ်လႆႈ တႃႉ၊" ဝႃႈ ၼင်ႇ ၼႆ ဢေႃႈ။ 8မိူဝ်ႈ ၼၼ်ႉ၊မႄႈယိင်း ၸိူဝ်း ၼၼ်ႉ ၶုၵ်းၸႂ်လႆႈ ၶႆႈၸႂ်ထူပ်း ၶေႃႈၵႂၢမ်း မၼ်းၸဝ်ႈ ၸိူဝ်း ၼၼ်ႉ လႄႈ၊- 9လုၵ်ႉ တီႈ ပႃႇႁဵဝ်ႈ ပွၵ်ႈ မိူဝ်း ၵႂႃႇ သေယဝ်ႉ၊မွၵ်ႇလၢတ်ႈ လွင်ႈ တင်းသဵင်ႈတင်းလူင် တီႈ တမၢၼ်ႇၸဝ်ႈ သိပ်း ဢဵတ်း ပႃး၊ဢိၵ်ႇတင်း ၵူၼ်း တၢင်ႇၵေႃႉ တၢင်ႇ ၵူၼ်း တင်းသဵင်ႈတင်းလူင် ၸိူဝ်း ၼၼ်ႉ ဢေႃႈ။- 10မႄႈယိင်း ၸိူဝ်း ဢၼ် ၵႂႃႇ မွၵ်ႇလၢတ်ႈ လွင်ႈတၢင်း ၸိူဝ်း ၼၼ်ႉ ၸမ်ႉ၊ပဵၼ် မႃႇရိမႃႇၵတလႃႉ၊ယူဝ်းႁၢၼ်ႇၼႃႉ၊မႃႇရိ၊ဢၼ် ပဵၼ် မႄႈ ယႃႇၵုပ်ႈ၊ဢိၵ်ႇတင်း မႄႈယိင်း တၢင်ႇၵေႃႉ ၸိူဝ်း ဢၼ် ပႃး ၸွမ်း ၶဝ် ၼၼ်ႉ ဢေႃႈ။- 11တမၢၼ်ႇၸဝ်ႈ တင်းလၢႆ ထၢင်ႇ ၵႂၢမ်း ၶဝ် ၼၼ်ႉ ပဵၼ် ၵႂၢမ်း လၢႆ လၢႆ လွၵ်ႇ လွၵ်ႇ လႄႈ ဢမ်ႇ ယုမ်ႇ ၶဝ်။- 12ၼႂ်းဝႃႈၼၼ် သေၵေႃႈ ပေႇတရု၊လုၵ်ႉ လႄႈ လႅၼ်ႈ ၵႂႃႇၸူး ၵႃႈတီႈ ပိုင်ႈ ပႃႇႁဵဝ်ႈ မၼ်းၸဝ်ႈ ဢေႃႈ။ မိူဝ်ႈ ဢၼ် မၼ်း ၵူမ်ႈ တူၺ်း ၸိုင်၊လိူဝ် သေ ၽႃႈ ပၢၼ်ႇ ၶျေႃး ဢၼ် ၶဵၼ်း ႁေႃႇ တူဝ်တၢႆ ၼၼ်ႉ မၼ်း ဢမ်ႇ လႆႈ ႁၼ် သေ ၸိူဝ်ႉ သေ ပိူင်။ လိုၼ်း ၼၼ်ႉ ပႃး တင်း ၸႂ် ဢၼ် ဢၢမ်း လွင်ႈတၢင်း ၼၼ်ႉ လႄႈ ၶိုၼ်း မိူဝ်း ၵႂႃႇ ၵႃႈတီႈ ႁိူၼ်း မၼ်း သေ ဢေႃႈ။ 13ၼႂ်း ဝၼ်း ၼၼ်ႉ၊တပႄး သွင် ၵေႃႉ ဢၼ် ၸွမ်းလင် ၸဝ်ႈ ယေႇသု၊ပႆ တၢင်း ၵႂႃႇ တီႈ ဝၢၼ်ႈ ဢၼ် လႆႈ ၸိုဝ်ႈ ဝၢၼ်ႈ ဢေးမွၵ်ႉ၊ဢၼ် ယၢၼ် ၵႆ ၵၼ် တင်း ဝဵင်း ယေႇရုသလႅမ်ႇ၊ၸဵတ်း လၵ်း ၸမ် ၸမ် ၼၼ်ႉ ယူႇ ဢေႃႈ။- 14ၶဝ် သွင် ၵေႃႉ ၼၼ်ႉ ဢုပ်ႇ ၵၼ် လၢတ်ႈၸႃ ၵၼ် လူၺ်ႈ လွင်ႈ ဢၼ် ပဵၼ် မႃး တင်းသဵင်ႈတင်းလူင် ၼၼ်ႉ ယူႇ ဢေႃႈ။- 15ယၢမ်း မိူဝ်ႈ ဢၼ် ယင်း တိုၵ်ႉ ဢုပ်ႇ ၵၼ် လၢတ်ႈၸႃ ၵၼ် ယူႇ ၼၼ်ႉ၊ၸဝ်ႈ ယေႇသု၊ၵႂႃႇ ၸမ် ၶဝ် လႄႈ ပႆ ၸွမ်း ၶဝ် ၵႂႃႇ ဢေႃႈ။- 16ၶဝ် ႁၼ် မၼ်းၸဝ်ႈ ယူႇ သေၵေႃႈ၊ပိူဝ်ႈ ဢၼ် ဢမ် တႃ ၶဝ် ဝႆႉ လႄႈ ဢမ်ႇ ႁု လွင်ႈ ဢၼ် ပဵၼ် မၼ်းၸဝ်ႈ။- 17မၼ်းၸဝ်ႈ လၢတ်ႈ တေႃႇ ၶဝ် လႄႈ ဝႃႈ၊ "တၢင်း ဢၼ် သူ မီး ၵႂၢမ်း ဢၼ် တွင်ႈထၢမ် လၢတ်ႈၸႃ ၵၼ် ၸွမ်း တၢင်း မႃး ၼႆႉ ပဵၼ် လွင်ႈ ၵႃႈသင်၊" ဝႃႈ ၼင်ႇ ၼႆ ဢေႃႈ။ ၶဝ် ၵေႃႈ မီး ၼႃႈ တႃ ဢၼ် လု လႄႈ ၵိုတ်း ၸုၵ်း ယူႇ ဢေႃႈ။- 18ၼႂ်း သွင် ၵေႃႉ ၼၼ်ႉ ၵေႃႉ ၼိုင်ႈ ဢၼ် လႆႈ ၸိုဝ်ႈ ၵလေႃးၽႃႉ၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၶႅၵ်ႇ ၵႃႈ ဢၼ် မီး ယူႇ ၵႃႈၼႂ်း ဝဵင်း ယေႇရုသလႅမ်ႇ၊လႄႈ ဢမ်ႇ ႁု လွင်ႈတၢင်း ၸိူဝ်း ဢၼ် ပဵၼ် ယူႇ ၼႂ်း ဝဵင်း သွင် သၢမ် ဝၼ်း ၼႆႉ ၼၼ်ႉ တေ မီး မႂ်း ၵေႃႉလဵဝ် ၵူၺ်း ယူဝ်း၊" ဝႃႈ ၼင်ႇ ၼႆ ဢေႃႈ။ 19"ပဵၼ် လွင်ႈတၢင်း ၵႃႈသင်၊" ဝႃႈၼႆ မၼ်းၸဝ်ႈ ၶိုၼ်း ထၢမ် လႄႈ၊ ၶဝ် ၶိုၼ်း လၢတ်ႈ လႄႈ ဝႃႈ၊ "လွင်ႈတၢင်း ဢၼ် ပဵၼ် မႃး တီႈ ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ ၼၼ်ႉ ဢိူဝ်း။ ၵူၼ်း ၵေႃႉ ၼႆႉ ပဵၼ် ပရေႃးၽႅတ်ႈ ဢိူဝ်း။ ၸႃႉၸဵမ် ၶေႃႈၵႂၢမ်း မၼ်း၊ဢိၵ်ႇတင်း တၢင်းႁဵတ်း မၼ်း ၸိူဝ်း ၼၼ်ႉ မီး ႁႅင်း တၼ်းၶူဝ်း ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ၊ဢိၵ်ႇတင်း ၽၢႆႇၼႃႈ ၵူၼ်း တင်းသဵင်ႈတင်းလူင် ဢေႃႈ။- 20ယဵၸ်ႈပရေႃးႁဵၵ်ႈ လူင် ႁဝ်း ၶဝ် တင်း ၶုၼ် ႁဝ်း တင်းလၢႆ ဢဝ် မၼ်းၸဝ်ႈ ဢၢပ်ႈ ႁႂ်ႈလႆႈ ၸီႇယၢင်ႇ ဢဝ်တၢႆ လႄႈ ဢဝ် တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ။- 21ၵူၺ်းၵႃႈ၊ႁဝ်း မုင်ႈမွင်း ဝႃႈ မၼ်းၸဝ်ႈ ပဵၼ် ၵေႃႉ ဢၼ် တၵ်း ထုတ်ႇၼုၵ်ႈ ဢဝ် ၵူၼ်း မဵဝ်း ဢိသရေး၊ဢေႃႈ။ လိူဝ် သေ ၼၼ်ႉ ဢမ်ႇၵႃး၊လွင်ႈတၢင်း ၼႆႉ ပဵၼ် မႃး ၸဵမ် မိူဝ်ႈသိုၼ်း ယဝ်ႉ ဢေႃႈ။- 22ၼႆႉ ၵူၺ်းဢမ်ႇၵႃး၊မႄႈယိင်း ဢၼ် ၶဝ်ႈပႃး ၼႂ်း ၸုမ်း ႁဝ်း ၸိူဝ်း ၼၼ်ႉ ၵမ်ႈၽွင်ႈ ႁဵတ်း ႁႂ်ႈ ႁဝ်း ၵႂင်ၸႂ် ယုင်ႈၸႂ် လွင်ႈ ဢၼ် ၶဝ် ၵႂႃႇ ၵႃႈတီႈ ပိုင်ႈ ပႃႇႁဵဝ်ႈ ၶိင်ႇၵၢင်ၼႂ် ၸဝ်ႉ ၸဝ်ႉ ၼႆႉ လႄႈ၊- 23မိူဝ်ႈ ဢၼ် ဢမ်ႇ လႆႈ ႁၼ် တူဝ်တၢႆ မၼ်းၸဝ်ႈ ၸိုင်၊ၶိုၼ်း မႃး မွၵ်ႇလၢတ်ႈ တီႈ ႁဝ်း လွင်ႈ ဢၼ် ၶဝ် လႆႈ ႁၼ် ရူႇပႃႇရူင်ႇ ဢၼ် တမၢၼ်ႇၵၢင်ႁၢဝ် တင်းလၢႆ ပေႃႇမႃး လႄႈ ဝႃႈ၊မၼ်းၸဝ်ႈ ဢသၢၵ်ႈလိပ်း ယူႇ ၼၼ်ႉ ဢေႃႈ။- 24ၵူၼ်း ႁဝ်း ၵမ်ႈၽွင်ႈ ၵေႃႈ ၵႂႃႇ တူၺ်း ၵႃႈတီႈ ပိုင်ႈ ပႃႇႁဵဝ်ႈ လႄႈ ထူပ်း ႁၼ် မႅၼ်ႈ ၵႃႈ ၼင်ႇ ဢၼ် မႄႈယိင်း ၸိူဝ်း ၼၼ်ႉ မွၵ်ႇလၢတ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၶဝ် ဢမ်ႇ လႆႈ ထူပ်း ႁၼ် တူဝ် မၼ်းၸဝ်ႈ၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ၵေႃႈ လၢတ်ႈ တီႈ ၶဝ် လႄႈ ဝႃႈ၊ "သူ ၸိူဝ်း ၼႆႉ ငိူဝ်ႈ လႄႈ ဢမ်ႇ မီး ၺၢၼ်ႇ။ ႁူဝ် ၸႂ် သူ ၼၵ်း ထိူင်း ၼႃႇ ၼႂ်း တၢင်း ဢၼ် တၵ်း ယုမ်ႇ ၵႂၢမ်း ပရေႃးၽႅတ်ႈ တင်းလၢႆ ႁေႃးလၢတ်ႈ ဝႆႉ ၼၼ်ႉ ဢေႃႈ။- 26ၸဝ်ႈ ၶရိၸ်ႈ၊တၵ်း လႆႈ ၶၢမ်ႇ ဝူၺ်ႇတၼႃႇ ၸိူဝ်း ၼႆႉ သေယဝ်ႉ၊တၵ်း လႆႈ ၶဝ်ႈ ၸၢမ်ႇၸႃး ၵႃႈၼႂ်း မုၼ်သရေႇ မၼ်းၸဝ်ႈ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊- 27မၼ်းၸဝ်ႈ ဢဝ် ၸႃႉၸဵမ် ၵျၢမ်း မူဝ်းသေႇ၊ဢိၵ်ႇတင်း ၵျၢမ်း ပရေႃးၽႅတ်ႈ တင်းလၢႆ ၽုၺ်ႇဢွၵ်ႇ လၢတ်ႈၼႄ တြႃး ဢၼ် တႅမ်ႈ ဝႆႉ လွင်ႈ မၼ်းၸဝ်ႈ ၵႃႈမီး တင်းသဵင်ႈတင်းလူင် ၼၼ်ႉ တီႈ ၶဝ် ဢေႃႈ။ 28ၶဝ် ၸမ် ႁွတ်ႈထိုင် ဝၢၼ်ႈ ဢၼ် ၶဝ် ၵႂႃႇ ယူႇ ၼၼ်ႉ လႄႈ ၸဝ်ႈ ယေႇသု၊ႁဵတ်း ၸိူဝ်ႉ ၼင်ႇ ႁၢင်ႈ တၵ်း ပူၼ်ႉ ၵႂႃႇ ဢေႃႈ။- 29ၶဝ် သွင် ၵေႃႉ ၼၼ်ႉ ၵေႃႈ ႁၢမ်ႈ မၼ်းၸဝ်ႈ လႄႈ ဝႃႈ၊ "ၶဝ်ႈ မႃး လႄႈ ယူႇသဝ်း လူၺ်ႈ ၵၼ် တင်း ႁဝ်းၶႃႈ သေၵမ်း။ ၵၢင်ဝၼ်းတူၵ်း ယဝ်ႉ လႄႈ လပ်းသိင်ႇ မႃး ၶႃႈ ယဝ်ႉ၊" ဝႃႈ ၼင်ႇ ၼႆ လႄႈ မၼ်းၸဝ်ႈ ၵေႃႈ၊ဝႄႈ လိုဝ်ႈ သဝ်း တီႈ ၶဝ် သေ ဢေႃႈ။- 30ယၢမ်း မိူဝ်ႈ ဢၼ် ၶဝ် ၼင်ႈ ယူႇ ၵႃႈတီႈ ၽိူၼ်ၶဝ်ႈ ၼၼ်ႉ၊မၼ်းၸဝ်ႈ ဢဝ် ၶဝ်ႈမုၼ်း လႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ သေယဝ်ႉ၊ဝိတ်း ၶဝ်ႈမုၼ်း လႄႈ မႅင်ႇ ပၼ် ၶဝ် ဢေႃႈ။- 31မိူဝ်ႈ ၼၼ်ႉ၊မၢၵ်ႇတႃ ၶဝ် ၽုၺ်ႇ လႅင်း မႃး လႄႈ ႁု ဝႃႈ ပဵၼ် မၼ်းၸဝ်ႈ ဢေႃႈ။ ၵူၺ်းၵႃႈ၊မၼ်းၸဝ်ႈ လပ်ႉ ႁၢႆ သေ ပႃႈၼႃႈ ၶဝ် ၵႂႃႇ ဢေႃႈ။- 32ၶဝ် ၵေႃႈ လၢတ်ႈၸႃ ၵၼ် လႄႈ ဝႃႈ၊ "ယၢမ်း မိူဝ်ႈ ဢၼ် မၼ်းၸဝ်ႈ ၽုၺ်ႇ လၢတ်ႈၼႄ ၵျၢမ်း တြႃး ၽြႃးပဵၼ်ၸဝ်ႈ တီႈ ႁဝ်း ၵႃႈၼႂ်း ၶၢဝ်းတၢင်း ၼၼ်ႉ ၵႃႈၼႂ်း ႁူဝ်ၸႂ် ႁဝ်း ၼၼ်ႉ တိုၼ်ႇ တဵၼ်ႈ ၼႃႇ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 33ၶဝ် သွင် ၵေႃႉ ၼၼ်ႉ လုၵ်ႉ ၵမ်းလဵဝ် လႄႈ ၶိုၼ်း မိူဝ်း ၸူး တီႈ ဝဵင်း ယေႇရုသလႅမ်ႇ၊သေယဝ်ႉ၊တီႈ ၼၼ်ႈ လႆႈ ထူပ်း ႁၼ် တမၢၼ်ႇၸဝ်ႈ သိပ်း ဢဵတ်း ပႃး၊ဢိၵ်ႇတင်း ၵေႃႉသႄႈ ၶဝ် တၢင်ႇၵေႃႉ ၸိူဝ်း ၼၼ်ႉ ၸုတုမ် မီး ဝႆႉ ယူႇ လႄႈ၊- 34လၢတ်ႈ တေႃႇ ၵၼ် ယူႇ လႄႈ ဝႃႈ၊ "ၸဝ်ႈၽြႃး လုၵ်ႉၶိုၼ်းလိပ်း တႄႉ ယဝ်ႉ၊မၼ်းၸဝ်ႈ ပေႃႇမႃး ထူပ်းၺႃး သိမုၼ်ႇ၊ယဝ်ႉ၊" မိူဝ်ႈ ဢၼ် ယင်း တိုၵ်ႉ ဝႃႈ ၼင်ႇ ၼႆ ယူႇ ၼၼ်ႉ ၸိုင်။ 35ၶဝ် သွင် ၵေႃႉ ၼၼ်ႉ ၵေႃႈ မွၵ်ႇလၢတ်ႈ ၼႄ လွင်ႈတၢင်း ဢၼ် ပဵၼ် မႃး ၵႃႈၼႂ်း ၶၢဝ်းတၢင်း ၶဝ်၊ဢိၵ်ႇတင်း လွင်ႈ ဢၼ် ၶဝ် ႁဵတ်း ၸိူဝ်ႉ ၼင်ႇ ႁိုဝ် ႁု ဝႃႈ၊ပဵၼ် မၼ်းၸဝ်ႈ ၼႂ်း မိူဝ်ႈ ဢၼ် ဝိတ်း ၶဝ်ႈမုၼ်း ၼၼ်ႉ ဢေႃႈ။ 36ယၢမ်း မိူဝ်ႈ ဢၼ် ၶဝ် သွင် ၵေႃႉ ယင်း မွၵ်ႇလၢတ်ႈ ၶႆႈၼႄ ယူႇ ၼၼ်ႉ၊တူဝ် ၸဝ်ႈၽြႃး ၼၼ်ႉ ၸုၵ်း ယူႇ ၵႃႈၼႂ်း ၵႄႈၵၢင် ၶဝ် သေယဝ်ႉ၊လၢတ်ႈ တီႈ ၶဝ် လႄႈ ဝႃႈ၊ "ႁႂ်ႈ တၢင်းၼိမ် တႄႇ ယူႇ ၵႃႈၼိူဝ် သူ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 37ၶဝ် တူၵ်းၸႂ် လႄႈ ၵူဝ်ႁႄ သၼ်ႇဝႆ ၼႃႇ ထၢင်ႇ ဝႃႈ လႆႈ ႁၼ် ၽဵတ်ႇ ၽီ ဢေႃႈ။- 38မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ႁဵတ်းသင် လႄႈ သူ တူၵ်းၸႂ် ထၢၼ်ႇ ၼႆႉ။ ၵွပ်ႈပိူဝ်ႈ သင် လႄႈ သူ ထၢင်ႇ ၼႂ်း ႁူဝ်ၸႂ် သူ ၸိူဝ်ႉ ၼင်ႇ ၼႆ။- 39တူၺ်း မိုဝ်း ၵဝ် တင်း တိၼ် ၵဝ် သေလႄႈ ႁုႁၼ် လွင်ႈ ဢၼ် ပဵၼ် တူဝ် ၵဝ် ၼၼ်ႉ တႃႉ။ ယိပ်းၵမ် ၵဝ် တူၺ်း တႃႉ။ ၽဵတ်ႇ ဢမ်ႇ မီး ၼိူဝ်ႉ မီး လုပ်ႇ မိူၼ် ၸိူဝ်ႉ ၼင်ႇ ၵဝ် မီး ၼႆႉ၊" ဝႃႈ ၼင်ႇ ၼႆ သေယဝ်ႉ။ 40ၼႄပျႃး မိုဝ်း ၸဝ်ႈ၊ဢိၵ်ႇတင်း တိၼ် ၸဝ်ႈ တီႈ ၶဝ် ဢေႃႈ။ 41ၵွပ်ႈပိူဝ်ႈ ဢၼ် လီ ၸႂ် ၸူမ်းသိူဝ်း ၼႃႇ၊ဢိၵ်ႇတင်း လီဢၢမ်း ၼႃႇ ၼၼ်ႉ လႄႈ ၶဝ် ဢမ်ႇ ပႆႇ ၸၢင်ႈ ယုမ်ႇ လႆႈ။ မၼ်းၸဝ်ႈ ၸင်ႇ ထၢမ် ၶဝ် လႄႈ ဝႃႈ၊ "ၸွင်ႇ သူ မီး တၢင်းၵိၼ် သေ ၸိူဝ်ႉ သေ ပိူင် ႁိူဝ်း၊" ဝႃႈ ၼင်ႇ ၼႆ လႄႈ၊- 42ၶဝ် ဢဝ် ပႃ ပိင်ႈ ပွတ်း ၼိုင်ႈ တင်း ႁူင်းၽိုင်ႈ ပၼ် တီႈ မၼ်းၸဝ်ႈ ဢေႃႈ။- 43မၼ်းၸဝ်ႈ ၵေႃႈ ဢဝ် ၵိၼ် ၵႃႈတီႈ ၽၢႆႇၼႃႈ ၶဝ် ဢေႃႈ။ 44မၼ်းၸဝ်ႈ သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ ၸမ်ႉ၊ "လွင်ႈတၢင်း တင်းသဵင်ႈတင်းလူင် ဢၼ် ၵဝ် ႁေႃးလၢတ်ႈ တီႈ သူ ၼႂ်း မိူဝ်ႈ ဢၼ် ၵဝ် ယင်း တိုၵ်ႉ မီး ယူႇ လူၺ်ႈ ၵၼ် တင်း သူ ၼၼ်ႉ လႄႈ ဝႃႈ၊ 'ၵႃႈ ဢၼ် တႅမ်ႈ ဝႆႉ လွင်ႈ ၵဝ် ၵႃႈၼႂ်း ၵျၢမ်း ပိင်းၺၢပ်ႈတြႃး မူဝ်းသေႇ၊ၵႃႈၼႂ်း ၵျၢမ်း ဢၼႃႇၵတ်ႉတိ ပရေႃးၽႅတ်ႈ တင်းလၢႆ၊ဢိၵ်ႇတင်း ၵႃႈၼႂ်း ၵျၢမ်းလိၵ်ႈ ႁဵတ်းၵႂၢမ်း သႃႇလၢမ်ႇ ၸိူဝ်း ၼၼ်ႉ တၵ်း လႆႈ ပျေႉၸုမ်ႇ ဢေႃႈ၊' ဝႃႈ ၼင်ႇ ၼႆ ၼၼ်ႉ ပဵၼ် လွင်ႈတၢင်း ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 45မၼ်းၸဝ်ႈ ၽုၺ်ႇ မၢၵ်ႇတႃ ႁူဝ်ၸႂ် ၶဝ်၊ႁႂ်ႈ ၶဝ် လႆႈ ႁု ထွမ်ႇ ပွင်ႇလႅင်း ၵျၢမ်းလိၵ်ႈ ယဝ်ႉ ၸင်ႇ၊- 46သမ်ႉ လၢတ်ႈ တီႈ ၶဝ် လႄႈ ဝႃႈ၊ "ၼႂ်း ၵျၢမ်းလိၵ်ႈ တႅမ်ႈ ဝႆႉ ၸိူဝ်ႉ ၼင်ႇ ၼႆ ဢေႃႈ။ ၸဝ်ႈ ၶရိၸ်ႈ၊တၵ်း လႆႈ ၶၢမ်ႇ တၢင်းတၢႆ လႄႈ ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ၊တၵ်း လႆႈ လုၵ်ႉၶိုၼ်းလိပ်း ဢေႃႈ။- 47လိုၼ်း ၼၼ်ႉ၊တြႃး လွင်ႈတၢင်း ဢၼ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ်၊ဢိၵ်ႇတင်း တြႃး လွင်ႈတၢင်း ဢၼ် ပွႆႇလွတ်ႈ ဢပျတ်ႈ ၼၼ်ႉ၊တၵ်း လႆႈ ႁေႃးလၢတ်ႈ ၸႃႉၸဵမ် ၵႃႈတီႈ ဝဵင်း ယေႇရုသလႅမ်ႇ၊တေႃႇထိုင်ႁွတ်ႈ ၵႃႈတီႈ ၵူၼ်း မဵဝ်း တင်းသဵင်ႈတင်းလူင် ၵႃႈၼႂ်း ၼႃႇမႃႉ ၸိုဝ်ႈသဵင် မၼ်းၸဝ်ႈ ဢေႃႈ။- 48သူ ၵေႃႈ ပဵၼ် သၢၵ်ႈသေႇ တီႈ လွင်ႈတၢင်း ၸိူဝ်း ၼႆႉ ဢေႃႈ။- 49ၵဝ် ၸမ်ႉ၊တၵ်း သူင်ႇ ပၼ် ၵတိ ပေႃႈၸဝ်ႈ ၵဝ် ဢၼ် မီး ဝႆႉ ၼၼ်ႉ တီႈ သူ ဢေႃႈ။ ပိူဝ်ႈ ၼႆ လႄႈ ပႂ်ႉထႃႈ ယူႇ ၵႃႈၼႂ်း ဝဵင်း တေႃႇထိုင်ႁွတ်ႈ တၼ်းၶူဝ်း ဢၼ် လုၵ်ႉ ၵႃႈၼိူဝ် ၵၢင်ႁၢဝ် ပုၼ်ႉ လူင်း မႃး တီႈ သူ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 50လိုၼ်း ၼၼ်ႉ၊ၸဝ်ႈ ယေႇသု၊ဢွၼ် ၶဝ် ဢွၵ်ႇ ၵႂႃႇ လႄႈ ၸမ် တေ ႁွတ်ႈထိုင် ဝၢၼ်ႈ ပေႇထၼိ၊ယဝ်ႉ ၸင်ႇ၊ယုၵ်ႉမိုဝ်း မၼ်းၸဝ်ႈ တင်း သွင် ၶွၼ် သေယဝ်ႉ၊ပၼ်တၢင်းလီ မၢင်ႇၵလႃႇ တီႈ ၶဝ် ဢေႃႈ။- 51ၼႂ်း မိူဝ်ႈ ဢၼ် မၼ်းၸဝ်ႈ ပၼ်တၢင်းလီ ယူႇ ၼၼ်ႉ ၸိုင်၊မၼ်းၸဝ်ႈ ၽၢတ်ႇ ယၢၼ် ၵၼ် တင်း ၶဝ် ၵႂႃႇ [လႄႈ ၶၢမ်ႇ တၢင်း ဢၼ် ဢဝ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ] သေ ဢေႃႈ။- 52ၶဝ် ၵေႃႈ ၶုပ်ႉဝႆႈ ၵူဝ်းၵႂၢႆႇ မၼ်းၸဝ်ႈ သေယဝ်ႉ၊ၶိုၼ်း မိူဝ်း ၸူး ၵႂႃႇ တီႈ ဝဵင်း ယေႇရုသလႅမ်ႇ၊လူၺ်ႈ တင်း ႁူဝ်ၸႂ် ဢၼ် သိူဝ်းပျေႃႇ ၼႃႇ လူင်လၢင် ဢေႃႈ။- 53ၶဝ် ဢွၼ်ၵၼ် ၵႂႃႇ မီး ယူႇ ၼႂ်း ၵျွင်း ပိၵ်ႈမၢၼ်ႇ ၸဝ်ႈ သေလႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ယူႇ သေႇ သေႇ ဢေႃႈ။


text:
ၵူၼ်းမိူင်းဢၢၵ်ႇ မိူဝ်းပၢတ်ႇၶဝ်ႈ ထုၵ်ႇသိုၵ်းမၢၼ်ႈတီႉမတ်ႉ ပေႃႉထုပ်ႉ
ၵူၼ်းပၢႆႈၽေး ဢၼ်ႁွတ်ႈဝႆႉတီႈဝၢၼ်ႈဝႃႉ ပွၵ်ႈမိူဝ်းပၢတ်ႇၶဝ်ႈ တီႈဝၢၼ်ႈမိူင်းဢၢၵ်ႇ ၊ ႁူပ်ႉၸုၼ်သႂ်ႇၺႃး သိုၵ်းမၢၼ်ႈ လႄႈထုၵ်ႇပေႃႉထုပ်ႉတီႉၺွပ်း လိူတ်ႈတူၵ်းယၢင်ဢွၵ်ႇ ၊ လၵ်ႉပၢႆႈလွတ်ႈသေ ယူတ်းယႃတူဝ်ဝႆႉတီႈ ဝၢၼ်ႈႁႆး ။
သိုၵ်းမၢၼ်ႈၶဝ်ထၢမ် လုင်းၸၢႆးပီးဝႃႈ ႁဵတ်းသင်ပိူၼ်ႈပၢႆႈမႂ်းဢမ်ႇပၢႆႈ ၊ မႂ်းပဵၼ်သိုၵ်းယူဝ်ႉ ။ လုင်းၸၢႆးပီးတွပ်ႇဝႃႈ ႁဝ်းပဵၼ်ၵူၼ်းဝၢၼ်ႈ၊ မိူဝ်ႈလဵဝ်ပၢႆႈၽေးဝႆႉ ၊ ႁဝ်းၶိုၼ်းမႃး ပၢတ်ႇၶဝ်ႈၼႃး ၊ ၼၼ်ႉၼႃႇႁိူၼ်းၵဝ် ၼႆသေဢဝ်မိုဝ်းၸီႉၼႄႁိူၼ်းမၼ်း ။ သိုၵ်းမၢၼ်ႈထၢမ်ဝႃႈ - ၸွင်ႇႁၼ်သိုၵ်းတႆး၊ လုင်းပီးဢဝ်မိုဝ်းၸီႉၼႄသေ တွပ်ႇဝႃႈ - တၢင်းပုၼ်ႉ ပဵၼ်သိုၵ်းတႆးလၢႆလၢႆ ။ ၵမ်းၼၼ်ႉ သိုၵ်းမၢၼ်ႈၵေႃႉတီႉၺွပ်းပေႃႉထုပ်ႉမၼ်း - ၵူၼ်းမိူင်းသူႈၵေႃႉၼိုင်ႈ ဢၼ်ၵႂႃႇႁူပ်ႉႁၼ် လုင်းၸၢႆးပီး လၢတ်ႈၼင်ႇၼႆ ။
သိုပ်ႇလၢတ်ႈဝႃႈ - သိုၵ်းမၢၼ်ႈတီႉၺွပ်း လုင်းၸၢႆးပီး ဢဝ်ၵႂႃႇၸွမ်းငႃးသိုၵ်းၶဝ် တင်းၸၢဝ်းပလွင်ႈ 2 ၵေႃႉၼၼ်ႉ ။ လုင်းၸၢႆးပီး ထုၵ်ႇသိုၵ်းမၢၼ်ႈၶဝ်ဢဝ်ၸိူၵ်ႈမတ်ႉမိုဝ်းမတ်ႉၶႅၼ်ထုပ်ႉပေႃႉၵွၵ်းႁူဝ်မၼ်း ပေႃးတႅၵ်ႇလိူတ်ႈ ။ ထိုင်ၶၢဝ်းႁူဝ်ၶမ်ႈ မၼ်းၵေႃႈလၵ်ႉပၢႆႈဢွၵ်ႇတပ်ႉမၢၼ်ႈသေ မုင်ႈၼႃႈ မႃးၸူးတၢင်းဝၢၼ်ႈႁႆး ၊ မိူဝ်ႈလဵဝ် မႃးယူတ်းယႃတူဝ်ဝႆႉတီႈႁူင်းယႃ ဝၢၼ်ႈႁႆး ။
လုင်းၸၢႆးပီး လၵ်ႉပၢႆႈလွတ်ႈဢွၵ်ႇမႃး ၊ မိူဝ်ႈလဵဝ် ဢၼ်ၵိုတ်းဝႆႉၸွမ်းသိုၵ်းမၢၼ်ႈ တီႈတပ်ႉၼၼ်ႉ ပဵၼ်ၸၢဝ်းပလွင်ႈ 2 ၵေႃႉ ။ ပလွင်ႈ 2 ၵေႃႉၼၼ်ႉ သိုၵ်းမၢၼ်ႈၶဝ်မတ်ႉဝႆႉယူႇ ၊ ၵူၺ်းၵႃႈ ၶဝ်ဢမ်ႇပေႃႉထုပ်ႉ ၊ ၶဝ်လႅပ်ႈတေဢဝ်ၵႂႃႇႁၢပ်ႇၶျေႃးလႄႈ သူင်ႇတၢင်းၵူၺ်း။ ၵွပ်ႈပိူဝ်ႈ ဢမ်ႇၸႂ်ႈတႆးလႄႈၶဝ်ဢမ်ႇႁႅမ် ။
ဢွၼ်ၼႃႈၼၼ်ႉ လုင်းပီးၼႆႉ မၼ်းဝူၼ်ႉဝႃႈ - ပၢင်တိုၵ်းၵေႃႈဢမ်ႇပဵၼ်ယဝ်ႉ ၊ ၵတ်းယဵၼ်ယဝ်ႉ ၼႆသေလၵ်ႉလွမ်မိူဝ်းပၢတ်ႇၶဝ်ႈမၼ်း ။ ပေႃႈမၼ်းတင်းၼွင်ႉယိင်းမၼ်းၵေႃႈ ၾၢင်ႉတိူၼ်ဝႃႈ - ယႃႇပေမိူဝ်းၼႆယူႇ ။ မၼ်းသမ်ႉဝႃႈ ၶဝ်ႈႁဝ်းၼႆႉ ပေႃးဢမ်ႇပၢတ်ႇ ၊ ပေႃးၾူၼ်တူၵ်းထႅင်ႈဢိတ်းၼိုင်ႈ မၼ်းတေၵူမ်ႈလူမ်ႉၸူးလိၼ်သေ မၼ်းတေငွၵ်ႈမူတ်းယဝ်ႉ မိူဝ်းပၢတ်ႇဝႆႉတေလီၼႆလႄႈၸင်ႇပွၵ်ႈမိူဝ်းၵႂႃႇတီႈ မိူင်းဢၢၵ်ႇ - ၵူၼ်းမိူင်းသူႈၼၼ်ႉ သိုပ်ႇလၢတ်ႈၼင်ႇၼႆ ။
သိုပ်ႇဢၢၼ်ႇ
သိုၵ်းမၢၼ်ႈ လေႃႇတိုၵ်းတပ်ႉႁူမ်ႇလူမ်ႈငဝ်ႈငုၼ်း ဝၢၼ်ႈႁႆး ၊ ၽွင်းတူဝ်တႅၼ်းမၢၼ်ႈ တင်း SSPP ႁူပ်ႉဢုပ်ႇၵၼ်
ၽွင်းတူဝ်တႅၼ်း လူင်ပွင်ၸိုင်ႈမၢၼ်ႈ UPWC တင်းတူဝ်တႅၼ်း SSPP/SSA ႁူပ်ႉဢုပ်ႇၵၼ်တီႈ ဝဵင်းတႃႈၵုင်ႈ ၊ ပိူဝ်ႈတႃႇၵႄႈလိတ်ႈ ပၼ်ႁႃလွင်ႈပဵၼ်သိုၵ်းၵၼ်လႄႈ ပၼ်ႁႃၵူၼ်းပၢႆႈၽေး ။ ၵူၺ်းၵႃႈ ၾၢႆႇၼိုင်ႈၵေႃႈ သိုၵ်းမၢၼ်ႈႁႅၼ်းသိုၵ်းလေႃႇတိုၵ်း တပ်ႉႁူမ်ႇလူမ်ႈငဝ်ႈငုၼ်းဝၢၼ်ႈႁႆး ႁၢဝ်ႈႁႅင်း ။
ဢိင်ၼိူဝ် ၽွင်းလူင်ၾၢႆႇၾႆးၾႃႉ လႄႈ ဢိၵ်ႇတၼ်းႁဵင်းၸုမ်းၶိုင်ပွင်လွင်ႈငမ်းယဵၼ် ၸၼ်ႉၸိုင်ႈမိူင်းႁူမ်ႈတုမ် (UPWC) ဢူးၶိၼ်ႇမွင်ႇၸူဝ်း ၊ ႁွင်ႉဝွၵ်ႇထိုင်ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး (SSPP/SSA) သေ ဝၼ်းၸၼ်တီႈ 23/11/2015 (မိူဝ်ႈဝႃး) ၼႆႉ တင်ႈတႄႇၵၢင်ၼႂ် 8 မူင်းထိုင် ၵၢင်ၶမ်ႈ 6 မူင်းႁူဝ်ၶမ်ႈ ၊ သွင်ၾၢႆႇလႆႈႁူပ်ႉထူပ်း ဢုပ်ႇၵုမ်ၵၼ် တီႈဝဵင်းတႃႈၵုင်ႈ ။ ၵူၺ်းၵႃႈ ၵၢၼ်ဢုပ်ႇဢူဝ်းၵၼ် ဢမ်ႇပေႃးၶိုပ်ႈၼႃႈသင် လႆႈသိုပ်ႇဢုပ်ႇဢူဝ်းၵၼ်ထႅင်ႈ မိူဝ်ႈၼႆႉ (24/11/2015) ။
လွင်ႈဢုပ်ႇၵုမ်ၵၼ်ၼႆႉ ၾၢႆႇလူင်ပွင်ၸိုင်ႈမၢၼ်ႈ မိပ်ႇႁႂ်ႈၾၢႆႇ SSPP/SSA ထွၼ်တပ်ႉပၢင်သဝ်းဢွၵ်ႇပၼ် ။ လွင်ႈၼႆႉ ႁဵတ်းႁႂ်ႈၵၢၼ်ဢုပ်ႇဢူဝ်းၵၼ်ဢမ်ႇပေႃးၶိုပ်ႈၼႃႈ ။ ၵွပ်ႈၼၼ်လႄႈ မိူဝ်ႈဝႃးဢုပ်ႇၵၼ်ဢမ်ႇယဝ်ႉသေ မိူဝ်ႈၼႆႉ သိုပ်ႇဢုပ်ႇၵၼ်ထႅင်ႈ ။ ပိူင်လူင်မၼ်း ၵဵဝ်ႇၵပ်းလွင်ႈပၼ်ႁႃ တမ်းတပ်ႉတီႈယူႇပၢင်သဝ်းၼႆႉ ၵုမ်ႇထဵင်ၵၼ်ယူႇတိၵ်းတိၵ်း ၊ ပႆႇယဝ်ႉပႆႇတူဝ်ႈလႆႈ - လႆႈႁူႉၼင်ႇၼႆ ။
ၾၢႆႇၼိုင်ႈတၢင်းၼိုင်ႈ ၊ ၽွင်ႈမိူဝ်ႈဢၼ် တူဝ်တႅၼ်း 2 ၾၢႆႇႁူပ်ႉဢုပ်ႇဢူဝ်းၵၼ် တီႈတႃႈၵုင်ႈ ပႆႇယဝ်ႉပႆႇတူဝ်ႈၼႆႉ တၢင်းၼႂ်းတွၼ်ႈၵၢင်ၸိုင်ႈတႆးၵေႃႈ သိုၵ်းမၢၼ်ႈသူင်ႇႁႅင်းသိုၵ်းၶိုၼ်ႈမႃးထႅင်ႈ မိူဝ်ႈဝၼ်းတီႈ 22/11/2015 ယၢမ်းဝၢႆးဝၼ်းသေ ယိုဝ်းၵွင်ႈလူင်သႂ်ႇလၢႆတီႈ။ မိူဝ်ႈဝႃး ဝၼ်းတီႈ 23/11/2015 တႄႇယၢမ်းၵၢင်ၼႂ် 8 မူင်းၶိုင်ႈ တႄႇဢဝ်ႁႅင်းသိုၵ်း ၶိုၼ်ႈလေႃႇတပ်ႉပၢင်သဝ်း SSPP/SSA တပ်ႉႁူမ်ႇလူမ်ႈငဝ်ႈငုၼ်းဝၢၼ်ႈႁႆး တွၼ်ႈၼႃႈတၢင်းၸၢၼ်းႁၢဝ်ႈႁႅင်း ။ တပ်ႉပၢင်သဝ်း ဢၼ်သိုၵ်းမၢၼ်ႈၶိုၼ်ႈလေႃႇတိုၵ်းၸိူဝ်းၼႆႉ ပဵၼ်တပ်ႉဢၼ်မီးတၢင်းဝၢၼ်ႈလူၺ် မိူင်းဢၢၵ်ႇ ။
လိူဝ်သေၼၼ်ႉ သိုၵ်းမၢၼ်ႈၶဝ် ယူႇတီႈတပ်ႉပၢင်ႇဝူဝ်း ၊ လွႆယူႈ ၊ ၵိဝ်ႇမွၵ်ႇၶၢဝ်ၸိူဝ်းၼႆႉ ယိုဝ်းၵွင်ႈလူင်ၵႂႃႇ လၢႆႁူးလၢႆတၢင်း မိူၼ်ၼင်ႇဢၼ်ၵႆႉယိုဝ်းၵႂႃႇလၢႆၾၢႆႇ ၵႃႈပူၼ်ႉမႃး ။ ဢမ်ႇၵွမ်ႉၵႃႈယိုဝ်းၵႂႃႇတၢင်း ပၢင်တိုၵ်းၵူၺ်း - ၼႆယဝ်ႉ ။
ၵဵဝ်ႇၵပ်းလွင်ႈဢၼ် ဢုပ်ႇၵၼ်တီႈတႃႈၵုင်ႈၼႆႉ ၵႅမ်ၽူႈၼမ်းၼႂ်း 2 ၸဝ်ႈၶမ်းတီႇ ဢၼ်ဢွၼ်ႁူဝ်ၵႂႃႇ ဢုပ်ႇၼၼ်ႉ လၢတ်ႈဝႃႈ - ဢုပ်ႇဢူဝ်းၵၼ် ပႆႇယဝ်ႉပႆႇတူဝ်ႈ၊ ပႆႇၸၢင်ႈလၢတ်ႈသင် ။ ပိူင်လူင်မၼ်း ဢၼ်ၶွင်ႉၶမ်ယူႇၼႆႉ ပဵၼ်လွင်ႈတမ်းဝၢင်းတီႈယူႇသိုၵ်း - ဝႃႈၼႆ ။
ဢၼ်ပဵၼ်ပၢင်တိုၵ်း ႁိမ်းႁွမ်းငဝ်ႈငုၼ်းဝၢၼ်ႈႁႆးၼၼ်ႉ ၶုၼ်သိုၵ်းၸၢႆးမိူင်း လၢတ်ႈဝႃႈ - ဢိင်ၼိူဝ်ဢူးၶိၼ်ႇမွင်ႇၸူဝ်း တူဝ်တႅၼ်းၾၢႆႇလူင်ပွင်ၸိုင်ႈ ႁွင်ႉဝွၵ်ႇမႃးလႄႈ ၵူၼ်းလူင်ႁဝ်းၶႃႈၵေႃႈ ၵႂႃႇဢုပ်ႇၵၼ်တီႈတႃႈၵုင်ႈ ။ ပၢင်ၵုမ်တီႈတႃႈၵုင်ႈတႄႉ လိုဝ်ႈၵႂႃႇၵမ်းၼိုင်ႈသေတႃႉၵေႃႈ ပၢင်တိုၵ်းတီႈဝၢၼ်ႈလူၺ် မိူင်းဢၢၵ်ႇၼႆႉတႄႉ ပႆႇလိုဝ်ႈသေၵမ်း ၊ ယိုဝ်းၵၼ်ယူႇတိၵ်းတိၵ်းတေႃႇထိုင်မိူဝ်ႈလဵဝ် (မိူဝ်ႈဝႃးတၢမ်းၶမ်ႈ) သဵင်ၵွင်ႈယင်းပႆႇယဵၼ် - ဝႃႈၼႆ ။
ဢၼ်မႃးလေႃႇတိုၵ်းတႄႉ ပဵၼ်သိုၵ်းမၢၼ်ႈတပ်ႉလႂ်ဢမ်ႇႁူႉ ။ လႆႈႁူႉဝႃႈ ပဵၼ်တပ်ႉဢၼ်ႁူမ်ႈၵၼ်သေမႃး ၊ ငဝ်ႈငုၼ်းၵုမ်းၵႅမ်ၽႅၼ်ၵၢၼ်ယၼ်ႇသိုၵ်း (ၸၵၶ) 2 မိူင်းၼွင် ၊ ၸၵၶ 17 မိူင်းပၼ်ႇ လႄႈတင်း တပ်ႉၵွင် ပႃႈတႂ်ႈတိူင်းသိုၵ်းဝၼ်းဢွၵ်ႇ (ယပၶ) တူၼ်ႈတီး ။ လႆႈဝႃႈပၢင်တိုၵ်း ႁၢဝ်ႈႁႅင်းၶိုၼ်ႈမႃး ။ ၵူၺ်းၵႃႈ မိူဝ်ႈဝႃးတေႃႇထိုင်မႃးမိူဝ်ႈၼႆႉတႄႉ ဢၼ်ဢဝ်ႁိူဝ်းဝိၼ်တိုၵ်းမႃးယိုဝ်းတႄႉ ပႆႇမီး - ၶုၼ်သိုၵ်းၸၢႆးမိူင်း သိုပ်ႇလၢတ်ႈ ။
ဢၼ်ႁူပ်ႉဢုပ်ႇၵုမ်ၵၼ်တီႈတႃႈၵုင်ႈ ပွၵ်ႈၼႆႉ တူဝ်တႅၼ်းၾၢႆႇ SSPP/SSA ၵႅမ်ၽူႈၼမ်းၼႂ်း 2 SSPP/SSA ၸဝ်ႈၶမ်းတီႇဢွၼ်ႁူဝ် ။ ၼႂ်းၼၼ်ႉပႃး ၸဝ်ႈၶိူဝ်းမၢဝ်း ၊ ၸဝ်ႈၼေႃႇလဵၵ်း ၊ ၸဝ်ႈၸၢႆးသု လႄႈတင်း ၵူၼ်းလုမ်းၵမ်ႈၽွင်ႈ ။ ၾၢႆႇတူဝ်တႅၼ်း လူင်ပွင်ၸိုင်ႈမၢၼ်ႈ ဢူးၶိၼ်ႇမွင်ႇၸူဝ်း လႄႈ ၽူႈမီးပုၼ်ႈၽွၼ်းၼႂ်း UPWC ၊ ဢိၵ်ႇၵူၼ်းၼႂ်း သုၼ်ၵၢင်လွင်ႈငမ်းယဵၼ်မၢၼ်ႈ (MPC) ဢူးလႃႉမွင်ႇသူၺ်ႇ ၶဝ်ၸိူဝ်းၼႆႉ ။
ပၢင်တိုၵ်း ဢၼ်တပ်ႉသိုၵ်းမၢၼ်ႈ ပိုတ်ႇၼႃႈသိုၵ်းတေႃႇ SSPP/SSA တင်ႈတႄႇဝၼ်းတီႈ 06/10/2015 မႃးတေႃႇထိုင်ဝၼ်းမိူဝ်ႈလဵဝ်ၼႆႉ ၸမ်မႃး 2 လိူၼ်ယဝ်ႉ ။ ဢၼ်ၾၢႆႇတပ်ႉသိုၵ်းမၢၼ်ႈ ၸႂ်ႉႁိူဝ်းဝိၼ်ယိုဝ်းသိုၵ်း မီး 8 ဝၼ်း ၊ ပဵၼ်ပၢင်တိုၵ်းၵၼ် 40 ပွၵ်ႈပၢႆ ။ ႁဵတ်းႁႂ်ႈၵူၼ်းဝၢၼ်ႈၵူၼ်းမိူင်းၼႂ်းပိုၼ်ႉတီႈ ၼႂ်းၸႄႈဝဵင်းမိူင်းသူႈ မိူင်းၼွင် ၵေးသီး 1 မိုၼ်ႇပၢႆ လႆႈပၢႆႈယၢၼ်ႁိူၼ်းယေး တီႈယူႇ ။
သိုပ်ႇဢၢၼ်ႇ
မၢၵ်ႇတႅၵ်ႇတီႈမိူင်းသူႈ တိူဝ်ႉၵူၼ်းမိူင်းဝၢတ်ႇၸဵပ်း 2 ၵေႃႉ
မၢၵ်ႇတႅၵ်ႇတီႈၶူဝ်ၸူမ် ႁိမ်းဝဵင်းမိူင်းသူႈ ၊ တိူဝ်ႉၵူၼ်းၶီႇရူတ်ႉၶိူင်ႈ ၽွင်းၵႂႃႇႁႃၽၼ်းမႆႉ 2 ၵေႃႉ တိုၵ်ႉမီးယူႇၸွမ်းတၢင်း ဝၢတ်ႇၸဵပ်းလိူဝ်ႁႅင်း ၊ လႆႈသူင်ႇတူဝ် ၵႂႃႇယူတ်းယႃတီႈၶူဝ်လမ် ။
ဝၼ်းတီႈ (24/11/2015) မိူဝ်ႈၼႆႉ မွၵ်ႈၵၢင်ၼႂ်ယၢမ်း 8 မူင်း မၢၵ်ႇတႅၵ်ႇ တီႈၶူဝ်ၸူမ် ၼွၵ်ႈဝဵင်းမိူင်းသူႈ ၊ ၼိူဝ်သဵၼ်ႈတၢင်း လုၵ်ႉမိူင်းသူႈ ဢွၵ်ႇၵႂႃႇၼႃႈတၢင်းႁွင်ႇ မိူင်းဢွတ်ႇ - ၶူဝ်ၸူမ် ၊ သဵၼ်ႈတၢင်းၵႂႃႇတၢင်ႉယၢၼ်း ၊ ယၢၼ်ဝဵင်းမိူင်းသူႈ ဢမ်ႇထိုင် 1 လၵ်း ။ တိူဝ်ႉသႂ်ႇၵူၼ်းၵႂႃႇတၢင်း ဢၼ်ၶီႇရူတ်ႉၶိူင်ႈလမ်းၼိုင်ႈ တၢင်ႇၵၼ်ၵႂႃႇႁႃၽၼ်းမႆႉ 2 ၵေႃႉ ဝၢတ်ႇၸဵပ်းလိူဝ်ႁႅင်း ။
မၢၵ်ႇတႅၵ်ႇတီႈၶူဝ်ၸူမ်ၼႆႉ ပဵၼ်တီႈၼႃႈႁူဝ်ႉႁိူၼ်းပိူၼ်ႈ ၊ တီႈမၢၵ်ႇတႅၵ်ႇတႄႉ ႁဝ်းဢမ်ႇၵႂႃႇတူၺ်း ၊ ႁဝ်းၵႂႃႇတူၺ်းလုၵ်ႈဢွၼ်ႇၸၢႆး 2 ၵေႃႉ ဢၼ်ၶိုၼ်ႈႁူင်းယႃဝႆႉၵူၺ်း ။ ၵေႃႉၼိုင်ႈ ၸိုဝ်ႈၸၢႆးသူၺ်ႇ ဢႃယု 25 ၊ ၵူၼ်းပွၵ်ႉ 4 ၵုၼ်ၼႃး ၊ ၸၢၵ်ႇမၢၵ်ႇၸပ်းတီႈၼႃႈၽၢၵ်ႇမၼ်းလႄႈ တီႈႁိမ်းပဵမ်ႉၶၢင်ႈၾၢႆႇၶႂႃ ။ ထႅင်ႈၵေႃႉၼိုင်ႈ ၸၢႆးပွၵ်း (ႁိုဝ်) ၸၢႆးမွင်ႇၼု ၊ ဢႃယု 19 ပီ ။ တိူဝ်ႉတီႈႁိမ်းၵႅမ်ႈ ၊ တီႈၶႅၼ်လႄႈၶေႃႈတိၼ် 3 တီႈ ။ တင်းသွင်ၵေႃႉၼႆႉ ၵူၼ်းပွၵ်ႉ 4 ၵုၼ်ၼႃးၼင်ႇၵၼ် ၊ ပဵၼ်တႆးၵေႃႉၵၼ်။ ၶဝ်ၶီႇရူတ်ႉၶိူင်ႈၵႂႃႇၸွမ်းၵၼ် ဝႃႈတေၵႂႃႇၽၼ်းမႆႉ ၊ သမ်ႉၵႂႃႇၺႃးမၢၵ်ႇတႅၵ်ႇ - ၼၢင်းၸိင်ႇ ၽူႈၸွႆႈထႅမ်ၵူၼ်းပၢႆႈၽေးသိုၵ်း တီႈမိူင်းသူႈ လၢတ်ႈ ။
သိုပ်ႇလၢတ်ႈဝႃႈ - ၶၢဝ်းၶႃသွင်ၵေႃႉၵႂႃႇၼၼ်ႉ ပိူၼ်ႈၵေႃႈၵႂႃႇၵႂႃႇမႃးမႃးၵၼ်ယူႇ ။ ၶဝ်လၢတ်ႈဝႃႈ မၢၵ်ႇတႅၵ်ႇၼႆႉ မၼ်းတႅၵ်ႇသဵၼ်လူင်မႃး ၊ ၶဝ်ၵေႃႈဢမ်ႇႁူႉဝႃႈပဵၼ်မၢၵ်ႇဢီႈသင် ၊ ၶဝ်ဢမ်ႇတၼ်းႁၼ် ။ ပိူၼ်ႈၵႂႃႇတူၺ်းတႄႉ မၢၵ်ႇတႅၵ်ႇတီႈႁိမ်းႁူဝ်ႉ ။ မၢၵ်ႇတႅၵ်ႇယဝ်ႉၵေႃႈ ၶႃသွင်ၵေႃႉတင်းၶီႇလူတ်ႉၶိူင်ႈသေ တင်းလိူတ်ႈတူၵ်း လိူတ်ႈယွႆႉသေပွၵ်ႈမႃးလႆႈယူႇ - ဝႃႈၼႆ ။
မိူဝ်ႈလဵဝ်ၼႆႉ ၵူၼ်းဝၢတ်ႇၸဵပ်းၼႆႉ ဢဝ်သူင်ႇၵႂႃႇယူတ်းယႃ တီႈၶူဝ်လမ်ယဝ်ႉ ၊ ၵေႃႉဢၼ်ၸပ်းၼႃႈၽၢၵ်ႇၼၼ်ႉ ၶၢင်းႁူဝ်မဝ်းၼႆသေ ၸင်ႇဢဝ်ၵႂႃႇၶူဝ်လမ် ။ မိူဝ်ႈတႄႇမၼ်းတႄႉ ဢၢင်ႈဢဝ်ၵႂႃႇၵေႃႉလဵဝ်ၵူၺ်း ။ ထႅင်ႈၵေႃႉၼိုင်ႈၵေႃႈ တိူဝ်ႉၶေႃႈတိၼ် ၊ ၶႅၼ် ၊ ႁိမ်းၵႅမ်ႈသေ ဢဝ်ၵႂႃႇၼင်ႇၵၼ် ။ ၽွင်းသွင်ၶႃယူႇတီႈႁူင်းယႃၼၼ်ႉ ၾၢႆႇလိူမ်ႈလႆႇၵေႃႈၵႂႃႇတူၺ်း ၊ ၾၢႆႇသိုၵ်းၼိူဝ်တပ်ႉၵေႃႈၵႂႃႇတူၺ်းယူႇ ။ ၸဝ်ႈၼႃႈတီႈ ၵူႈႁွင်ႈၵၢၼ်ၶဝ်ၶိုင်ပၼ်သေ ဢဝ်ၵႂႃႇယူတ်းယႃ တီႈၶူဝ်လမ် - ၼၢင်းၸိင်ႇ သိုပ်ႇလၢတ်ႈၼင်ႇၼႆ ။
သိုပ်ႇဢၢၼ်ႇ
ၵူၼ်းၼုမ်ႇလၢႆလၢႆၸႄႈဝဵင်း ႁူမ်ႈၵၼ်ႁႃငိုၼ်းၵွင်ၵၢင် တႃႇၸွႆႈၵူၼ်းၺႃးၽေးသိုၵ်း
ၵူၼ်းၼုမ်ႇတႆး ဝဵင်းတႃႈၶီႈလဵၵ်း ၊ သႅၼ်ဝီ ၊ သီႇပေႃႉ ၊ ဝဵင်းလိူဝ်ႇ လႄႈဢိၵ်ႇလၢႆလၢႆဝဵင်း ႁူမ်ႈၵၼ်သေ လူင်းတူၵ်းသူးႁႃ ငိုၼ်းၵွင်ၵၢင် တႃႇတေၵႂႃႇၸွႆႈၵူၼ်းၺႃးၽေး ပၢင်တိုၵ်း ၼႂ်းၸႄႈဝဵင်း မိူင်းသူႈ ၊ မိူင်းၼွင် ။
ဝၼ်းတီႈ 23/11/2015 ၸုမ်းပၢႆးမွၼ်းတႆးလႄႈ ၸုမ်းပႃႊတီႊႁူဝ်သိူဝ် ဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း ႁူမ်ႈၵၼ်တူၵ်းသူး ႁႃငိုၼ်းၵွင်ၵၢင် တႃႇၸွႆႈထႅမ်ၵူၼ်းထူပ်းၽေးသိုၵ်း ၼႂ်းမိူင်းတႆးပွတ်းၸၢၼ်း တႄႇဢဝ်ၶၢဝ်းယၢမ်း ၵၢင်ၼႂ်ထိုင် ႁူဝ်ၶမ်ႈ ။
ၸၢႆးဢေး ၽူႈၶၢၼ်ပၢၵ်ႇ ပႃႊတီႊႁူဝ်သိူဝ် ဝဵင်းတႃႈၶီႈလဵၵ်းလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ -
“ ႁဝ်းၶႃႈဢွၼ်ၵၼ် တႄႇလူင်းႁႃငိုၼ်းၵွင်ၵၢင် ၼႂ်းပွၵ်ႉပုင်းထုၼ်ၵူၺ်းၶႃႈ လႆႈငိုၼ်းထႆး 10000 ပၢႆ ၊ ငိုၼ်းမၢၼ်ႈသမ်ႉ ႁိမ်း 200000 ပျႃး ၊ မိူဝ်ႈၼႆႉ ဝၼ်းတီႈ 24 ၵေႃႈ ႁဝ်းၶႃႈ တေဢွၼ်ၵၼ်သိုပ်ႇလူင်းႁႃထႅင်ႈ တီႈၽူႈမီးၼမ်ႉၸႂ်ၸေႇတၼႃႇ ၼႂ်းဝဵင်းတႃႈၶီႈလဵၵ်း ”- ဝႃႈၼႆ ။
ၼွၵ်ႈလိူဝ်သေ ဝဵင်းတႃႈၶီႈလဵၵ်းယဝ်ႉ သမ်ႉမီးထႅင်ႈ ၸုမ်းတူင်ႇဝူင်းတႆး ၸုမ်းသႅင်ၵဝ်ႈၼမ်ႉ ဝဵင်းသႅၼ်ဝီ ၊ ၸုမ်းၵူၼ်းၼုမ်ႇတႆး ဝဵင်းလိူဝ်ႇလႄႈ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလိူဝ်ႇ တေႁူမ်ႈၵၼ်သေ တူၵ်းသူးႁႃငိုၼ်းၵွင်ၵၢင် တီႈဝဵင်းလိူဝ်ႇ ၼၢင်းၽိူဝ်ၼုမ်ႇ ၽူႈၶဝ်ႈပႃး ၼႂ်းၸုမ်းသႅင်ၵဝ်ႈၼမ်ႉ လၢတ်ႈ ။
“ ၸုမ်းႁဝ်းၶႃႈ တေၵႂႃႇတီႈဝဵင်းလိူဝ်ႇသေ တေၵႂႃႇႁူမ်ႈ ၸုမ်းၵူၼ်းၼုမ်ႇတႆး ဝဵင်းလိူဝ်ႇလႄႈ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလိူဝ်ႇ သၢမ်ၸုမ်းႁူမ်ႈၵၼ်သေ တေတူၵ်းသူးတီႈ ပီႈၼွင်ႉဝဵင်းလိူဝ်ႇ တီႈလႂ်မီးၵူၼ်းၼမ်ၵေႃႈ တေၶဝ်ႈတူၵ်းသူးတီႈၼၼ်ႈ ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ “ ငိုၼ်းၵွင်ၵၢင်ဢၼ်လႆႈမႃးတင်းသဵင်ႈ တေၵႂႃႇၵမ်ႉၸွႆႈၵူၼ်းထူပ်းၽေး ” ဝႃႈၼႆ ။
မိူဝ်ႈပူၼ်ႉမႃး ဝၼ်းတီႈ 22/11/2015 ၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ၊ ပႃႊတီႊႁူဝ်သိူဝ် လႄႈ ၸုမ်းပရႁိတ ဝဵင်းသီႇပေႃႉ ႁူမ်ႈၵၼ်သေ ၵႂႃႇၸွႆႈထႅမ်ၵူၼ်းၺႃးၽေး ၸိူဝ်းၶၢႆႉၵႂႃႇယူႇ တီႈဝၢၼ်ႈဝႃႉ ၵူၼ်းၵႂႃႇၶဝ်ႈႁူမ်ႈ ၵေႃႉၼိုင်ႈလၢတ်ႈ ။
ၼၢင်းမူဝ်ၶမ်း ၽူႈၵႂႃႇၸွႆႈထႅမ်ၵူၼ်းထူပ်းၽေး တီႈဝၢၼ်ႈဝႃႉလႄႈႁၢႆးပႃး လၢတ်ႈဝႃႈ “ ႁဝ်းၶႃႈ သၢမ်မူႇၸုမ်း တူင်ႇဝဵင်းသီႇပေႃႉ ႁူမ်ႈၵၼ်ၵႂႃႇၸွႆႈၵူၼ်းၺႃးၽေး တီႈဝၢၼ်ႈဝႃႉ ၸႄႈဝဵင်းၵေးသီးလႄႈ တီႈႁၢႆးပႃ ၊ တီႈဝၢၼ်ႈဝႃႉသမ်ႉ လႆႈၸွႆႈငိုၼ်းပၼ် 30 သႅၼ်ပျႃး ၊ တီႈႁၢႆးပႃသမ်ႉ လႆႈၸွႆႈငိုၼ်းပၼ် 70 သႅၼ် ပျႃး ႁူမ်ႈၵၼ်တင်းမူတ်းငိုၼ်း 100 သႅၼ် ႁူမ်ႈပႃးလူၺ်ႈ ၶူဝ်းၼုင်ႈတင်းဝႂ်လႄႈ ၶွင်ၵိၼ်ယႅမ်ႉ ၸဵမ်ၸိူဝ်ႉၼႆႉ ” ဝႃႈၼႆ ။
သိုၵ်းလူင်ပွင်ၸိုင်ႈမိူင်းမၢၼ်ႈ ႁၢင်ႈသိုၵ်းလေႃႇတိုၵ်း ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး SSPP/SSA မႃး မိူဝ်ႈဝၼ်းတီႈ 6/10/2015 တေႃႇထိုင်ယၢမ်းလဵဝ် ဢၼ်လႆႈပဵၼ်ပၢင်တိုၵ်းႁၢဝ်ႉႁႅင်း ဢမ်ႇယွမ်း 40 ပွၵ်ႈ ၊ ၵူၼ်းမိူင်းလႆႈပၢႆႈယၢၼ်ႁိူၼ်းယေး တီႈယူႇ ဢမ်ႇယွမ်း 10,000 ဝႃႈၼႆ ။
သိုပ်ႇဢၢၼ်ႇ
ပႃႊတီႊသၢင်ႇသီႈ ထုၵ်ႇသၢၼ်ၶတ်း ၊ ပၢင်လိူၵ်ႈတင်ႈ ဢမ်ႇပဵၼ်ထမ်း တီႈၼမ်ႉၸၢင်
ပၢင်လိူၵ်ႈတင်ႈ တီႈဝဵင်းၼမ်ႉၸၢင် ဢမ်ႇမီးလွင်ႈၽဵင်ႇပဵင်း / ဢမ်ႇပဵၼ်ထမ်း၊ ႁဵတ်းႁႂ်ႈပႃႊတီႊသၢင်ႇသီႈ ပေႉၵၢၼ်လိူၵ်ႈတင်ႈၼၼ်ႉ လၢႆပႃႊတီႊ ႁူမ်ႈၵၼ်တႅမ်ႈလိၵ်ႈသၢၼ်ၶတ်းထိုင် ၶွမ်ႊမသျိၼ်ႊ ၵၢၼ်လိူၵ်ႈတင်ႈ ။
ပၢင်လိူၵ်ႈတင်ႈ တီႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်းၼၼ်ႉ ႁူင်းတွတ်ႈၶႅပ်းၵၢင်ၸႂ် ၼႂ်းတပ်ႉသိုၵ်းၼၼ်ႉ ဢမ်ႇမီးလွင်ႈၽဵင်ႇပဵင်း ၊ ဢမ်ႇပဵၼ်ထမ်း။ လွင်ႈၼႆႉ လၢႆပႃႊတီႊႁူမ်ႈၵၼ်တႅမ်ႈလိၵ်ႈ ထိုင်ၶွမ်ႊမသျိၼ်ႊ ၵၢၼ်လိူၵ်ႈတင်ႈယဝ်ႉ - ၽူႈမီးပုၼ်ႈၽွၼ်း ပႃႊတီႊၼူၵ်ႉယုင်း NLD လၢတ်ႈ ။
ၼႂ်းၸႄႈဝဵင်းၼမ်ႉၸၢင်ၼႆႉ ပႃႊတီႊၸိူဝ်းၶေႉၶႅင်ႇၵၢၼ်လိူၵ်ႈတင်ႈ မီး 4 ပႃႊတီႊ ။ ၼႂ်းၼၼ်ႉမီး ပႃႊတီႊသၢင်ႇသီႈ (USDP) ၊ ပႃႊတီႊႁူဝ်သိူဝ် (SNLD) ၊ ပႃႊတီႊသိူဝ်ၽိူၵ်ႇ (SNDP) ၊ ပႃႊၼူၵ်ႉယုင်း (NLD) ၸိူဝ်းၼႆႉ ။
တီႈႁူင်းတွတ်ႈၶႅပ်းၵၢင်ၸႂ် ၼႂ်းတပ်ႉသိုၵ်းၼႆႉ ၶႅပ်းၵၢင်ၸႂ်ၼႆႉ ၸႂ်ႉဝႆႉလၢႆးၵူတ်ႉလၢႆးငေႃး ။ ယူႇတီႈႁဝ်းၶႃႈသေ ဢမ်ႇႁၢၼ်ႉၸႂ် ။ ၼႂ်းတပ်ႉသိုၵ်းၼႆႉ သဵၼ်ႈမၢႆႁူဝ်ၵူၼ်းဢၼ်မီးသုၼ်ႇတွတ်ႈၶႅပ်းၵၢင်ၸႂ်လႄႈ ၵူၼ်းဢၼ်မႃးတွတ်ႈၶႅပ်းၵၢင်ၸႂ် မၼ်းဢမ်ႇၽဵင်ႇၵၼ် ။ မိူၼ်ၼင်ႇ တီႈၼႂ်းသိုၵ်းၼႆႉ ၵူၼ်းသိုၵ်းဢၼ်ၵႂႃႇယူႇတီႈ ၵုၼ်ႁဵင်ၵေႃႈ ၶႅပ်းၵၢင်ၸႂ်ၶဝ်မႃးၶိုၼ်ႈတီႈၼမ်ႉၸၢင် ။ တီႈတႄႉမၼ်း တီႈၵုၼ်ႁဵင်ၵေႃႈ ၶဝ်တွတ်ႈၶႅပ်းယူႇ - ဢူးၼေႇၸေႃႇၼၢႆႇ လၢတ်ႈ ။
မိူၼ်ၸိူင်ႉၼင်ႇ ၽူႈမီးပုၼ်ႈၽွၼ်း ပၢင်တွတ်ႈၶႅပ်းၵၢင်ၸႂ်ၼႂ်းသိုၵ်းၼႆႉ မၼ်းၵေႃႉလဵဝ်ၵူၺ်း တွၵ်ႇၸုမ်ႈသေသႂ်ႇပၼ်ၵႂႃႇတင်းမူတ်း ။ ၵဵဝ်ႇၵပ်းလွင်ႈၼႆႉ ႁဝ်းၶႃႈဢမ်ႇႁၢၼ်ႉၸႂ် ။ ၵွပ်ႈၼၼ်လႄႈ လႆႈတႅမ်ႈလိၵ်ႈထိုင် ၶွမ်ႊမသျိၼ်ႊ ၵၢၼ်လိူၵ်ႈတင်ႈယဝ်ႉ - ဢူးၼေႇၸေႃႇၼၢႆႇ လၢတ်ႈ ။
တီႈၸႄႈဝဵင်းၼမ်ႉၸၢင်ၼႆႉ ယွၼ်ႉၶႅပ်းၵၢင်ၸႂ်ဢၼ်ဢမ်ႇပဵၼ်ထမ်း ၊ ၶႅပ်းၵၢင်ၸႂ်ၵူတ်ႉငေႃးတေႃႇၵၼ်ၼႆႉသေ ပႃႊတီႊသၢင်ႇသီႈ လႆႈပေႉၵႂႃႇၵမ်ႈၼမ် ။ ၵူၺ်းၵႃႈ ပေႉဝႆႉသေတႃႉ တၢင်ႇပႃႊတီႊၸိူဝ်းၼၼ်ႉ ဢမ်ႇယွမ်းလူင်းလၢႆးမိုဝ်းယွမ်းၵၢၼ်ႉပၼ် ၸွမ်းၼင်ႇပိူင်ဝႅပ်ႊၾွမ်ႊမၢႆ 19 ။
ပၢင်လိူၵ်ႈတင်ႈ ဢၼ်ပေႉၵႂႃႇ ၼႂ်းၸႄႈဝဵင်းၼမ်ႉၸၢင်ၼႆႉ ပဵၼ်ပႃႊတီႊႁူဝ်သိူဝ် (SNLD) 1 တီႈၵူၺ်း။ လိူဝ်သေၼၼ်ႉ ပဵၼ်သၢင်ႇသီႈတင်းမူတ်း ။ ၵွပ်ႈၼၼ်လႄႈ ၼႂ်းၸႄႈဝဵင်းၼမ်ႉၸၢင်ၼႆႉ သင်ဢမ်ႇၵူတ်ႉတေႃႇၵၼ်ၸိူင်ႉၼႆၸိုင် ဢၼ်တေပေႉၼႆႉ ပဵၼ်ပႃႊတီႊၼူၵ်ႉယုင်း (NLD) လႄႈ ပဵၼ်ပႃႊတီႊႁူဝ်သိူဝ်ၵူၺ်း - ဢူးၼေႇၸေႃႇၼၢႆႇ လၢတ်ႈ ။
သိုပ်ႇဢၢၼ်ႇ
SSPP/SSA ၶွတ်ႇၽွတ်ႈၶွမ်ႊမတီႊ ၵႂႃႇႁူပ်ႉဢုပ်ႇ လူင်ပွင်ၸိုင်ႈမၢၼ်ႈ
ဢိင်ၼိူဝ် လူင်ပွင်ၸိုင်ႈမၢၼ်ႈ တင်း ပႃႊတီႊမႂ်ႇသုင်ၸိုင်ႈတႆး (SSPP/SSA) လႆႈႁူပ်ႉဢုပ်ႇၵၼ် မိူဝ်ႈဝၼ်းသုၵ်း ၊ ပိူဝ်ႈတႃႇႁူမ်ႈၵၼ်ၵႄႈလိတ်ႈ ပၼ်ႁႃပၢင်တိုၵ်းၼၼ်ႉ ၾၢႆႇ SSPP/SSA လႆႈတင်ႈၶွမ်ႊမတီႊသေ ၵႂႃႇႁူပ်ႉဢုပ်ႇမၢၼ်ႈ တီႈဝဵင်းတႃႈၵုင်ႈ ။
ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး (SSPP/SSA) ၶွတ်ႇၽွတ်ႈၶွမ်ႊမတီႊသေ ဝၼ်းတီႈ 23/11/2015 (မိူဝ်ႈၼႆႉ) ၵႂႃႇႁူပ်ႉထူပ်း ဢူးတဵင်းၸေႃႇ ၸုမ်းၶိုင်ပွင်လွင်ႈငမ်းယဵၼ် ၸၼ်ႉၸိုင်ႈမိူင်းႁူမ်ႈတုမ် (UPWC) ၶွင်လူင်ပွင်ၸိုင်ႈ တီႈဝဵင်းတႃႈၵုင်ႈ ။ ၼႂ်းၶွမ်ႊမတီႊ ဢၼ်ၶွတ်ႇၽွတ်ႈၼႆႉ မီးၵႅမ်ၽူႈၼမ်းၼႂ်း 2 ၸဝ်ႈၶမ်းတီႇ ဢွၼ်ႁူဝ် ။ ၼႂ်းၼၼ်ႉ ပႃးၸဝ်ႈၶိူဝ်းမၢဝ်း ၊ ၸဝ်ႈၼေႃႇလဵၵ်း ၊ ၸဝ်ႈၸၢႆးသု လႄႈၽူႈၼင်ႈလုမ်း ၸၢႆးၼေႃႇသႅင်မိူင်း ၊ ႁူမ်ႈၵၼ် 4 ၵေႃႉ ။
လွင်ႈတၢင်း ဢၼ်လႆႈၶွတ်ႇၽွတ်ႈၶွမ်ႊမတီႊသေ ၵႂႃႇႁူပ်ႉဢုပ်ႇ လူင်ပွင်ၸိုင်ႈမၢၼ်ႈပွၵ်ႈၼႆႉ ဢိင်ၼိူဝ်ၵေႃႉပဵၼ်ၽွင်းလူင် ၾၢႆႇၾႆးၾႃႉ ဢူးၶိၼ်ႇမွင်ႇၸူဝ်း ၊ ၵေႃႉဢၼ်ၶဝ်ႈပႃးၼႂ်း ၸုမ်းၶိုင်ပွင် လွင်ႈငမ်းယဵၼ် ၸၼ်ႉၸိုင်ႈမိူင်းႁူမ်ႈတုမ် (UPWC) တႅမ်ႈလိၵ်ႈထိုင်မႃး တီႈ SSPP/SSA ၊ ပိူဝ်ႈတႃႇၵႄႈလိတ်ႈပၼ်ႁႃပၢင်တိုၵ်း ဢၼ်တပ်ႉသိုၵ်းမၢၼ်ႈ ႁၢင်ႈႁႅင်းသိုၵ်းလေႃႇတိုၵ်း တင်ႈတႄႇဝၼ်းတီႈ 06/10/2015 မႃး တေႃႇထိုင်ယၢမ်းလဵဝ် ။ ပိူဝ်ႈတႃႇၸွႆႈၵႄႈလိတ်ႈ ပၼ်ႁႃပၢင်တိုၵ်းသိုၵ်းသိူဝ်ႁႂ်ႈယဝ်ႉတူဝ်ႈ ၊ ႁႂ်ႈၵူၼ်းဝၢၼ်ႈၵူၼ်းမိူင်း လႆႈပွၵ်ႈမိူဝ်းယူႇၶိုၼ်းႁိူၼ်းယေးတူဝ်ၵဝ်ႇၼႆသေ တႅမ်ႈလိၵ်ႈမႃးလႄႈ တူဝ်တႅၼ်း SSPP/SSA လႆႈၵႂႃႇႁူပ်ႉၵၼ် မိူဝ်ႈဝၼ်းသုၵ်းတီႈ 20/11/2015 ပူၼ်ႉမႃး ။ ဢိင်ၼိူဝ် ၶေႃႈလႆႈၸႂ် ၵၢၼ်ဢုပ်ႇဢူဝ်းၵၼ်သေ လႆႈၶွတ်ႇၽွတ်ႈၶွမ်ႊမတီႊ ပိူဝ်ႈတႃႇႁူပ်ႉဢုပ်ႇဢူဝ်းၵၼ် ဝၼ်း (23/11/2015) ၼႆႉ ။
ၾၢႆႇၼိုင်ႈၵေႃႈ မိူဝ်ႈၽွင်းငဝ်ႈငုၼ်း SSPP/SSA သူင်ႇတူဝ်တႅၼ်း ၵႂႃႇႁူပ်ႉဢုပ်ႇဢူဝ်း ၽူႈမီးပုၼ်ႈၽွၼ်း ၸုမ်းၶိုင်ပွင်လွင်ႈငမ်းယဵၼ် ၸၼ်ႉၸိုင်ႈမိူင်းႁူမ်ႈတုမ် (UPWC) ၶွင်လူင်ပွင်ၸိုင်ႈၼႆႉ တၢင်းငဝ်ႈငုၼ်းဝၢၼ်ႈႁႆးၵေႃႈ သိုၵ်းမၢၼ်ႈၽိူမ်ႉထႅမ်ႁႅင်းသိုၵ်းသေ သွင်ၾၢႆႇတိုၵ်ႉၶဵင်ႈၶႅင်ၵၢၼ်သိုၵ်း တေႃႇၵၼ်ယူႇ ။
မီးၶၢဝ်ႇၼႂ်းပိုၼ်ႉတီႈလၢတ်ႈဝႃႈ - ဝၼ်းမိူဝ်ႈၼႆႉ သိုၵ်းမၢၼ်ႈတိုၵ်ႉႁၢင်ႈႁႅၼ်းသိုၵ်းသေ ၶိုၼ်ႈလေႃႇတိုၵ်း တပ်ႉသိုၵ်းၸိုင်ႈတႆး (SSPP/SSA) ပွတ်းဝၢၼ်ႈလူၺ် မိူင်းဢၢၵ်ႇ ။ ငဝ်းလၢႆးပၢင်တိုၵ်း တေပဵၼ်မႃးၸိူင်ႉႁိုဝ်ပႆႇႁူႉလႄႈ ပၢင်ဢုပ်ႇဢူဝ်း ဢၼ်ၵႂႃႇဢုပ်ႇၵၼ်ပွၵ်ႈၵမ်းၼႆႉၵေႃႈ တေၶိုပ်ႈၼႃႈႁိုဝ် ဢမ်ႇၶိုပ်ႈၼႃႈၼၼ်ႉ ယင်းပႆႇၸၢင်ႈဝႃႈ ။
သိုပ်ႇဢၢၼ်ႇ
ၸွမ်သိုၵ်းပၢင်ႇၾႃႉ ၶွပ်ႈၸႂ်ထိုင် ၽူႈၸွႆႈထႅမ်ၵူၼ်းပၢႆႈၽေးလႄႈ ၸိူဝ်းယူႇၼႃႈသိုၵ်း
ၸွမ်သိုၵ်းပၢင်ႇၾႃႉ တႅမ်ႈလိၵ်ႈၶွပ်ႈၸႂ်ထိုင် ၽူႈၸိူဝ်းၸွႆႈထႅမ်ၵူၼ်းပၢႆႈၽေးသိုၵ်းသိူဝ်လႄႈ ၽူႈၸိူဝ်းပိုၼ်ႉပွႆႇ ပုၼ်ႈလီသုၼ်ႇတူဝ် ၸိူဝ်းယူႇၼႃႈသိုၵ်းတင်းသဵင်ႈ ။
တင်ႈတႄႇ တပ်ႉသိုၵ်းမၢၼ်ႈ ႁၢင်ႈႁႅၼ်းသိုၵ်းလေႃႇတိုၵ်း SSPP/SSA ဝၼ်းတီႈ 06/10/2015 မႃးၼႆႉ မီးၵူၼ်းဝၢၼ်ႈၵူၼ်းမိူင်း ပၢႆႈၽေးသိုၵ်းသိူဝ် ၼပ်ႉႁူဝ်ႁဵင် ။
ယိၼ်းၸူမ်းၶွပ်ႈၸႂ်ထိုင် ဢၼ်သႂ်ႇႁႅင်းတူဝ်ႁႅင်းၸႂ်ၵူၺ်းပႆႇပေႃး ၊ ယိၼ်းၸူမ်းၶွပ်ႈၸႂ်ထိုင်ပႃး ၽူႈၸိူဝ်းၸွႆႈထႅမ်ႁႅင်းတူဝ် ႁႅင်းၺၢၼ်ႇတင်းသဵင်ႈ လႄႈတင်း ယွင်ႈၵုၼ်းမုၼ်ၽူႈႁၵ်ႉၸၢတ်ႈ ၸိူဝ်းဢၼ်လႆႈလူႉႁၢႆတၢႆၵႂႃႇၼႃႈသိုၵ်း တင်းသဵင်ႈ ၊ ဢိၵ်ႇပႃးၽူႈၵွၼ်းသိုၵ်း ၵေႃႉသိုၵ်းၵေႃႉႁၢၼ်တင်းသဵင်ႈ ။ ၶႃႈႁဝ်း ၸွမ်သိုၵ်းပၢင်ၾႃႉ ႁူဝ်ပဝ်ႈ ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး (SSPP/SSA) ယိၼ်းၸူမ်းၶွပ်ႈၸႂ်ထိုင်ယႂ်ႇၼမ် ။
ဢၼ်ပဵၼ်သိုၵ်းၵၼ်ၼႆႉ မၼ်းပဵၼ်သိုၵ်းဢၼ်ဢမ်ႇၶဝ်ႈပိူင်ထမ်း (တြႃး) ၊ ဢၼ်မႃးပူၼ်ႉပႅၼ်ပိုၼ်ႉတီႈၼႃႈလိၼ် ႁဝ်းၶႃႈယူႇသဝ်း ၊ မႃးပူၼ်ႉပႅၼ်ၼိူဝ်ၵူၼ်းဝၢၼ်ႈၵူၼ်းမိူင်းႁဝ်းလႄႈ ငဝ်းလၢႆးပဵၼ်ၸိူင်ႉႁိုဝ်မႃးၵေႃႈ ႁဝ်းၶႃႈသၢၼ်မိုဝ်းၵၼ်သေ ၵႅတ်ႇၶႄႁႄႉၵင်ႈၽေးၶဵၼ် ဢၼ်မႃးတဵၵ်းတဵင်ႁဝ်းၼၼ်ႉၵႂႃႇ - ဝႃႈၼႆ ။
တပ်ႉသိုၵ်းၸိုင်ႈတႆး (SSPP/SSA) ၼႆႉ လႆႈထုၵ်ႇသိုၵ်းမၢၼ်ႈ ႁၢင်ႈႁႅၼ်းသိုၵ်းလေႃႇတိုၵ်း တင်ႈတႄႇဝၼ်းတီႈ 06/10/2015 မႃးတေႃႇထိုင်ယၢမ်းလဵဝ် ။ ယွၼ်ႉပိူဝ်ႈပဵၼ်ပၢင်တိုၵ်းၼႆႉလႄႈၵူၼ်းဝၢၼ်ႈ 25 ဝၢၼ်ႈ ၼႂ်းၸႄႈဝဵင်းမိူင်းသူႈ မိူင်းၼွင် ၵေးသီး လႆႈပၢႆႈယၢၼ်ႁိူၼ်းယေးတီႈယူႇ 1 မိုၼ်ႇပၢႆ ။ ၸူဝ်ႈပၢင်တိုၵ်းၼႆႉ ၾၢႆႇသိုၵ်းမၢၼ်ႈဢဝ်ႁိူဝ်းဝိၼ်သိုၵ်း မႃးလေႃႇတိုၵ်း 8 ဝၼ်း ၊ မၢင်ဝၼ်း 1-2 ပွၵ်ႈ ၊ မၢင်ဝၼ်း 2-3 ပွၵ်ႈ ။ ဢၼ်ၸႂ်ႉႁႅင်းသိုၵ်းတၢင်းလိၼ်သေ ၶိုၼ်ႈလေႃႇတိုၵ်း တပ်ႉပၢင်သဝ်း SSPP/SSA တင်းမူတ်း 40 ပွၵ်ႈပၢႆ - ၼႆယဝ်ႉ ။
သိုပ်ႇဢၢၼ်ႇ


text: 1လိုၼ်း ၼၼ်ႉ၊ဝိၺိၺ်ႇ ၸဝ်ႈ ၸူဝ်း ဢဝ် ၸဝ်ႈ ယေႇသု၊ၶဝ်ႈ ၵႂႃႇ ၵႃႈၼႂ်း ထိူၼ်ႇ လူင် ဢၼ် ႁႅင်ႈ ႁွင် ၼႃႇ၊ႁႂ်ႈ မၼ်းၸဝ်ႈ လႆႈ ၶၢမ်ႇ ဢဝ် တၢင်း ဢၼ် မႃႇၼၢတ်ႈ ၸၢမ်းတူၺ်း ယႃႉ ၵဝ်း ဢေႃႈ။- 2မိူဝ်ႈ ဢၼ် ဢမ်ႇ ၵိၼ် ဢမ်ႇ ၶူပ်း သေ ၸိူဝ်ႉ သေ မဵဝ်း ႁိုင် သီႇ သိပ်း ဝၼ်း သီႇ သိပ်း ၶိုၼ်း ယဝ်ႉ ၼၼ်ႉ ၸိုင်၊မၼ်းၸဝ်ႈ တွင်ႉမႆႈ မႃး လႄႈ၊- 3မိူဝ်ႈ ၼၼ်ႉ ၵေႃႉ ဢၼ် ၸၢမ်းတူၺ်း ၸူဝ်း ဢဝ် ၼၼ်ႉ၊ပေႃႇမႃး တီႈ မၼ်းၸဝ်ႈ လႄႈ လၢတ်ႈ ဝႃႈ၊ "ပေႃး မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ တႄႉ ၸိုင်၊ပူင်ဢမိင်ႉ ႁႂ်ႈ မၢၵ်ႇႁိၼ် ၸိူဝ်း ၼႆႉ ပဵၼ် ၶဝ်ႈမုၼ်း မႃး သေလႄႈ ၵိၼ် တႃႉ၊" ဝႃႈ ၼင်ႇ ၼႆ တိုၵ်းယူင်း ဢေႃႈ။ 4ၸဝ်ႈ ယေႇသု၊ၶိုၼ်း တွပ်ႇ လႄႈ လၢတ်ႈ ဝႃႈ၊ "ၵႃႈၼႂ်း ၵျၢမ်းလိၵ်ႈ မီး ဝႆႉ ဝႃႈ၊ 'ၵူၼ်း တေ လႆႈ ဢဝ် တင်း ၶဝ်ႈမုၼ်း ၵူၺ်း လဵင်ႉၸႂ် ဢမ်ႇၸႂ်ႈ။ တၵ်း လႆႈ ဢဝ် တင်း ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ၵူႈၶေႃႈၵူႈၵမ်း ၼၼ်ႉ လဵင်ႉလူ ဢေႃႈ၊' မီး ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 5ဝၢႆး ၼၼ်ႉ မႃႇၼၢတ်ႈ ၸူဝ်း ဢဝ် ၸဝ်ႈ ယေႇသု၊ၵႂႃႇ ၵႃႈတီႈ ဝဵင်း ဢၼ် မူတ်းၸၢင်ႇ လႄႈ ဢဝ် မၼ်းၸဝ်ႈ ဝႆႉ ၵႃႈၼိူဝ် ၸိၵ်း ၸွမ် ၵျွင်း ပိၵ်ႈမၢၼ်ႇ ၸဝ်ႈ ယဝ်ႉ ၸင်ႇ၊- 6လၢတ်ႈ ဝႃႈ၊ "ပေႃး မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ တႄႉ ၸိုင်၊ဢဝ် တူဝ် မႂ်း ပႅတ်ႈ တူၵ်း ၵႂႃႇ တႃႉ။ ၵႃႈၼႂ်း ၵျၢမ်းလိၵ်ႈ မီး ဝႆႉ ဝႃႈ၊ "'ၽြႃးပဵၼ်ၸဝ်ႈ တၵ်း ပွႆႇၸႂ်ႉ တမၢၼ်ႇၵၢင်ႁၢဝ် တင်းလၢႆ မႃး ႁပ်ႉ ႁွပ်ႇ ဢဝ် မႂ်း လႄႈ တၵ်း ဢမ်ႇ ႁႂ်ႈ ၽႃႇတိၼ် မႂ်း လႆႈ တိူဝ်ႉ ထုၵ်ႇ မၢၵ်ႇႁိၼ် လႃးလႃး၊' မီး ၼင်ႇ ၼႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 7ၸဝ်ႈ ယေႇသု၊ၶိုၼ်း တွပ်ႇ လႄႈ လၢတ်ႈ ဝႃႈ၊ "ၵျၢမ်းလိၵ်ႈ ယင်း တႅမ်ႈ ဝႆႉ မီး ယူႇ ထႅင်ႈ လႄႈ ဝႃႈ ၸမ်ႉ၊ 'မႂ်း တေ ဢမ်ႇ လႆႈ ၸၢမ်းတူၺ်း ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး၊' မီး မႃး ၼင်ႇ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 8ၵမ်း ၼၼ်ႉ မႃႇၼၢတ်ႈ သမ်ႉ ဢဝ် ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈၼိူဝ် လွႆ ဢၼ် သုင် ၼႃႇ လႄႈ ၼႄပျႃး မိူင်း လေႃးၵႃႉ တင်းသဵင်ႈတင်းလူင်၊ဢိၵ်ႇတင်း မုၼ်သရေႇ မၼ်း ဢၼ် ယႂ်ႇ ၼႃႇ ၵႃႈမီး လႄႈ၊- 9လၢတ်ႈ ဝႃႈ၊ "ပေႃး မႂ်း ၶုပ်ႉမူပ်ႇ ဝႆႈ ၵဝ် ၸိုင်၊ၵဝ် တၵ်း ဢဝ် ၸိူဝ်း ၼႆႉ တင်းသဵင်ႈတင်းမူတ်း ပၼ် တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ၼၼ်ႉ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵႂႃႇ တႃႉ။ မႃႇၼၢတ်ႈ႟။ ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ ၸမ်ႉ၊ 'မႂ်း တၵ်း လႆႈ ၶုပ်ႉဝႆႈ ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး လႄႈ ႁဵတ်းဝၢတ်ႈ တီႈ မၼ်းၸဝ်ႈ သူႇလဵဝ် ၵူၺ်း၊' မီး ဝႆႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 11မႃႇၼၢတ်ႈ ၵေႃႈ ဢွၵ်ႇ ပၢႆႈ ၵႂႃႇ လႄႈ၊တမၢၼ်ႇၵၢင်ႁၢဝ် တင်းလၢႆ ပေႃႇမႃး လုမ်းလႃး လဵင်ႉလူ မၼ်းၸဝ်ႈ ဢေႃႈ။ 12မိူဝ်ႈ ဢၼ် ၸဝ်ႈ ယေႇသု၊လႆႈ ငိၼ်း လွင်ႈ ဢၼ် သြႃႇ ယူဝ်းႁၢၼ်ႇ၊လႆႈ ၶၢမ်ႇ တၢင်း ဢၼ် တိဢဝ် လႄႈ ဢဝ် သႂ်ႇ ထွင်ႇ ဝႆႉ ၼၼ်ႉ ၸိုင်၊မၼ်းၸဝ်ႈ ၵေႃႈ ဢွၵ်ႇ ၵႂႃႇၸူး ၵႃႈတီႈ ဢိူင်ႇ ၵႃႇလိလႄး၊ပုၼ်ႉ သေ ဢေႃႈ။- 13မၼ်းၸဝ်ႈ ဢမ်ႇ ယူႇ ၵႃႈတီႈ ဝဵင်း ၼႃႇၸရႅတ်ႈ၊ယဝ်ႉ လႄႈ၊ၵႂႃႇ ယူႇသဝ်း ၵႃႈတီႈ ဝဵင်း ၵပိူဝ်ႇၼေႇဢုမ်ႇ၊ဢၼ် မီး ႁိမ်း ၽင်ႇ ၼွင် ၵႃႇလိလႄး၊ၼႂ်း ဢိူင်ႇ ၸေႇပုလုၼ်ႇ၊တင်း ဢိူင်ႇ ၼပ်ႉထလိ၊ဢေႃႈ။- 14လွင်ႈတၢင်း ၼႆႉ၊ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ ဢိသႃႇယႃႉ၊ႁေႃး ဝႆႉ လႄႈ ဝႃႈ။ 15"ဢိူင်ႇ ၸေႇပုလုၼ်ႇ၊တင်း ဢိူင်ႇ ၼပ်ႉထလိ၊ ဢၼ် တႄႇတင်ႈ ဝႆႉ ၵႃႈၼိူဝ် သဵၼ်ႈတၢင်း ဢၼ် တႆႇ ၸွမ်း ၽင်ႇ ၼွင် ၽၢႆႇပုၼ်ႉ ၼမ်ႉ ယေႃးတၢၼ်ႇ၊ ၼႂ်း ဢိူင်ႇ ၵႃႇလိလႄး၊တီႈ ဢၼ် ၵူၼ်း၊ တၢင်ႇၸိူဝ်ႉတၢင်ႇၶိူဝ်း ယူႇသဝ်း ၼၼ်ႉ။ 16ၵူၼ်း ဢၼ် ယူႇ ၼႂ်း လပ်းသိင်ႇ တင်းလၢႆ၊ လႆႈ ႁၼ် ဢၼ် လႅင်း ဢၼ် ယႂ်ႇ ၼႃႇ လူင်လၢင် လႄႈ ဢၼ် လႅင်း ပေႃႇမႃး ထွင်ႇ ႁိူဝ်ႈ ၵႃႈၼိူဝ် ၶဝ် ၸိူဝ်း ဢၼ် ယူႇ ၼႂ်း လပ်းသိင်ႇ ႁူမ်ႈ တၢင်းတၢႆ ၼၼ်ႉ ယဝ်ႉ၊" ဝႃႈ ၼင်ႇ ၼႆ မီး ၼၼ်ႉ၊ပျေႉၸုမ်ႇ မႃး ဢေႃႈ။ 17တႄႇ ဢဝ် ၶိင်ႇ မိူဝ်ႈ ဝၼ်း ၼၼ်ႉ ၸဝ်ႈ ယေႇသု၊ႁေႃးလၢတ်ႈ တြႃး တေႃႇ ၸဝ်ႈ လႄႈ ဝႃႈ၊ "ၵွပ်ႈပိူဝ်ႈ မိူင်းၵၢင်ႁၢဝ် ၸဝ်ႈ ၸမ် တၵ်း တႄႇပဵၼ် ယဝ်ႉ လႄႈ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သူ တႃႉ၊" ဝႃႈ ၼင်ႇ ၼႆ ဢေႃႈ။ 18ၼႂ်း မိူဝ်ႈ ဢၼ် ၸဝ်ႈ ယေႇသု၊ပႆ ၸွမ်း ႁိမ်း ၽင်ႇ ၼွင် ၵႃႇလိလႄး၊ၵႂႃႇ ယူႇ ၼၼ်ႉ ထူပ်း ႁၼ် ၵူၼ်းလႃႈၼမ်ႉ သွင် ပီႈၼွင်ႉ ဢၼ် ပဵၼ် သိမုၼ်ႇ၊ဢၼ် ႁွင်ႉဝႃႈ၊ ပေႇတရု၊တင်း ၼွင်ႉၸၢႆး မၼ်း ဢၼ်ႇတရေႇ၊ဝၢၼ်ႇ ၶႄ တူၵ်း ၼႂ်း ၼွင် ယူႇ ဢေႃႈ။- 19မၼ်းၸဝ်ႈ ႁွင်ႉ လၢတ်ႈ လႄႈ ဝႃႈ၊ "မႃး ၸွမ်း ၵဝ် တႃႉ၊ၵဝ် တၵ်း ႁႂ်ႈ သူ ပဵၼ် ၵေႃႉ ဢၼ် ႁႃ ၵူၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 20ၶဝ် ၵေႃႈ တမ်း ပႅတ်ႈ ၶႄ ၶဝ် ၵမ်းလဵဝ် လႄႈ ၵႂႃႇ ၸွမ်း မၼ်းၸဝ်ႈ ဢေႃႈ။ 21မၼ်းၸဝ်ႈ သိုပ်ႇ ပႆ ၵႂႃႇ ပႃႈၼႃႈ လႄႈ ထူပ်း ႁၼ် ၵူၼ်းလႃႈၼမ်ႉ တၢင်ႇၵေႃႉ သွင် ပီႈၼွင်ႉ ထႅင်ႈ ဢၼ် ပဵၼ် ယႃႇၵုပ်ႈ၊တင်း ၼွင်ႉၸၢႆး မၼ်း ယူဝ်းႁၢၼ်ႇ၊ဢေႃႈ။ ၶဝ် သွင် ၵေႃႉ ပဵၼ် လုၵ်ႈၸၢႆး ၸေႇပေႇတႄး၊လႄႈ ၶဝ် သၢမ် ၵေႃႉ ပေႃႈ လုၵ်ႈ ၽုင် ၶႄ ၶဝ် ယူႇ ၵႃႈၼႂ်း ႁိူဝ်း ဢေႃႈ။- 22မၼ်းၸဝ်ႈ ႁွင်ႉ ၶဝ် ပီႈၼွင်ႉ လႄႈ ၶဝ် ၵေႃႈ ပႅတ်ႈ ဝႆႉ ပေႃႈ ၶဝ် တင်း ႁိူဝ်း ၶဝ် ၵမ်းလဵဝ် သေလႄႈ ၸွမ်း မၼ်းၸဝ်ႈ ၵႂႃႇ ဢေႃႈ။ 23ၸဝ်ႈ ယေႇသု၊ၵႂႃႇလႄႇ လဵပ်ႈ ၼႂ်း ဢိူင်ႇ ၵႃႇလိလႄး၊ၵူႈတီႈၵူႈလႅၼ် လႄႈ သင်ႇ သွၼ်ပၼ် ၵႃႈၼႂ်း ၸရွပ်ႈ ႁေႃးတြႃး လႂ်၊ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ လွင်ႈ မိူင်းၵၢင်ႁၢဝ် ၸဝ်ႈ ယူႇ သေလႄႈ၊ႁႂ်ႈ ယေႃးၵႃႇ တၢင်းၶႆႈတၢင်းပဵၼ် ၵူႈၸိူဝ်ႉၵူႈပိူင် ၸိုၼ်ႈ ႁၢႆ ဢေႃႈ။- 24သဵင် ၶၢဝ်ႇ လွင်ႈ မၼ်းၸဝ်ႈ သႃႇ ႁူင် ၸွတ်ႇတူဝ်ႈ ၵႂႃႇ ထိုင် မိူင်း သုရိ၊တင်း မိူင်း လႄႈ၊ပိူၼ်ႈ ဢွၼ်ၵၼ် ဢဝ် ၵူၼ်း ဢၼ် ဢမ်ႇ ယူႇ လီ၊ၵူၼ်း ဢၼ် ပဵၼ် ၶႆႈ ပဵၼ် ၼၢဝ် ၵူႈမဵဝ်းမဵဝ်း၊ၵူၼ်း ဢၼ် ၽီ ၶဝ်ႈ ၽိူဝ်ႉ ၶဝ်ႈ၊ၵူၼ်းပဵၼ် မႃႈမူ၊ၵူၼ်း ဢၼ် တိၼ် တၢႆ မိုဝ်း တၢႆ၊ဢိၵ်ႇတင်း ၵူၼ်းတၢႆၽၢၵ်ႇ တၢႆ ပွတ်း တင်းလၢႆ ၸိူဝ်း ၼၼ်ႉ မႃး ၸူး တီႈ မၼ်းၸဝ်ႈ လႄႈ မၼ်းၸဝ်ႈ ၵေႃႈ ႁႂ်ႈ ယေႃးၵႃႇ ၶဝ် လႆႈ ၸိုၼ်ႈ ႁၢႆ ၵႂႃႇ ၵူႈ ၵေႃႉ ဢေႃႈ။- 25ႁဵတ်း ၸိူဝ်ႉ ၼင်ႇ ၼၼ် လႄႈ ၵူၼ်း ဢိူင်ႇ ၵႃႇလိလႄး၊ၵူၼ်းမိူင်း တေႇၵႃႇပေႃးလိ၊ၵူၼ်း ဝဵင်း ယေႇရုသလႅမ်ႇ၊ၵူၼ်း ဢိူင်ႇ ယုတႃႉ၊ဢိၵ်ႇတင်း ၵူၼ်း ဢၼ် ယူႇ ၽၢႆႇပုၼ်ႉ ၼမ်ႉ ယေႃးတၢၼ်ႇ၊ၶဝ် ပဵၼ် မူႇ ပဵၼ် ၽုင် ယႂ်ႇ ၼႃႇ ၸွမ်း မၼ်းၸဝ်ႈ ၵႂႃႇ ဢေႃႈ။